## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 19

1 Teuma Nabi Ayub geujaweueb, "Pakon ulôn hana putôh neukheun sabe, dan gata seksa deungon tutoe haba?
3 Neu-ulang-ulang gata tahina ulôn, dan gata iénaya ulôn deungon hana rasa malée.
4 Meunyoe bit salah buet ulôn, nyan hana rugoe gata.
5 Gata pike droe gata leubeh get nibak ulôn; sosah ulônnyoe gata anggab nyan bukeuti ulôn salah.
6 Neuteupeue kheueh bahwa ulôn nyoe teungoh geuseksa lé Po teu Allah dan geudrob lam jeunieb Gobnyan.
7 Ulôn meulawan-lawan sabab keujam nyan, teuma hana meusiroe pih nyang kalon ulôn. "Dipat keuadelan," su ulôn kuk, teuma hana nyang deungoe ulôn.
8 Po teu Allah geutôb rot ulôn, ulôn hana hase lôn jak, juröng-juröng ulôn ka geupeujeuet seupôt buta.
9 Gobnyan geureupah mandum atra ulôn, dan nan get ulôn ka geupeurusak teuma.
10 Gobnyan geuheuntam ulôn rot meubagoe jurosan, lagée ureuëng jilôt ukeue nibak seunaman, laju geupeubiyeu layoh dan layée, meunan kheueh geucok banmandum harapan ulôn.
11 Meureuka Po teu Allah ateueh ulôn hu meuhuéb-huéb; ulôn geuanggab lagée musoh Gobnyan.
12 Pasokan Gobnyan jiseureubu hana hase teuampeueng; rot ulôn jak geuhalang-halang, dan khimah ulôn geukeupông.
13 Kawöm syedara lôn geupeujiôh nibak ulôn; ulôn jeuet keu ureuëng aséng nibak mandum rakan lôn.
14 Kawöm dan rakan lôn mandum jipeujiôh droe; rakan-rakan lôn hana jiingat le ubak ulôn.
15 Namiet ulôn nyang inong ka tuwoe, soe ulôn nyoe, amphon jih; jianggab ulôn nyoe sidroe ureuëng nyang gohlom jituri.
16 Ulôn tawök namiet lôn, teuma jihnyan hana jiseuôt, bahpi ulôn rayu jih nyan deungon su nyang leumoh leumbot.
17 Peurumoh lôn luwat jicöm nafáh nyan, syedara kandông lôn hana geutem peurab ubak lôn.
18 Ulôn jihina lé aneuëk miet bak rot ueh raya; meunyoe ulôn dong, ulôn jipeukém.
19 Jingieng ulôn, rakan krab ulôn meurasa yo; ulôn jitinggai lé awaknyan nyang ulôn gaséh.
20 Tuboh lôn tinggai kulét ngon balot tuleueng; rab mantong ulôn maté dan nyawöng lôn meulayang.
21 Hei rakan-rakan lôn, neugaséh kheueh keu lôn, sabab jaroe Po teu Allah geupoh ulôn.
22 Po teu Allah hana putôh geuteugon ulôn; pakon gata taseutôt Gobnyan? Peu kheueh gohlom puih gata taseksa?
23 Ah, kirajih tutoe haba lôn teucetet, deungon nyan sabe teuingat;
24 kirajih deungon beuso teupheut ateueh batée, mangat teutab meuteun siumu masa.
25 Ulôn kuteupeue bahwa lam syeuruga na nyang bila lôn; akhé jih Gobnyan teuka geujak tulông lôn.
26 Bahpi kulét lôn luka-luka dan bicah, teuma simantong ulôn na tuboh, teutab ulôn kalon Po teu Allah.
27 Deungon mata lôn keudroe Gobnyan teuma lôn kalon, nibak lôn keudroe Gobnyan jeuet keu sahabat.
28 'Pakriban cara jih tanyoe peudakwa jihnyan?' Gata neumita alasan keu gata mita peukara.
29 Teuma, jinoe, takot kheueh ubak peudeueng! Sabab Po teu Allah meureuka dan geuhuköm ureuëng meudesya; lé sababnyan neuteupeue kheueh lé gata, bahwa na Po teu Allah nyang peusidang manusia."