## Yoël

Chapter: 1 2 3

-Reset+

### Chapter 3

1 TUHAN meufeureuman, "Bak watée nyan Yerusalem dan Yehuda Lôn piléh keuhai makmu jih.
2 Banmandum bansa Lôn peusapat dan Ulôn ba u Pantôn Mahkamah. Laju Ulôn peusidang awaknyan disinan ateueh keujeuhetan nyang ka jipeubuet ateueh umat Lôn sabab awaknyan ka jiweuek-weuek tanoh Israel dan umat Lôn awaknyan böih u jeueb-jeueb nanggroe.
3 Awaknyan jitiek undi mangat jeuet jipeuteutab soe nyang meuteumé ureuëng nyang teuteuen. Awaknyan jipeubloe aneuëk dara dan peumuda keu jipeujeuet keunamiet nyang hana meuguna. Dan péng nyan awaknyan peuguna keu inong lunte dan ji-jieb ié anggô.
4 Pakriban keuneuk gata peusaneut ateueh Ulôn nyoe, he Tirus, Sidon dan bandum wilayah Filistin? Peu kheueh gata keuneuk balaih dam ateueh Ulôn? Nah, teurimong kheueh balaih Ulôn nyang teuka lagée kilat.
5 Méuh dan pirak Ulôn ka gata reupah, dan hareuta Ulôn nyang paleng meuyuem ka gata angkot bak kuil gata.
6 Peunduduek Yehuda dan Yerusalem gata ba jiôh nibak nanggroe jih keudroe; óh lheuehnyan gata peubloe bak bansa Yunani.
7 Jinoenyoe Ulôn peuteubiet awaknyan nibak teumpat-teumpat nyang ka gata peubloe, dan Ulôn Lôn balaih keujeuhetan gata ateueh awaknyan.
8 Aneuëk gata nyang agam dan nyang inong Lôn peubloe ubak peunduduek Yehuda, nyang kana jipeubloe lom ubak Syeba, nanggroe nyang lumpah jiôh. Ulôn, TUHAN, ka Lôn peugah haba.
9 Peumaklum kheueh maklumat nyoe ubak bansa-bansa: Meusiab kheueh keu teujak muprang dan pupok teunaga! Takrah kheueh bubena ahli silek dan pahlawan; peusapat laju bandum tantra, dan maju kheueh!
10 Mata langai gata jeuet keu peudeueng, dan sikin gunteng gata jeuet keu alat teumeutôb. Dan ureuëng leumoh harôh jipeugah, 'Ulôn hase meujuang lagée tantra!'
11 Jak, tateuka kheueh deungon bagaih, he bansa-bansa nibak meubagoe peunjuru! Meusapat kheueh di pantôn nyan." Ya, TUHAN, neuyue kheueh tantra Droeneueh jak seurang awaknyan!
12 TUHAN meufeureuman lom, "Bubena bansa harôh meusiab-siab dan tajak u Pantôn Mahkamah. Disinan Ulôn TUHAN Lôn peusidang bansa-bansa teutangga umat Lôn.
13 Awaknyan jeuhet that; tacah kheueh awaknyan lagée gandom masak di blang. Gilo-gilo kheueh awaknyan lagée boh anggô lam peuneurah sampoe anggô nyan peunoh meulimpah uluwa.
14 Meuribée-ribée droe ureuëng di Pantôn Mahkamah. Sabab disinan Uroe TUHAN reujang teuka.
15 Mata uroe dan buleuen ka jeuet keuseupôt, dan bintang-bintang ka hana le cahya."
16 TUHAN geuteumauém di Sion, gunong Gobnyan; nibak Yerusalem lagée su geulanteue su Gobnyan. Langét dan bumoe meuguncang lé sabab Gobnyan. Teuma TUHAN teutab geubila dan geulindong Israel umat Gobnyan.
17 "He Israel, jinoe gata tateupeue, bahwa Ulôn kheueh TUHAN Allah gata. Ulôn tinggai di Sion, gunong Ulôn nyang suci. Dan Yerusalem pih jeuet keu banda Ulôn nyang suci, ureuëng aséng hana jitamong le.
18 Bak masanyan gunong-gunong ka peunoh ngon lampôh anggô. Beulatang peulara jimeurot naleueng bak bukét-bukét nyang subô. Krueng-krueng nyang na di Yehuda hántom habéh ié ji ile. Na saboh krueng ji ile rot Baét TUHAN, dan jipeubasah Pantôn Akasia deungon ié nyang nyaman.
19 Nanggroe Meusé jeuet keu gurön nyang tho kreng, dan Edom jeuet keu padang tandus, nyang hana jiduek lé manusia. Sabab awaknyan ka jiseurang ureuëng Yehuda, dan jipoh maté peunduduek nanggroe nyang hana meusalah.
20 Keu darah awaknyan teuma Lôn tueng bila, nyang peumaté awaknyan maté Ulôn cang. Teuma Yehuda dan Yerusalem sabe na ureuëng duek, dan bak gunong Sion teutab Ulôn duek."