## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 92

1 Ca-e ngon nyanyoe keu uroe Sabat.
2 Keubit jroh that teupeugah syuko ubak Droeneueh, ya TUHAN, dan teupujoe Droeneueh, Allah Nyang Mahamanyang;
3 teujak peugah gaséh Droeneueh bak watée beungoh, dan keuseutiaan Droeneueh bak watée malam,
4 sira teutarek gitar nyang siploh krek taloe, teuiréng teuma deungon gambus dan keucapi.
5 Sabab buet Droeneueh keubit galak até ulôn, ulôn meuca-e geumbira sabab karya Droeneueh.
6 Padub na raya buet-buet Droeneueh, ya TUHAN, Padub na lhok pikeran-pikeran Droeneueh!
7 Ureuëng bangai hana hase jipuphom, dan ureuëng bingong hana hase muphom.
8 Jeuet mantong ureuëng doraka timoh lagée naleueng nyang subô, dan ureuëng jeuhet meutamah kaya dan makmu; teuma awaknyan teupeubinasa banmandum hana nyang tinggai bahpi meusidroe,
9 sabab Droeneueh, TUHAN, meukuasa siumu masa.
10 Kamoe meuteupeue bahwa musoh Droeneueh teupeuhabéh banmandum, ya TUHAN, banmandum ureuëng jeuhet teupeu crebre.
11 Droeneueh nyang peujeuet teunaga lôn lagée teunaga banteng kleuet, dan neubri beureukat ubak ulôn deungon keubahgiaan.
12 Deuh ulôn ngieng musoh-musoh ulôn nyang taloe, ureuëng-ureuëng nyang ka jibeudôh jilawan ulôn, reuncana-reuncana jeuhet awaknyan ka lheueh ulôn deungoe.
13 Ureuëng jujoe meutarok lagée bak kuruma, dan jitimoh rampak lagée bak ceumara di Libanon.
14 Awaknyan lagée bak kayée nyang teupula di Baét TUHAN, dan meukeumang di Baét Allah geutanyoe,
15 bak kayée nyang mantong jimuboh óh watée tuha, teutab ijo dan seugar.
16 Nyan kheueh bukeuti jih bahwa TUHAN ade; Gobnyan nyang bila ulôn, hana nyang curang nibak Gobnyan.