## Peungkhotbah

Chapter: 1 2 3 4 5 6 7 8 9 10 11 12

-Reset+

### Chapter 10

1 Lé sabab bangke lalat hase jipeukhiéng saboh kaca minyéuk mangat bée, lé sabab bacut nyang mangai hase teupeugadôh hikeumat nyang manyang.
2 Ka sipatot jih meunyoe ureuëng áreh geupeubuet nyang jroh, dan ureuëng bangai jipeubuet nyang jeuhet.
3 Nyang bangai deuh teukalon nibak mandum grak grik jih. Dan ubak mandum ureuëng jipeuleumah keuhai bangai jihnyan.
4 Meunyoe gata geubeungéh lé nyang mat kuasa, bék kheueh gata lakée piôh keu gata meubuet. Bahpi salah gata nyan rayeuk, gata geupeumeuáh meunyoe teunang dan saba.
5 Na keujeuhetan laén nyang ulôn kalon lam donya, na kheueh buet meunyeleweng lé nyang mat kuasa.
6 Ureuëng bangai geubri jabatan nyang mulia, teuma di ureuëng meusyeuhu hana meuteumé sapeue.
7 Ka lheueh lôn kalon namiet-namiet jipasang guda di ureuëng bansawan geujak ngon gaki lagée namiet teuma.
8 Soe nyang kueh uruek, ureuëng nyan rhot lam uruek nyan; soe nyang tulak beuton teuma jikab lé uleue meubisa.
9 Soe nyang meubuet bak tambang batée, teuma meuantôk dan luka. Soe nyang plah kayée, rayeuk keumungken meuteumé cidra.
10 Meunyoe parang gata tumpôi dan hana gata asah, gata harôh meukeureuja deungon leubeh meususah payah. Peuguna kheueh akai seuhat gata, dan peuget kheueh reuncana leubeh ilée.
11 Meunyoe jikab lé uleue sigohlom teupeuseuiét ngon doá-doá, deungon nyan pawang uleue hanale meumakna.
12 Tutoe haba ureuëng bijaksana teupeujeuet jihnyan jihoreumat lé gob, teuma ureuëng bangai binasa lé sabab tutoe haba jihnyan keudroe.
13 Gobnyan jipeuphon ngon haba sulet mantong, óh keuneulheueh nibak nyan tutoe haba jih lagée ureuëng pungoe.
14 Beutôi, ureuëng bangai teuga that jipeugah haba. Uroe dudoe teusöm keu geutanyoe mandum. Hana nyang hase jiramai keujadian óh ka lheueh tanyoe hanale.
15 Teuma ureuëng bangai nyang hana jituho rot woe u rumoh jih, jihnyan jimeubuet brat that hana jipiôh-piôh teuma.
16 Ceulaka kheueh nanggroe nyang raja jih muda balia, dan ureuëng-ureuëng rayeuk nanggroe simalam beungoh meupesta pora.
17 Mubahgia kheueh nanggroe nyang raja jih meuwibawa, nyang ureuëng rayeuk nanggroe nyan jimakheun óh trok bak watée, hana galak mabök-mabök dan carông geujaga droe.
18 Bubông rumoh teuma tireh meunyoe hana teupeudab, dan keuneulheueh jih rumoh nyan lumpôk lé sabab teuh beu-o.
19 Pesta teupeujeuet gob jikém-kém, dan lé sabab anggô teupeujeuet gob riang geumbira. Teuma peureulée na péng keu teubayeue atra nyan.
20 Bék kheueh ta upat raja, bah pi lam até. Bék teuma ta upat ureuëng kaya, bahpi lam bilek teumpat éh droe. Mungken na saboh cicém jideungoe peue nyang gata kheun nyan, laju jijak peutrok ubak nyang gata upat nyan.