## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 38

1 Zabur Nabi Daud watée geupeuseumah keureubeuen peuingat.
2 TUHAN, bék kheueh neuhuköm ulôn watée Droeneueh beungéh, dan bék neuseksa ulôn watée Droeneueh mureuka.
3 Aneuk panah Droeneueh nyang neu timbak ateueh ulôn sampoe beusot dan luka tuboh lôn, dan jaroe Droeneueh keubit that brat meuteugon bak tuboh ulôn.
4 Ulôn sakét brat sabab Droeneueh beungéh; hana nyang seuhat nibak tuboh lôn sabab desya lôn.
5 Ulôn ngob lam ié raya keusalahan lôn, beuban desya lôn lumpah that geuhon meuginton u ateueh ulôn.
6 Luka meucabok nyang na nibak ulôn ka meunanoh dan meubée khéub, sabab ulôn ka lôn peubuet nyang bangai.
7 Ulôn meuteukui dan meubungkok, sipanyang uroe ulôn ruman lôn krot dan seudeh.
8 Deumam ngon seu-uem lagée apui keunong bak tuboh lôn, hana nyang seuhat nibak tuboh lôn.
9 Ulôn ka reumok hanco meukeupeng dan teunaga lôn pi habéh, ulôn apoh apah sabab até lôn gundah.
10 TUHAN, Droeneueh neuteupeue peue mantong nyang ulôn meuhéut, apoh apah ulôn hana nyang teusöm nibak Droeneueh.
11 Jantong lôn yo meugám-gám, teunaga lôn gadôh, dan mata ulôn ka jeuet keu rabon.
12 Kawöm dan rakan ulôn jiwéeh sabab peunyakét nyang na nibak ulôn, meunan cit kawöm keurabat ulôn jipeujiôh lôn.
13 Ureuëng nyang keuneuk poh maté lôn ka jijak teun taron; dan nyang keuneuk peuceulaka lôn laju jiancam keuneuk poh ulôn.
14 Teuma ulôn lagée ureuëng tulo nyang hana teudeungoe sapeue, dan lagée ureuëng kalu nyang hana hase peugah haba.
15 Keubit, ulôn saban that lagée ureuëng nyang hana hase teudeungoe sapeue, dan lé sababnyan hana ulôn bantah sapeue.
16 Teuma ulôn meuharab ubak Droeneueh, ya TUHAN, dan Droeneueh, TUHAN Allah lôn, neujaweueb ulôn.
17 Bék neupeubiyeu musoh ulôn galak jingieng ulôn nyang susah lagée nyoe bagoe, dan bék neupeubiyeu awaknyan rayeuk haba meunyoe ulôn ka guyah.
18 Ulôn rab reubah, hana piôh ulôn sakét sabe.
19 Ulôn meungaku mandum desya lôn; até ulôn gundah watée lôn pike keusalah lôn.
20 Ureuëng-ureuëng nyang jimeumusoh ngon ulôn ramé dan teuga-teuga, awaknyan jibanci that ubak cara udeb lôn.
21 Ureuëng nyang jibalah buet nyang jroh deungon nyang jeuhet jimeumusoh ngon lôn sabab ulôn lôn peubuet nyang jroh.
22 Ya TUHAN, bék neutinggai ulôn, bék neujiôh nibak ulôn, ya Allah lôn.
23 Neuteuka kheueh bubagaih neutulông ulôn, ya TUHAN nyang peuseulamat ulôn.