## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 28

1 Ceulaka kheueh banda nyang ka jeuet keubanggaan bubena ureuëng mabök Israel! Keu indahan jih ka jeuet keu layée lagée keunarang bungöng nyang na lagée ateueh ulée awaknyan. Cilaka kheueh banda nyang teudong cot óh manyang bak teungoh pantôn nyang subo, keubanggaan ureuëng-ureuëng nyang mabök siteungoh maté.
2 TUHAN geu kirém sidroe ureuëng nyang teuga dan peukasa. Teuka lagée angén badée meusajan deungon ujeuen es, lagée ujeuen raya dan ié raya nyang jipeuhanyot peue-peue nyang na. Deungon that beungéh Gobnyan geusumpom awaknyan ateueh tanoh.
3 Keubanggaan peumimpén-peumimpén nyang mabök nyan teuma geugilo-gilo.
4 Banda awaknyan nyang meugah ngon meusyeuhu nyang ka phon layée nyan teuma leunyab. Naseb jih lagée naseb boh ara nyang masak sigohlom trok bak musém; meunan jikalon, laju jipot dan jipajoh.
5 TUHAN Nyang Mahakuasa geupeujeuet keunarang bungöng nyang ceudah keu umat Gobnyan nyang na mantong tinggai sidroe-droe teuk.
6 TUHAN geubri rasa seudeh keu mandum hakém, dan keubeuranian keu ureuëng-ureuëng nyang meutugaih jijaga banda nibak jiprang lé musoh.
7 Meunan cit bubena nabi-nabi dan teungku-teungku imeum ka habéh mabök sabab lumpah that le jijieb ié anggô dan ié arak. Awaknyan watée jijak badan jih ka meu ayon-ayon dan gaki jih meugantoh-gantoh sabab pikeran awaknyan ka hana meuteuntée. Nabi-nabi ka hana le hase geukeumalon peue nyang geubri hai-hai nyang jeuet geungieng lé Po teu Allah ateueh awaknyan. Meunan cit di teungku-teungku imeum ka hana le hase geupeuputôh peukara-peukara nyang jipeuhadab ubak awaknyan.
8 Ateueh meuja awaknyan ka peunoh deungon muntah, sa ka hana le teumpat nyang gleh.
9 Awaknyan meupeukeran ubak ulôn, laju jipeugah, "Geupike gobnyan soe nyang geupeuruno? Soe teuma nyang peureulée nyang peutrang hai nyan? Geupike lé gobnyan geutanyoe nyoe aneuëk manyak nyang barô teusapih?
10 Ci neupike ék kheueh beutôi Gobnyan geupeurunoe geutanyoe sira geu peuija hurof deumi hurof, haba deumi haba, kalimat deumi kalimat."
11 Meunyoe gata hana tatem deungoe ulôn, TUHAN teuma geukirém ureuëng aséng mangat jijak peurunoe gata keuhai logat ganje dan basa aséng.
12 TUHAN geupeutaba teumpat peuniyôh keu gata banmandum, teuma gata hántatem deungoe Gobnyan.
13 Lé sababnyan kheueh TUHAN geupeurunoe gata hurof deumi hurof, haba deumi haba dan kalimat deumi kalimat. Dan watée gatajak gata reubah meulinteung sampoe luhok, teucarueh dan keunong teun.
14 Deungoe kheueh peue nyang geufeureuman lé TUHAN, hai ureuëng-ureuëng peuhina nyang mat peurintah rakyat di Yerusalem!
15 Gata tapeugah bahwa gata ka lheueh tapeugét peujanjian deungon mawöt dan tapeugét peusitujuan deungon donya ureuëng maté. Gata ka meurasa pasti bahwa beuncana nyang teuka nyan hana keunong ateueh gata, sabab gata tapeuguna tipée muslihat mangat teulindong droe keudroe gata.
16 Lé sabab nyan, TUHAN Nyang Mahamanyang laju geumeu feureuman lagée nyoe, "Ulôn teuma kupeuduek dasai nyang khong dan kukôh di Sion; sineuk batée keunaleueng nyang meuyuem deungon tulesan: 'Soe nyang peucaya teuguh, hana jimeunyeurah taloe.'
17 Keuadelan Ulôn peujeuet talo peu-uko, dan keujujoran Ulôn peujeuet keu talo sineupat." Ujeuen batée jisampôh gleh banmandum sulet nyang gata peubangga. Ié raya jipeuhanyot teumpat musöm gata.
18 Peujanjian gata deungon mawöt dan peuseutujuan gata deungon donya ureuëng maté nyan geupeubateue, dan meunyoe beuncana nyan teuka, gata hanco teugilo-gilo.
19 Gata jiteuka malang hana piôh-piôh nyang harôh tatanggong tieb-tieb uroe, beungoh, uroe dan malam. Gata yo ngon teumakot meunyoe gata muphom peusan Po teu Allah.
20 Gata lagée ureuëng nyang keuneuk teungéut ateueh peuratah nyang kureueng panyang keu teumpat peunyue droe. Dan ija seulimbot gata pih kureueng luwah keu keusilimbot gata.
21 TUHAN geubeudôh lagée Gunong Perazim. Gobnyan meujuang lagée di Pantôn Gibeon mangat peubuet meukeusut Gobnyan, meukeusut nyang ganje nibak manusia! Gobnyan geulaksana buet Gobnyan nyang luwabiasa.
22 Ulôn ka lheueh lôn deungoe keuputosan Po teu Allah Nyang Mahamanyang dan Mahakuasa keu peuhanco bansaboh nanggroe. Bék tapeujayeh tutoe haba peuingat nyang ulôn peusampoe nyoe. Eunteuk jeuet keu leubeh sulet nibak gata keutapeusie droe!
23 Deungoe kheueh tutoe haba lôn, simak kheueh peue nyang ulôn peusan.
24 Sidroe ureuëng tani hana sabe-sabe jimeu ué, ceumangkôi dan jimeumpoe tanoh droe jih mangat jipula.
25 Meunyoe tanoh jihnyan ka siab, ureuëngnyan laju jitabu bijéh, miséue jih jintan itam dan jintan putéh. Gobnyan jipula dua macam gandom meubareh meuatoe, dan nibak binéh nyan seunaman laén.
26 Ureuëng nyan jiteupeue cara teupeubuet atranyan, sabab ka geupeurunoe lé Po teu Allah jih.
27 Ureuëng nyan hana jingui eretan ceumeulo keu teulô jintan itam dan ruda geurubak keu teuguleng jintan putéh. Keu nyan jipeuguna reunong nyang ámpong.
28 Watée teulô boh gandom, boh gandom nyang teulô nyan hana kayém that jiseupôt sampoe án hanco. Bukon lagée nyan! Ureuëng nyan jiteupeue cara ceumeulo nyang paih deungon cara jipeu ék geurubak u ateueh nyan deungon hana jipeuhanco aneuk-aneuk gandom nyan.
29 Keubijaksanaan nyan teuka jih nibak TUHAN Nyang Mahakuasa. Bandum reuncana TUHAN bijaksana dan sabe meuhase.