## Yunus

Chapter: 1 2 3 4

-Reset+

### Chapter 4

1 Nabi Yunus meubacut pih hana galak deungon hai nyan; bahkan gobnyan jeuet keubeungéh.
2 Laju gobnyan meudoá, "Ya TUHAN, kon ka lheueh lôn peugah sigohlom ulôn beurangkat nibak rumoh lôn yoh masa dilée, bahwa Droeneueh pasti nepeugét lagée nyoe? Nyan kheueh sabab jih ulôn langsong ulôn peuplueng droe u Spanyol! Ulôn kuteupeue bahwa Droeneueh Allah nyang peunyayang dan peugaséh, panyang saba, leumoh leumbot, dan sabe siab keu neu ubah reuncana huköman.
3 Jinoenyoe, ya TUHAN, bah kheueh ulôn maté mantong, sabab leubeh gét ulôn maté nibak padoe udeb."
4 Geujaweueb lé TUHAN, "Gata hana alasan neubeungéh nyang lagée nyan."
5 Óh lheuehnyan Nabi Yunus laju geujak u bagian timu banda, dan geuduek laju disinan. Gobnyan geupeudong saboh jambo dan laju geumeuceue lam jambo nyan, sira geupreh peue nyang teuma teujadi di banda Niniwe.
6 Teuma TUHAN Allah laju geupeutimoh sibak seunaman nyang jimeuéue seuhingga seunimoh nyan laju jipeupayong Nabi Yunus sampoe gobnyan harok that até. Meumang, Nabi Yunus harok lumpah na deungon seunaman nyan.
7 Teuma óh singoh nyan watée seuboh buta, Po teu Allah laju geupeujeuet saboh glang dan glang nyan laju jijak kab ukeu seunaman nyan, sampoe seunaman nyan laju layée.
8 Óh mata uroe ka jibleuet, Po teu Allah laju geupeutron angén nyang lumpah seu úem nyang teuka jih nibak arah timu. Nabi Yunus rab pansan sabab jipoh lé uroe nyang seu úem lagée nuraka nyan, siulah-ulah ulée gobnyan lagée tutong keunong apui. Gobnyan ka jeuet keu putôh asa dan meuharab bubagaih maté. Kheun Nabi Yunus nyan, "Leubeh gét ulôn maté mantong nibak padoe udeb!"
9 Teuma Po teu Allah geupeugah ubak gobnyan, "Gata hana patot seudeh lagée nyan ngon sabab seunaman nyan!" Jaweueb Nabi Yunus, "Pakon hana? Ka patot ulôn beungéh sampoe án maté."
10 Laju geupeugah lé TUHAN ubak Nabi Yunus, "Seunaman nyoe timoh simalam mantong, dan óh singoh beungoh seunaman nyan layée; gata meubacut pih hana neupula dan neupeulara. Bahpih lagée nyan gata meurasa seudeh sabab ka layée.
11 Hana mungken Ulôn hana meurasa seudeh watée Lôn pike ubak Niniwe, banda nyang raya nyan. Sabab seulaén beulatang-beulatang nyang hana teuitong nyan, disinan na cit meuteumé leubeh nibak 120.000 droe aneuëk miet nyang gohlom hase geupeubeda peue nyang jroh dan peue nyang jeuhet."