## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 139

1 Keu teupimpén kor. Zabur Nabi Daud. neuturi keu ulôn.
2 Droeneueh neuteupeue peue mantong nyang ulôn peubuet; rot jiôh Droeneueh ka neutuóh pikeran ulôn.
3 Droeneueh deuh neungieng ulôn, bah kheueh watée ulôn meukeureuja meunan cit watée ulôn meureuhat, Droeneueh neuteupeue peue mantong nyang ulôn peubuet.
4 Dan sigohlom ulôn peugah haba, Droeneueh neuteupeue peue nyang keuneuk ulôn peugah.
5 Droeneueh neukeulileng ulôn rot meubagoe peunjuru, dan Droeneueh lindong ulôn deungon kuasa Droeneueh.
6 Lumpah that lhok nibak ulôn iéleumé Droeneueh nyan, hana hase jimat lé pikeran ulôn.
7 Hoe kheueh nyang hase ulôn jak mangat hase teupeusi nibak kuasa Droeneueh? Dan hoe teuma hase ulôn plueng mangat jiôh nibak Droeneueh?
8 Meunyoe ulangét nyang ulôn ék, Droeneueh pih ka na disinan, meunyoe ulôn éh didalam mawöt, disinan pih na Droeneueh.
9 Meunyoe ulôn po rot ufúk timu atawa lôn tinggai seungab di ujong barat nyang paleng jiôh,
10 disinan pih Droeneueh na neutulông ulôn; disinan cit teuma jaroe Droeneueh neubimbéng ulôn.
11 Meunyoe ulôn lakée mangat seupôt jitôb jikeuleubong ulôn, dan trang nyang na di seukeulileng ulôn jeuet keu malam,
12 teuma nyang seupôt nyan hana seupôt nibak Droeneueh; malam nyan trang lagée uroe, dan seupôt nyang lagée trang.
13 Droeneueh neucebta tieb-tieb bagian nibak tuboh ulôn, dan neubantuek ulôn didalam pruet ma lôn.
14 Ulôn lôn pujoe Droeneueh sabab ulôn luwa biasa! Peue mantong nyang Droeneueh peubuet keubit ajaéb dan meungagomkan, ulôn biet-biet insaf.
15 Watée tuleueng-tuleueng ulôn teupeujeuet, deungon teuato teukarang óh get dalam pluet ma ulôn, seudangkan ulôn timoh disinan seucara rahsia, ulôn hana teusöm nibak Droeneueh.
16 Droeneueh deuh neungieng ulôn watée lôn mantong na dalam pluet ma; banmandum nyan ka teucatet didalam kitab Droeneueh; uroe-uroe jihpi ka teupeuteuntée sigohlom sapeue pi teupeuphon.
17 Padub na sulet jih pikeran Droeneueh nibak ulôn, ya Allah, dan padub na le jeumeulah jih!
18 Meunyoe lôn itong, leubeh le nibak ano nyang na di panté; meunyoe ulôn beudôh nibak teumpat éh, mantong na watée ulôn pike keu Droeneueh.
19 Bah kheueh ureuëng jeuhet Droeneueh peuhanco, ya Po teu Allah, neupeujiôh kheueh ureuëng peurô darah nyan nibak ulôn!
20 Awaknyan jipeugah nyang jeuhet keuhai Droeneueh, dan jimeusumpah peuleusu keuhai banda-banda Droeneueh.
21 Ya TUHAN, ulôn banci keu ureuëng nyang banci Droeneueh, até ulôn tunu keu ureuëng nyang lawan Droeneueh!
22 Awaknyan lôn banci luwa biasa, dan ulôn anggab sibagoe musoh nyang paleng raya.
23 Neuseulidek kheueh ulôn, ya Allah, neuseunom kheueh lam até lôn, neu ujoe kheueh ulôn dan neuteupeue kheueh pikeran ulôn.
24 Neungieng kheueh aleh na nyang jeuhet nibak tuboh lôn, dan neubimbéng kheueh ulôn bak jalan nyang keukai.