## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 12

1 Nabi Ayub geujaweueb, "Beutôi kamoe nyoe sibagoe waki umat manusia. Meunyoe droeneueh maté, hikeumat pih maté cit teuma.
3 Ulôn pih manusia nyang meubudo basa; banmandum nyang droeneueh peugah nyan ka kamoe muphom. Lom teuma, soe nyang hana teupeue mandum nyan? Lé sababnyan, bék droeneueh pike droeneueh leubeh nibak ulôn!
4 Ulôn jipeukém lé rakan ngon sahabat, padahai ulôn nyoe beutôi dan hana meucupa. Yoh watée ilée Po teu Allah geujaweueb doá lôn, watée ulôn meuhôi lôn lakée tulông.
5 Droeneueh neuhina ureuëng ceulaka, seudangkan udeb neueh aman; ureuëng nyang karab rhot droeneueh poh lom teuma.
6 Teuma udeb meurampok hana teuancam; ureuëng nyang jijeuet lawan Po teu Allah, udeb aman. Padahai dewa nyang jeuet keu teumpat meusadeue awaknyan, na kheueh teunaga droe jih mantong.
7 Tanyong kheueh ubak cicém dan beulatang laén teuma droeneueh jibri peungajaran lé jihnyan.
8 Lakée kheueh keuteurangan ubak makhlok bumoe dan di laôt, teuma droeneueh tateurimong keuteurangan.
9 Soe nibak mandum nyan nyang hana sada, bahwa nyang cebta awaknyan na kheueh Po teu Allah keudroe?
10 Gobnyan nyang atoe udeb mandum makhlok nyang na; dan meukuasa ateueh tieb-tieb nyawöng manusia.
11 Lagée lidah lôn galak lôn rasa peunajoh nyang mangat, meunan kheueh teuma geulinyueng ulôn galak lôn deungoe tutoe haba.
12 Meunurot haba, hikeumat na bak ureuëng nyang panyang umu geuh, teuma hikeumat dan teunaga na nibak Po teu Allah mantong. Teuma, peungeurtian nyang na nibak ureuëng nyang ka tuha that, teuma peungeurtian dan wewenang na nibak Po teu Allah mantong!
14 Peue nyang geureuloh hana hasele teupeudong lom teuma soe nyang ka teudrob hana hasele teupeuleuh teuma.
15 Soe nyang lhob ié, teuma tô kreng banmandum nyan; gobnyan nyang peuleuh dan ji-ile, dan ié raya kheueh teuma nyang teuka!
16 Po teu Allah nyan teuga, tangkoh dan jaya! Soe nyang sulet dan tukang peunget gob na dimiyueb keukuasaan Gobnyan.
17 Geutarek hikeumat ubak peunguasa peumeurintahan, dan bubena peumimpén geupeujeuet bahan jipeukém lé gob.
18 Geuguleng raja dan geuteun awaknyan;
19 geuhina imeum-imeum dan ureuëng-ureuëng patôt.
20 Geutôb babah ureuëng faséh bak peugah haba, geutarek hikeumat nibak ureuëng-ureuëng tuha.
21 Geupeumalée ureuëng-ureuëng patôt dan meugah; geucok keudaulatan awaknyan nyang meukuasa.
22 Geupeutrang teumpat-teumpat nyang suram; geupeukeunong cahya ubak bubayang-bubayang hitam seupôt.
23 Bansa-bansa geupeujeuet meukeumang dan makmu, laju geupeubinasa awaknyan sampoe hanco.
24 Geupeujeuet bubena peumimpén rhot keu bingöng, akhéjih awaknyan jijak ho-ho mantong hana teuntée tujuan.
25 Awaknyan meugeue-meugeue lam seupôt glab, dan teuhuyong-huyong lagée ureuëng mabök bak jieb ié.