## Amos

Chapter: 1 2 3 4 5 6 7 8 9

-Reset+

### Chapter 7

1 Ulôn meuteumé saboh keumalon nibak TUHAN Nyang Mahamanyang. Ulôn kalon Gobnyan geucebta saboh kawan daruet nyang lumpah le bak watée ureuëng seuleusoe jikoh naleueng keu raja, dan naleueng barô ka jitimoh lom.
2 Daruet-daruet nyan rab habéh bandum jipajoh bubena seunaman nyang timoh nibak tanoh. Laju ulôn peugah, "TUHAN Nyang Mahamanyang, neupeu amphon kheueh umat Droeneueh! Awaknyan lumpah that ubit dan leumoh, pakriban mungken awaknyan jimeuteun?"
3 TUHAN laju geu ubah reuncana Gobnyan dan geupeugah, "Nyang gata kalon nyan hana teuma teujadi."
4 Ulôn meuteumé lom saboh keumalon nibak TUHAN Nyang Mahamanyang. Deuh ulôn kalon Gobnyan ka geumeusiab-siab keu geuhuköm umat Gobnyan deungon apui. Apui nyan habéh jilieh laôt raya dimiyueb bumoe dan ka jipeuphon peuhangöh ladang.
5 Laju ulôn peugah, "Ya TUHAN Po teu Allah, neupeupiôh kheueh kira jih apui hu nyan! Umat Droeneueh lumpah ubit dan leumoh, pakriban mungken awaknyan jimeuteun?"
6 Laju TUHAN geu ubah reuncana Gobnyan lom dan geupeugah, "Nyang nyoe pih hana teujadi."
7 Ulôn meuteumé lom saboh keumalon laén nibak TUHAN. Ulôn ngieng Gobnyan geudong bak binéh beuton nyang teupeudong deungon teupeuguna talo sineupat teudong cot. Bak jaroe Gobnyan geumat talo sineupat nyan keu geukalon peu kheueh beuton nyang teudong cot atawa hana.
8 Gobnyan geutanyong ubak ulôn, "Peue nyang na gata kalon, Amos?" Laju lôn jaweueb, "Talo sineupat teudong cot, ya TUHAN." Laju TUHAN meufeureuman, "Ulôn peuguna talo sineupat nyoe na kheueh keu Lôn tunyok bahwa umat Ulôn lagée beuton nyang hana sulu. Ulôn hana Lôn ubah reuncana Ulôn, Ulôn pasti Lôn huköm awaknyan.
9 Teumpat-teumpat nyang teupeuguna lé keuturonan Nabi Ishaq keu meuiébadat teupeuhanco. Teumpat-teumpat suci ureuëng Israel teureuloh. Ulôn Lôn peuranab bubena keuturonan Raja Yerobeam."
10 Amazia, teungku imeum di Betel, geukirém laporan nyang lagée nyoe ubak Yerobeam raja Israel, "Amos teungoh meugumpôi ngon rakyat geulawan Teungku Amphon. Tutoe haba gobnyan nyang geupeusuna rakyat jeuet keusabab nanggroe nyoe hanco.
11 Gobnyan geupeugah bahwa teungku amphon maté di mideuen prang, dan ureuëng Israel pasti teuangkot u teumpat nyang teuböih, jiôh nibak nanggroe jih keudroe."
12 Dan Amazia laju geupeugah ubak Amos, "He Nabi, neuwoe kheueh u Yehuda! Meukeutubah kheueh disideh. Bah kheueh awaknyan nyang jok nafeukah keu droeneueh!
13 Bék le neukeutubah di Betel. Banda nyoe khusos keu raja, dan teumpat iébadat nasional."
14 Geujaweueb lé Amos, "Ulôn kon nabi sabab jabatan. Nyang sibeuna jih ulôn ureuëng peulara beulatang dan tukang pot boh ara.
15 Teuma TUHAN geucok ulôn bak teumpat lôn keureuja, dan geuyue bak ulôn jak peusampoe peusan Gobnyan ubak ureuëng Israel.
16 Teuma lé sabab nyan deungoe kheueh peue nyang geupeugah lé TUHAN ubak gata. Sabab gata tatam ulôn meukeutubah lôn keuhai bansa Israel.
17 TUHAN meufeureuman bahwa peurumoh gata jeuet keu inong lunte bak rot-rot ueh raya di dalam banda, dan aneuëk-aneuëk gata geupoh maté di mideuen prang. Tanoh gata teuweuek-weuek keu ureuëng laén, dan gata keudroe maté bak nanggroe gob nyang hana jituri TUHAN. Peunduduek Israel pasti teuangkot u teumpat nyang teuböih, jiôh nibak nanggroe jih keudroe."