## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 18

1 TUHAN meufeureuman ubak ulôn,
2 "Pakon pribasa nyoe sabe jipeugah-peugah di nanggroe Israel? 'Ureuëng tuha jipajoh boh anggô nyang masam rasa jih, teuma aneuëk-aneuëk manyak kheueh nyang singke gigo.'
3 Deumi Ulôn, Allah nyang udeb, TUHAN Nyang Mahamanyang, pribasanyan hana teupeugah di nanggroe Israel.
4 Nyawöng tieb-tieb ureuëng na kheueh atra Ulôn, bah kheueh nyan nyawöng ureuëng tuha meunan cit nyawöng aneuëk jihnyan. Ureuëng nyang meudesya, jihnyan kheueh nyang maté.
5 Miseu jih na ureuëng nyang gét, ade dan jujoe.
6 Ureuëng nyan hana jiseumah beurala ureuëng Israel atawa geupajoh keureubeuen nyang teupeuseumah ubak teumpat seumuja dewa-dewa. Gobnyan hántom jirayu peurumoh ureuëng laén atawa geuéh sajan ngon ureuëng inong nyang teungoh meuhé.
7 Jihnyan hántom jiteumipée atawa meureupah atra ureuëng laén. Barang-barang jaminan ureuëng nyang meu utang keu gobnyan sabe jijok pulang óh ka trok bak watée. Ureuëng nyang deuk jibri peunajoh dan ureuëng nyang hana meubajée, jijok peukayan.
8 Gobnyan hántom na jipeu utang ureuëng laén deungon cara geucok bungöng. Gobnyan hánjitem peubuet buet nyang jeuhet dan bak tieb-tieb na meudakwa jihnyan jibri keuputosan nyang jujoe.
9 Ureuëng jipatuh peue nyang Ulôn peurintah dan jitaát banmandum ubak huköm-huköm Lôn. Ureuëng nyang lagéenyan kheueh nyang jujoe dan teutab udeb. Ulôn, TUHAN Nyang Mahamanyang ka geupeugah haba.
10 Teuma miseu jih ureuëng nyan na aneuëk jih nyang tukang meurampok, peumaté gob, dan jipeubuet buet nyang jeuhet nyang laén
11 nyang hántom jipeubuet lé ayah jihnyan simantong ayah geuh nyan udeb lam donya. Jihnyan jipajoh keureubeuen peuseumahan di teumpat-teumpat teupujoe dewa-dewa. Gobnyan jigoda dan geumeumukah ngon peurumoh ureuëng laén.
12 Gobnyan galak jipeungét ureuëng gasien, meurampok, dan jisita barang jaminan ureuëng nyang meu utang ubak jihnyan. Jihnyan jijak bak kuil-kuil ureuëng nyang hana jituri keu TUHAN dan jiseumah beurala nyang kutoe luwabiasa.
13 Ureuëng nyan jijok keu ureuëng nyang meu utang bak jihnyan deungon meubungöng. Peu kheueh ureuëng nyang lagée nyan udeb? Hana! Ureuëng ka jipeubuet bandum buet-buet nyang lumpah kuto nyan, dan jihnyan teuma maté! Maté ureuëng nyan na kheueh akibat buet-buet nyang jipeubuet lé ureuëng nyan keudroe.
14 Miseu jih lom ureuëng nyang peubuet buet nyang jeuhet nyan na jimeu aneuëk, dan aneuëk nyan jikalon bandum buet nyang jipeubuet lé ureuëng syiek jih, teuma aneuëk nyan hana jiseutôt lagée nyang jipeubuet lé ureuëng syiek jih nyan.
15 Aneuëk nyan hana jitem seumah beurala ureuëng Israel, atawa jipajoh keureubeuen peuseumahan di teumpat seumujoe dewa-dewa. Jihnyan hántom na jirayu peurumoh ureuëng laén,
16 atawa jiteugon dan jireupah soe mantong. Barang jaminan ureuëng nyang meu utang bak jihnyan sabe jijok pulang lagée sot teuma. Ureuëng nyang deuk jijok peunajoh dan ureuëng nyang hana peukayan jibri bajée.
17 Jihnyan hántom na jipeubuet jeuhet dan jipeu utang ureuëng laén deungon meubungöng. Jihnyan taát ubak huköm-huköm Lôn dan patuh ubak peurintah Ulôn. Aneuëk nyan hana maté ngon sabab desya-desya ayah jihnyan. Teuma teutab udeb.
18 Seubalek jih, ureuëng syiek jihnyan nyang galak keu buet teumipée, meurampok dan jipeubuet buet nyang jeuhet nyang laén, teuma maté ngon sabab desya-desya jih nyan keudroe.
19 Teuma na ureuëng nyang teumanyong pakon aneuëk nyan hana meusajan jitanggong akibat desya-desya ayah jihnyan. Jaweueb jih na kheueh lagée nyoe, sabab aneuëk nyan gét dan jujoe. Jihnyan taát ubak huköm-huköm Lôn dan jipeubuet bandum nyan deungon seutia, dan jihnyan teutab udeb.
20 Ureuëng nyang jipeubuet desya, ureuëng nyan kheueh nyang maté. Aneuëk hana harôh jitanggong akibat desya nyang jipeubuet lé ureuëng syiek jih; seubalek jih, ayah pi hana harôh jitanggong akibat nibak desya-desya nyang jipeubuet lé aneuëk jihnyan. Ureuëng nyang jroh meuteumé ganjaran nyang jroh sabab buet jihnyan nyang jroh. Dan ureuëng nyang jeuhet meudeurita akibat nibak buet jih nyang jeuhet nyan.
21 Meunyoe sidroe ureuëng jeuhet hana le jipeubuet desya, dan ka jipeuphon taát ubak huköm-huköm Lôn, dan jipeubuet buet-buet nyang gét dan beutôi, ureuëng nyan hana maté.
22 Bandum desya ureuëng nyan Lôn peuamphon; ureuëng nyan udeb, sabab jipeubuet nyang beutôi.
23 Peu kheueh tapike Ulôn, TUHAN Nyang Mahamanyang galak meunyoe ureuëng nyang jeuhet maté? Meubacut pih hana! Ulôn meuharab mangat ureuëng nyan jitinggai bandum desya-desya jihnyan mangat jihnyan teutab udeb.
24 Teuma meunyoe sidroe ureuëng nyang jroh hana jipeubuet le buet nyang jroh, teuma ka jipeuphon peubuet buet nyang jeuhet dan banmandum buet nyang luwat hán ék teukira, nyang lazém jih jipeubuet lé ureuëng jeuhet, peu kheueh jih teutab udeb? Hana! Nibak buet-buet jih nyang gét nyan, hana meusapeue pih teu ingat lom. Gobnyan maté sabab buet jih nyang meudesya dan hana seutia ubak Ulôn.
25 Mungken na nyang peugah lagée nyoe, 'Buet TUHAN nyan keuliru.' Deungoe kheueh, he ureuëng Israel! Peu kheueh keuliru tindakan Ulôn? Gata kheueh nyang keuliru.
26 Meunyoe ureuëng nyang jroh hana jipeubuet le nyang gét, teuma ka jipeuphon peubuet nyang jeuhet, gobnyan maté, sabab buet nyang jeuhet nyang ka jipeubuet lé gobnyan.
27 Teuma meunyoe ureuëng nyang jeuhet hana le jipeubuet desya teuma ka jipeuphon peubuet nyang beutôi dan gét, jaweueb jih na kheueh seulamat.
28 Ureuëngnyan ka sadar bandum salah jihnyan laju jipiôh jipeubuet desya. Deungon lagée nyan jihnyan hana maté, teuma teutab udeb.
29 Dan gata, he ureuëng Israel, gata peugah bahwa tendakan TUHAN nyan keuliru. Peu kheueh keuliru tendakan Ulôn, he Israel? Hana! Gata kheueh nyang keuliru!"
30 TUHAN Nyang Mahamanyang, meufeureuman, "He ureuëng-ureuëng Israel, Ulôn kupeusidang somantong ureuëng nyang paih deungon buet jih. Meutobat kheueh nibak desya-desya gata. Bék tapeubiyeu desya gata jipeuhanco droe gata keudroe.
31 Piôh laju bandum buet nyang jeuhet nyang gata peubuet dan bah kheueh até dan pikeran gata jeuet keu barô. Pakon gata harôh maté?
32 Ulôn hana galak meunyoe sidroe ureuëng maté. Tinggai kheueh bandum desya-desya gata jeuet gata teutab udeb. Ulôn, TUHAN Nyang Mahamanyang ka Lôn peugah haba."