## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 22

1 Laju geupeugah kheueh lé Elifas, "Lamkawan umat manusia, hana meusidroe pih meuguna nibak Po teu Allah. Ureuëng nyang biet-biet meuakai budoe, na kheueh meuguna keu droe jih keudroe.
3 Peu kheueh na guna jih nibak Po teu Allah, meunyoe gata tapeubuet keuheundak Gobnyan? Peu kheueh na laba keu Gobnyan, meunyoe udeb gata sampoereuna?
4 Kon lé sabab teumakot gata ubak Po teu Allah, gata jitudoh dan jianggab meusalah,
5 teuma lé sabab jai that-that desya gata, dan keubiet jeuhet that buet ngon pi-e gata.
6 Meunyoe syedara gata hana hase jibayeue utang jih, gata reupah mandum peukayan jih.
7 Ureuëng nyang hék hana gata bri ié jieb, nyang deuk hana gata peutaba peunajoh.
8 Gata peuguna jabatan dan kuasa keu gata seta banmandum tanoh jih.
9 Bukon mantong gata hana tatulông inong-inong balée, teuma aneuëk yatem ngon meuntui pih gata tindéeh.
10 Lé sababnyan bansikeulileng gata, jinoe peunoh ngon peurangkab, dan deungon hana teusangka-sangka até gata peunoh ngon teumakot.
11 Uroe seumaken seupôt, hana hase gata keumalon; gata jirôh lé ié raya nyang paleng tajam.
12 Bukon kheueh Po teu Allah geutinggai bak langét nyang paleng manyang, dan geungieng u miyueb, ubak bintang-bintang nyang paleng manyang?
13 Teuma digata tatanyong, "Peue jiteupeue Gobnyan? Gobnyan na dimeurandeh awan dan hana hase geupeusidang tanyoe."
14 Gata tapike bahwa pandangan Gobnyan teutôb ngon awan dan bahwa teuma nibak bataih lamkawan langét ngon bumoe Gobnyan geujak?
15 Peu kheueh gata teutab keuneuk jak rot ueh nyang ka jipiléh lé ureuëng-ureuëng jeuhet?
16 Awaknyan teucok sigohlom trok watée jih maté, dan jipeuhanyot lé ié raya nyang teuka.
17 Awaknyan kheueh nyang jijeuet tulak Po teu Allah Nyang Mahakuasa, dan jipike Gobnyan hana hase geupeubuet sapeue ateueh awaknyan.
18 Padahai Po teu Allah nyang ka peujeuet awaknyan kaya! Keubiet ulôn hana muphom pikeran ureuëng doraka!
19 Ureuëng nyang jroh, teukém-kém peunoh geumbira, watée jikalon ureuëng jeuhet meuteumé huköman.
20 Banmandum atra ureuëng jeuhet ka hanco sapan sapa, dan apui teuka laju jitot habéh nyang na tinggai teusisa.
21 Nyan, Nabi Ayub, meudamé kheueh ngon TUHAN, mangat gata meuteumé keuteuntraman. Meunyoe nyan gata peubuet, pasti gata meuteumé laba.
22 Teurimong kheueh peue nyang geupeurunoe lé TUHAN ubak gata; keubah kheueh mandum nyan lam até gata.
23 Woe kheueh ubak TUHAN deungon miyueb até nyang jeuhet nyang na lam rumoh gata bah kheueh gata sampôh.
24 Böih kheueh méuh gata nyang paleng aseuli; rhom kheueh lam tuwie krueng nyang hana lé meu ié.
25 Bah kheueh Nyang Mahakuasa jeuet keu méuh gata, dan keu pirak gata nyang paleng lumbôi sa.
26 Lé sababnyan gata jeuet peucaya ubak Po teu Allah, dan gata teupeue bahwa Gobnyan punca bahgia gata.
27 Meunyoe gata meudoá, Gobnyan teuma geujaweueb gata, dan gata hase tapeuteupat banmandum janji gata.
28 Useuha gata teuma sabe meuhase, dan trang teuma meucahya lam udeb gata.
29 Ureuëng nyang sombong geupeumiyueb lé TUHAN, teuma nyang miyueb até teuma geupeuseulamat.
30 Po teu Allah teuma geutulông gata meunyoe gata hana meusalah, dan meunyoe gata tapeubuet keuheundak Gobnyan."