## Mikha

Chapter: 1 2 3 4 5 6 7

-Reset+

### Chapter 3

1 Deungoe kheueh, he gata banmandum peunguasa-peunguasa Israel! Sibeuna jih gata tateupeue peue nyang ade,
2 teuma gata tabanci ubak nyang jroh, dan galak ubak nyang jeuhet. Bansa ulôn gata puliek udeb-udeb, dan gata priek-priek asoe nyang meuleukek nibak tuleueng-tulueueng awaknyan.
3 Gata pajoh bansa ulôn. Kulet jih gata priek-priek dan tuleueng jih gata peuhanco. Gata koh-koh awaknyan lagée gata koh uengkot sie keu tapasoe lam beulangöng.
4 Teuma teuka watée jih gata takliek talakée tulông ubak TUHAN, teuma hana geutem jaweueb. Gobnyan hana geudeungoe peue-peue nyang gata meudoá, sabab gata ka tapeubuet hai nyang jeuhet.
5 Bansa ulôn geupeungéut lé nabi-nabi nyang geuramai nyang get keu ureuëng nyang tem bri péng, teuma geumeumusoh ngon ureuëng nyang hán jitem bri péng. Keu nabi-nabi nyang lagée nyan, TUHAN meufeureuman,
6 "He nabi, watée gata ka rab habéh; mata uroe gata teungoh jilob. Gata hana le tateumé kalon nyang deuh-deuh teungieng nyang teupeugah ubak reuncana-reuncana Ulôn. Gata hana neuteumé le taramai peue-peue mantong."
7 Ureuëng-ureuëng nyang ramai uroe ukeue meuteumé malée sabab peue-peue nyang jiramai nyan hana trok ban jilakée. Awaknyan bandum meuteumé malée sabab Po teu Allah hana geujaweueb awaknyan.
8 Teuma keuhai droe ulôn nyoe, TUHAN ka geupasoe ulôn deungon roh Gobnyan dan kuasa Gobnyan. Ubak ulôn geubri peungeurtian keuhai keuadelan, dan meunan cit keubeuranian keu lôn peugah ubak ureuëng Israel desya-desya nyang ka jipeubuet.
9 Deungoe kheueh tutoe haba lôn nyoe, he gata peunguasa Israel nyang banci ubak keuadelan dan nyang puta balek keubeunaran.
10 Gata tapeudong Yerusalem, banda Po teu Allah, nyang meudasai ubak poh meupoh maté dan keuhana adelan.
11 Peunguasa-peunguasa banda geumat peurintah mangat meuteumé péng teusulueng, imeum-imeum geupeurunoe huköm TUHAN mangat na gaji, dan nabi-nabi geulakée peutunyok ubak Po teu Allah mangat meuteumé péng -- laju awaknyan banmandum geupike TUHAN na blah awaknyan. Awaknyan jipeugah, "TUHAN na lamkawan geutanyoe; geutanyoe hana keunong bala bahya."
12 Sabab keujeuhetan gata nyan, Sion jimeu ué lagée blang, Yerusalem jeuet keusinamon rungka, dan Bukét Baét TUHAN jeuet keu uteuen beulantara.