## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 58

1 TUHAN meufeureuman, "Neudumpék kheueh seuhabéh teunaga! Jakbri tée kheueh ubak umat Lôn desya-desya awaknyan.
2 Awaknyan jiseumah Ulôn tieb-tieb uroe, dan meuhéut jikeuneuk teupeue keuheundak Ulôn, siulah-ulah awaknyan ka jipeubuet buet nyang gét, dan seutia ubak huköm Lôn. Awaknyan jipeugah bahwa awaknyan galak jiseumah Ulôn dan jimeuharab ubak huköm Lôn nyang ade."
3 Bansa nyan jitanyong, "Keupeue guna jipuasa meunyoe TUHAN hana geukalon? Keupeue guna geutanyoe ta peumiyueb droe meunyoe Gobnyan hana geungieng keu geutanyoe?" TUHAN meufeureuman, "Sikeubit jih, teungoh gata tapuasa, gata tamita laba keudroe dan tapeuras ureuëng-ureuëng nyang gata upah.
4 Teungoh puasa, gata meupake dan tameulo dan meutindak deungon keukeurasan. Tapike deungon cara lagée gata puasanyan sampoe teugrak até Lôn mangat Lôn deungoe doá-doá gata?
5 Meunyoe gata puasa, gata seksa droe gata keudroe; gata peutukui ulée gata lagée ôn naleueng. Gata lheueng ija krong dan tasipreuk abée, dan ta-éh di ateueh nyan. Peu kheueh nyan nyang gata peugah puasa? Tapike Ulôn galak deungon buet gata nyang lagée nyan?
6 Nyoe kheueh puasa nyang Ulôn lakée: Gata peulheueh kheueh laju beuleunggu peunindasan dan beuban keuadelan, dan tapeubeubaih kheueh ureuëng-ureuëng nyang teutindéeh.
7 Gata weuek kheueh meunajoh gata deungon ureuëng-ureuëng nyang teungoh deuk, teurimong kheueh ureuëng-ureuëng geulandangan di rumoh gata. Tajok kheueh peukayan ubak ureuëng teulon, dan bék tatulak syedara gata nyang peureulée teutulông.
8 Dan trang meucahya keugata lagée mata uroe beungoh, dan luka-luka gata teuma bagaih puléh. Ulôn na meusajan gata keu Lôn peuseulamat gata. Deungon na Ulôn teuka gata teulindong nibak rot toh mantong teuka bahya.
9 Watée tameudoá, Ulôn teuma Lôn kabui doá nyang gata lakée nyan. Meunyoe gata tameuhôi Ulôn, Ulôn teuma Lôn jaweueb. Békle tatindéeh sabe keudroe-droe gata, piôh kheueh buet meumusoh dan meufeuteunah.
10 Tajok kheueh makheun keu ureuëng-ureuëng nyang deuk dan tatulông kheueh ureuëng-ureuëng nyang teutindéeh. Meunyoe gata tapeubuet nyang lagée nyan, dan seupôt glab nyang na ban sikeulileng gata jeuet keu peungéuh lagée uroe.
11 Ulôn sabe Lôn bimbeng gata dan Lôn peutroe gata bak tanoh nyang tho kreng; Ulôn teutab Lôn peulara gata mangat teutab seuhat dan teuga. Gata teuma jeuet lagée seunaman nyang seb ié jih, lagée mata ié nyang hántom na tho-tho.
12 Banda nyang ka treb that reuloh nyang ka tinggai ruengka-ruengka teuma gata peudong lom di ateueh tapak nyang awai, gata teubôh nan 'Bansa nyang peudong lom bintéh-bintéh meubeuton dan tapeusaneut rumoh-rumoh nyang ka hanco.' "
13 TUHAN meufeureuman, "Horeumat kheueh keu uroe Sabat sibagoe ureuëng TUHAN. Bék tapakoe ubak keupeuntengan droe gata keudroe watée uroenyan. Peuraya kheueh uroe nyan sibagoe uroe nyang bahgia; horeumat kheueh uroe TUHAN deungon cara hana tajak keudeh keunoe; dan meunan cit bék sagai tajak buet atawa meututoe haba nyang hana meuguna.
14 Dan gata geumbira sabab meungabdi ubak Ulôn. Ulôn teuma Lôn peujeuet gata teuhoreumat bansaboh donya. Gata teuma udeb seunang deungon tanoh pusaka nibak Nabi Yakub, indatu gata. Ulôn, TUHAN ka Lôn peugah haba."