## Keuluaran

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40

-Reset+

### Chapter 15

1 Dan Nabi Musa ngon banmandum ureuëng Israel laju geumeulagu keu geupujoe TUHAN, "Ulôn keuneuk meulagu keu TUHAN, sabab Gobnyan ka meunang hana ngon peusa. Banmandum guda dan supe guda nyan habéh geu rhom lam laôt raya.
2 TUHAN nyang bila ulôn nyang paleng teuga; Gobnyan kheueh nyang peuseulamat ulôn. Gobnyan Allah ulôn, ulôn keuneuk pojoe Gobnyan, Allah nyang geupujoe lé indatu lôn, ulôn peuagong Gobnyan.
3 TUHAN na kheueh peujuang nyang peukasa, TUHAN, nyan kheueh nan Gobnyan.
4 Sipa-i Meusé dan banmandum geuritan awaknyan habéh geutiek lam laôt raya. Beuntara-beuntara nyang beuhe ngon meugah nyan pih lham lam Laôt Geulagah nyang raya.
5 Awaknyan ji uéut lé laôt nyang lhok, dan lagée batée nyang jitreun lam tuwie raya.
6 Teunaga Droeneueh lupah that takjob, ya TUHAN, Droeneueh peujeuet musoh hanco sapan sapa.
7 Deungon keuagongan Droeneueh nyang raya, ya TUHAN, banmandum neupeubinasa nyang lawan Droeneueh. Beungéh Droeneueh hu mubura lagée apui, dan awaknyan teutot lagée jumpung jiliet lé apui hu.
8 Laôt Droeneueh kipaih, ié meugulong manyang, ka teudong cot lagée beuton, sampoe tanoh lam laôt ka jeuet teujak.
9 Jipeugah lé musoh, 'Awaknyan teuma tatiyueb dan ulôn drob, ulôn suet peudeueng lam sarông, laju lôn heuntam awaknyan. Dan banmandum atra milék awaknyan ulôn reupah, ulôn weuek-weuek meujeumba-jeumba dan ulôn pajoh keudroe sampoe puih.'
10 Teuma di TUHAN deungon sigoe geupeulheuh nafáh laju teuka keu ureuëng Meusé uroe nyang meubala. Awaknyan karam lagée timah nyang brat lam geulumbang ié nyang raya.
11 Ya Po teu Allah, hana nyang sa teubandeng ngon Droeneueh, Ya TUHAN, Nyang Mahamulia dan suci? Soe nyang hase jipeubuet buet-buet nyang ajaéb dan buet nyang rayeuk lagée buet TUHAN?
12 Droeneueh reuntang jaroe uneuen neuh, dan sapansapa dum musoh jiúet lé bumoe.
13 Droeneueh pimpén bansa nyang ka Droeneueh peuseulamat nyoe, kareuna Droeneueh seutia ubak janji Geuh. Ngon teunaga nyang raya awaknyan Droeneueh lindong, dan Droeneueh bimbeng ubak tanoh Droeneueh nyang suci.
14 Bansa-bansa jideungoe nyan laju jiteuka yo; ureuëng Filistin dan bubena peumimpén Edom habéh teukeujot. Ureuëng Moab nyang beuhe peukasa yo meugúm-gúm, ureuëng Kanaan habéh cut até.
16 Awaknyan lumpah teumakot watée jikalon teunaga TUHAN. Watée umat Droeneueh jijak, bubena musoh hana kuasa jipeuteun; leupah kheueh bansa nyang ka Droeneueh peubeubaih.
17 Dan Israel laju Droeneueh intat ubak teumpat nyang Droeneueh piléh keu teumpat tinggai Droeneueh. Awaknyan tinggai teutab bak bukét Droeneueh nyang suci, bak rumoh nyang Droeneueh peudong keudroe.
18 Droeneueh kheueh, TUHAN, Raja, nyang mat peurintah siumu masa."
19 Watée ureuëng Israel jijeumeurang laôt, awaknyan jijak ateueh tanoh nyang ka tho kreng. Dan watée geuritan-geuritan ureuëng Meusé ngon guda dan supe geuritan nyan jitamong lam laôt, TUHAN laju geupeujeuet ié laôt ji-ile lom sampoe awaknyan habéh mandum maté sabab ka karam.
20 Teuka kheueh Miryam, sidroe nabiah, cutpo Nabi Harun, laju geucok saboh rapa-i, dan banmandum ureuëng inong jipéh rapa-i sira jimeunari ngon meulagu ria.
21 Miryam meulagu keu awaknyan, "Meulagu kheueh keu TUHAN, sabab Gobnyan meunang ngon geumilang. Banmandum guda ngon supe geuritan laju geu rhom lam laôt raya."
22 Óh lheuehnyan Nabi Musa laju geuba bansa Israel nibak Laôt Geulagah laju geutuju ubak padang pasi Syur. Lhée uroe treb jih awaknyan jijak rot padang pasi hana meuteumé meusaboh pih na mata ié.
23 Dan trok kheueh laju awaknyan ubak saboh teumpat nyang nan jih Mara, rupari ié nyang na bak teumpat nyan phet lagoena, dan akhé jih ié nyan hana jeuet teu jieb. Sabab nyan kheueh teumpat nyan teuboh nan Mara, nyang makna jih phet.
24 Deungon na lagée nyan banmandum awaknyan laju jimeu krôb-krôb bak Nabi Musa sira jitanyong, "Peue nyang harôh tajieb nibak saát nyoe?"
25 Nabi Musa laju geumeudoá sikeubiet-keubiet jih ubak TUHAN, dan TUHAN laju geutunyok ubak gobnyan sikrek kayée. Kayée nyan laju geugeulawa lé Nabi Musa u dalam ié, dan ié nyan laju meu-ubah jeuet keu tabeue, sampoe awaknyan ka jeuet jijieb ié. Bak teumpat nyan TUHAN laju geubri peuratoran-peuratoran ubak awaknyan, dan disinan cit teuma Gobnyan geucuba awaknyan.
26 Feureuman TUHAN, "Taát kheueh gata ubak Ulôn deungon biet-biet taát, dan gata keureuja kheueh peue nyang Ulôn ngieng gét; seutôt kheueh banmandum nyang Ulôn peurintah. Meunyoe gata tapeubuet lagée nyan, gata hana teuma Lôn huköm ngon peue-peue mantong peunyakét nyang ka Ulôn peu rhot ateueh ureuëng Meusé. Ulôn kheueh TUHAN nyang peupuléh gata."
27 Óh ka lheuehnyan awaknyan trok laju ubak teumpat nyang nan jih Elim. Bak teumpat nyan na dua blaih boh mata ié dan tujoh ploh bak kuruma. Awaknyan laju jipeudong khimah bak binéh mata ié nyan.