## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 43

1 Óh lheuehnyan lé ureuëng agam nyan geuba ulôn ubak pintoe geureubang nyang meuhadab utimu,
2 dan disinan kheueh ulôn kalon teuka rot arah timu cahya muble-ble sibagoe tanda keuhaderan Po teu Allah Israel. Su Po teu Allah teudeungoe lagée su ié laôt raya nyang meutaga, dan bumoe hu meuble-ble sabab cahya keuhaderan Allah.
3 Nyang deuh teungieng nyan saban lagée nyang ka lheueh ulôn kalon bak watée Po teu Allah teuka keu geujak peuhanco Yerusalem, dan lagée nyang ka lheueh lôn kalon nibak Krueng Kebar. Laju ulôn peureubah droe dan ulôn sujut.
4 Cahya muble-ble nyan meugrak-grak meulalu geureubang timu dan laju jitamong udalam Baét TUHAN.
5 Roh TUHAN geuangkat ulôn dan geuba ulôn ubak peulataran dalam; disinan ulôn kalon Baét TUHAN ka habéh peunoh jigöm lé cahya keuhaderan TUHAN.
6 Watée ureuëng agam nyan mantong geudong bak binéh ulôn, laju lôn deungoe TUHAN meufeureuman ubak ulôn,
7 "He manusia fana, nyoe kheueh takhta Ulôn. Disinoe kheueh Ulôn tinggai di teungoh-teungoh umat Israel dan Lôn mat peurintah ateueh awaknyan siumu masa. Bah kheueh awaknyan, meunan cit deungon raja-raja awaknyan, hana le jipeukutoe nan Ulôn nyang suci deungon jiseumah beurala atawa deungon cara teupeukubu manyét raja-raja awaknyan di teumpat nyoe.
8 Yoh masa ilée raja-raja awaknyan jipeugét ambang-ambang pintoe meuligoe awaknyan disampéng ambang-ambang dan taméh-taméh pintoe Baét Ulôn, sampoe teuma na saboh bintéh mantong lamkawan nyan. Awaknyan ka jipeukutoe nan Ulôn nyang suci deungon buet nyang jipeubuet lé awaknyan nyang kutoe dan luwat nyan. Sababnyan kheueh awaknyan Ulôn peubinasa lam beungéh ulôn nyang hana teukira.
9 Teuma phon saátnyoe awaknyan harôh jipiôh jiseumah beurala dan jipinah manyét-manyét raja jihnyan. Óh ka lheuehnyan, Ulôn teuma tinggai lamkawan awaknyan keu siumu masa."
10 Laju TUHAN meufeureuman lom, "He manusia fana, tajak peugah kheueh ubak umat Lôn Israel keuhai Baét Ulôn nyoe, dan yue kheueh ubak awaknyan mangat jiseulidek rancangan jihnyoe. Tapeujeuet kheueh awaknyan beu malée sabab banmandum desya nyang jipeubuet.
11 Dan óh ka lheueh awaknyan malée sabab buet-buet nyang ka jipeubuet nyan, tapeutrang kheueh rancangan Baét Lôn nyoe ubak awaknyan: phon nibak mode jih, pintoe-pintoe tamong dan pintoe teubiet jih, susonan bangunan jih, bandum peuratoran dan huköm-huköm jih. Tuléh kheueh bandum nyan keu awaknyan mangat awaknyan jeuet jikalon dan jipeurati dan hase jiatoe bandum nyan, dan jitaát bandum peuratoran nyan.
12 Nyoe kheueh sifeuet khas nibak Baét TUHAN: Bandum daerah nyang na di seukeulileng bak pucak gunong na kheueh suci that."
13 Nyoe kheueh ukoran mezbah meunurot ukoran nyang teupeuguna keu teu uko Baét TUHAN. Bansikeulileng mezbah na saboh paret nyang lhok jih siteungoh metée dan luwah jih pih na siteungoh metée, deungon bibie bak binéh luwa jih na manyang siper peuet metée.
14 Nibak paret sampoe ubak rot miseubah nyang paleng miyueb, manyang jih simetée. Bagian teungoh na manyang dua metée, dan siteungoh metée leubeh sampiek nibak keulileng gaki miseubah. Bagian keu lhée, na kheueh pucak miseubah, meunan cit siteungoh metée leubeh sampiek nibak keulileng bagian teungoh nyan.
15 Bagian keu lhée nyoe na kheueh teumpat tot keukeureubeuen; manyang jih dua metée. Nibak banpeuet boh sudut jih na bagian nyang meujulue lagée lungkée.
16 Pucak miseubah nyan hiji peuet sagoe timang; tieb-tieb binéh ukoran jih nam metée.
17 Bagian teungoh jih meusagoe peuet, tieb-tieb binéh ukoran jih tujoh metée, deungon saboh binéh bak binéh luwa nyang manyang jih siper peuet metée. (Luwah paret jih siteungoh metée.) Bak binéh siblaih utimu na reunyeun nyang teutuju u pucak mezbah.
18 TUHAN Nyang Mahamanyang meufeureuman ubak ulôn, "He manusia fana, deungoe kheueh peue nyang Ulôn peugah ubak gata. Meunyoe miseubah nyan ka lheueh teupeudong, gata harôh tabaiát deungon cara tatot keureubeuen di ateuehnyan dan tasipreuk darah keureubeuen u ateueh miseubah nyan.
19 Teungku Imeum keuturonan Zadok nibak sukée Lewi mantong nyang jeuet jak ubak hadirat Lôn keu jijak peubuet iébadat. Ulôn, TUHAN Nyang Mahamanyang nyang peurintah hainyan. Tajok kheueh ubak awaknyan saboh leumô agam nyang mantong muda sibagoe keureubeuen teusampôh desya.
20 Tacok kheueh bacut darah jih dan tasiliék kheueh laju ubak lungkée-lungkée bak ban peuet boh sagoe pucak miseubah nyan, meunan cit ubak sagoe-sagoe bagian teungoh jih meunan cit ban seukeulileng binéh miseubah nyan. Deungon caranyan kheueh gata peusuci miseubahnyan dan gata peukhusos atranyan keu Ulôn.
21 Óh lheuehnyan, tacok kheueh laju leumô agam keu teusampôh desya nyan, dan tatot kheueh bak teumpat nyang ka teupeuteuntée, na kheueh diluwa lingkongan suci Baét TUHAN.
22 Óh singoh nyan gata harôh takeureubeuen saboh kaméng agam nyang hana meucacat keu keureubeuen peu amphon desya. Neupeugleh kheueh miseubah nyan deungon darah kaméng nyan, saban lagée nyang gata peusaneut ngon leumô agam nyang muda nyan.
23 Meunyoe ka seuleusoe hai nyan gata peubuet, tacok kheueh saboh leumô agam muda dan saboh kaméng agam muda, bandua boh beulatang nyang hana cacat cupa,
24 óh lheuehnyan taba kheueh laju ubak Ulôn. Lé teungku-teungku imeum harôh kheueh geusipréuk sira ateueh beulatang nyan bandua dan tatot atranyan mangat jeuet keu keureubeuen keu Ulôn.
25 Tieb-tieb uroe nyang treb jih tujoh uroe, gata harôh neukeureubeuen saboh kaméng, leumô agam muda, dan kaméng agam keu keureubeuen peu amphon desya. Beulatang-beulatang nyan hana jeuet cacat bahpi meubacut.
26 Tujoh uroe treb jih lé teungku-teungku imeum harôh jipeuna upacara peuntahbisan mezbahnyan dan jipeusiab nyan keu jeuet teupeuguna.
27 Óh ka seuleusoe tujoh uroe nyan habéh, lé teungku-teungku imeum harôh geupeuphon peuseumah ateueh miseubah nyan keureubeuen nyang teutot dan keureubeuen peudamé keu umat. Dan Ulôn galak deungon gata banmandum. Ulôn, TUHAN Nyang Mahamanyang ka Lôn peugah haba."