## Nehemia

Chapter: 1 2 3 4 5 6 7 8 9 10 11 12 13

-Reset+

### Chapter 10

1 Ureuëng nyang phon that teken nyan na kheueh Gubunur Nehemia bin Hakhalya. Óh lheueh nyan geuseutôt lé Zedekia. Óh lheuehnyan ureuëng-ureuëng nyang teupeugah nyoe:
2 Teungku-teungku imeum Seraya, Azarya, Yeremia, Pasyhur, Amarya, Malkia, Hatus, Sebanya, Malukh, Harim, Meremot, Obaja, Daniel, Gineton, Barukh, Mesulam, Abia, Miyamin, Maazya, Bilgal dan Semaya.
9 Ureuëng-ureuëng Lewi Yesua aneuëk Azanya, Binui keuturonan kawöm Henadad, Kadmiel, Sebanya, Hodia, Kelita, Pelaya, Hanan, Mikha, Rehob, Hasabya, Zakur, Serebya, Sebanya, Hodia, Bani dan Beninu.
14 Peumimpén-peumimpén bansa Paros, Pahat-Moab, Elam, Zatu, Bani, Buni, Azgad, Bebai, Adonia, Bigwai, Adin, Ater, Hizkia, Azur, Hodia, Hasum, Bezai, Harif, Anatot, Nebai, Magpias, Mesulam, Hezir, Mesezabeel, Zadok, Yadua, Pelaca, Hanan, Anaya, Hosea, Hananya, Hasub, Halohes, Pilha, Sobek, Rehum, Hasabna, Maaseya, Ahia, Hanan, Anan, Malukh, Harim dan Baana.
28 Kamoe, rakyat Israel, banmandum teungku imeum, ureuëng-ureuëng Lewi, ureuëng nyang jaga babah pintoe geureubang Baét TUHAN, ureuëng peumeuén musik dan ureuëng-ureuëng nyang meukeureuja di Baét TUHAN, meunan cit deungon peurumoh dan aneuëk-aneuëk kamoe nyang kaseb rayeuk keu jimuphom dan banmandum ureuëng nyang taát ubak huköm Allah dan ka jipeuaséng droe nibak bansa aséng nyang na tinggai di nanggroe kamoe.
29 Kamoe banmandum kamoe peugabong droe deungon bubena peumimpén kamoe dan kamoe meusumpah mangat hase udeb nyang sisuai deungon huköm Po teu Allah nyang ka geubri keukamoe deungon peurantaraan Nabi Musa, hamba Gobnyan. Seumoga Po teu Allah geukutok kamoe meunyoe kamoe meuiengkeue ubak janji nyan. Meunan cit kamoe meusumpah kamoe peubuet banmandum peurintah, huköm dan peuratoran TUHAN, Allah kamoe.
30 Dan kamoe meusumpah bahwa kamoe hana kamoe meukawen le deungon bansa aséng nyang na tinggai di nanggroe kamoe.
31 Meunyoe na bansa aséng nyang jikeuneuk peubloe gandom atawa barang peue mantong keu kamoe nibak uroe Sabat atawa uroe suci nyang laén, atranyan hana kamoe bloe. Nibak tieb-tieb thon nyang keutujoh, kamoe hana kamoe tron ublang dan meunan cit hana teuma kamoe jak tunggée utang.
32 Tieb-tieb thon kamoe maséng-maséng teutab kamoe seudeukah limong gram pirak keu anggaran beulanja Baét TUHAN.
33 Meunan cit kamoe teutab kamoe peuna peue-peue nyang peureulée keu iébadat di Baét TUHAN, lagée; ruti peuseumah, peuseumahan gandom tieb-tieb uroe, beulatang keu keureubeuen nyang teutot tieb-tieb uroe, peuseumahan suci nyang laén, keureubeuen-keureubeuen teupeu amphon desya Israel, dan peue mantong nyang teupeureulée keu Baét TUHAN.
34 Kamoe, banmandum rakyat, bubena teungku imeum dan ureuëng-ureuëng Lewi, kamoe tiek undi tieb-tieb thon keu teupeuteuntée kawöm nyang toh nyang harôh jikeubah kayée apui keu teupeuseumahan keureubeuen-keureubeuen keu TUHAN Allah kamoe, nyang na meunurot peuratoran Huköm.
35 Tieb-tieb thon teuma kamoe ba u Baét TUHAN hase gandom nyang phon teupot dan boh-boh kayée nyang phon-phon masak di ateueh bak kayée kamoe.
36 Meunan cit teuma kamoe ba aneuëk agam kamoe nyang tuha ubak teungku imeum di Baét TUHAN mangat teujok ubak Po teu Allah, nyang sisuai deungon peuratoran Huköm. Meunan cit kamoe bri teuma aneuëk leumô, aneuëk bubiri atawa aneuëk kaméng kamoe nyang phon lahé.
37 Meunan cit teuma kamoe ba ubak teungku imeum di Baét TUHAN gandom kamoe nyang ka kamoe cawoe nyang phon that teupot di ateueh bak jih tieb-tieb thon, meunan cit deungon peuseumahan-peuseumahan nyang laén lagée ié anggô, minyéuk zaiton, dan peue mantong boh-boh kayée. Peuseumahan-peuseumahan nibak hase blang kamoe teuma kamoe ba ubak ureuëng-ureuëng Lewi nyang jak kuteb peuseumahan-peuseumahan siper siploh di banda-banda tani.
38 Teuma beuna sidroe lamkawan teungku imeum keuturonan Nabi Harun nyang jeuet keu rakan ureuëng Lewi nyan meunyoe awaknyan meutugaih geujak kuteb peuseumahan siper siploh nyan. Dan siper siploh teuma nibak peuseumahan nyan harôh jiba lé ureuëng Lewi keu kama-kama keuneubah nyang na di Baét TUHAN.
39 Rakyat Israel dan ureuëng-ureuëng Lewi harôh teuma jiba sumbangan teutab lagée gandom, anggô, minyéuk zaiton ubak kama keuneubah di teumpat teukeubah alat-alat Baét TUHAN. Disinan cit teuma teumpat tinggai teungku imeum nyang teungoh meutugaih, ureuëng nyang jaga Baét TUHAN dan ureuëng meuca-e. Kamoe hana lalée le kamoe rawat Baét TUHAN kamoe.