## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 17

1 TUHAN Meufeureuman ubak ulôn,
2 "He manusia fana, calitra laju ubak ureuëng-ureuëng Israel miseu umpama-miseu umpama nyoe,
3 nyang Ulôn, TUHAN Nyang Mahamanyang keuneuk peusampoe ubak awaknyan: Na kheueh saboh cicém rajawali nyang paleng raya nyang meubulée lagak dan meusayeueb luwah dan Lôn teuga. Cicém nyan jipo u gunong Libanon, laju jiwiét sibak pucok ceumara,
4 laju atranyan jipeupo sira jiba jikeubah laju bak banda dagang nyang ramé.
5 Óh lheuehnyan laju jicok sibak seunaman nyang mantong muda nibak tanoh Israel, dan laju jipula bak tanoh ladang nyang subô, nyang hántom kureueng ié.
6 Seunaman nyan jeuet keu bak anggô nyang jitimoh miyueb teuma jimeuéue luwah. Cabeueng-cabeueng jih jipeukeu ubak cicém rajawali nyan, dan ukeu-ukeu jih meusinom khong that dalam tanoh. Bak anggô nyan rampak lumpah na.
7 Teungoh watée nyan na teuma saboh teuk cicém rajawali raksasa nyang laén; sayeueb jih luwah dan bulée jih teubai. Laju diba anggô nyan jipeukeu ukeu-ukeu dan cabeueng-cabeueng jih ubak cicém rajawali nyan deungon harapan mangat cicém rajawali nyan jitem jok keu jihnyan leubeh le lom ié nibak nyang ka na lam ladang nyan.
8 Padahai bak anggô nyan ka teupula bak tanoh nyang subô deungon ié nyang meulimpah, sampoe bak anggô nyan jiteubiet ôn nyang rampak, jimuboh nyang le, dan jeuet keu bak anggô nyang gét.
9 Dan, Ulôn, TUHAN Nyang Mahamanyang, lôn teumanyong: Peu kheueh hase bak anggô nyan udeb dan meukeumang? Peu kheueh hán jilot lé cicém rajawali nyang phon habéh deungon ukeu-ukeu jih, jiluroh boh jih, jiwiet deuen-deuen jih dan jipeubiyeu jihnyan layée? Hana peureulée teunaga atawa bansa nyang le nyang peukasa keu teulot bak kayée nyan sampoe habéh ngon ukeu-ukeu jih.
10 Beutôi jih nyan ka teupula kong that, teuma peu kheueh jih nyan meuhase jitimoh sabe dan meukeumang? Peu kheueh jihnyan hana layée meunyoe jiyueb lé angén timu? Peu kheueh jihnyan hana tô diteumpat jihnyan teupula?"
11 TUHAN meufeureuman ubak ulôn,
12 "Tanyong kheueh laju ubak ureuëng-ureuëng beurontak nyan, peu kheueh awaknyan jipeuphom makna miseu umpama nyan. Jak peutrok laju ubak awaknyan bahwa raja Babel ka jiteuka u Yerusalem, dan jiangkot raja Yehuda meunan cit deungon ureuëng-ureuëng rayeuk banda nyan u Babel.
13 Laju gobnyan jipiléh sidroe lamkawan keuluwarga raja Yehuda nyan, jipeugét peujanjian deungon jih nyan, dan jiyue jihnyan meusumpah seutia ubak gobnyan. Raja Babel nyan jisandra ureuëng-ureuëng peunteng,
14 mangat keurajeuen Yehuda nyan hana jibeudôh le, dan keu teujamin bahwa peujanjian nyan beutôi-beutôi teupeuna.
15 Teuma lé raja Yehuda jibeurontak sira jikirém utosan u nanggroe Meusé mangat meuteumé guda dan tantra nyang le. Peu kheueh jihnyan meuhase? Peu kheueh jihnyan teupeubiyeu seulamat? Hana mungken jihnyan ji-iengkeue ubak peujanjian meunyoe hana teupeukeunong huköman!
16 Deumi Ulôn, Po teu Allah nyang udeb, TUHAN Nyang Mahamanyang, raja Yehuda maté di Babel, sabab jihnyan ka ji iengkeue bak sumpah jih keudroe dan ji-iengkeue peujanjian jihnyan deungon raja Babel nyang ka jipeuduek jihnyan u ateueh takhta.
17 Dan bala tantra Meusé nyang hebat nyan, hana hase jitulông jihnyan nibak jiseureubu ureuëng-ureuëng Babel nyang jipeugét sinamon-sinamon tanoh dan jikueh got-got keu geupeumaté ureuëng nyang le.
18 Sabab jihnyan ka jilingkeue sumpah dan peujanjian jih nyan, dan jihnyan hana hase jipeuplueng droe.
19 Deumi Ulôn, Allah nyang udeb, TUHAN Nyang Mahamanyang, raja Yehuda Lôn huköm sabab ka jilingkeue peujanjian jihnyan deungon raja Babel, padahai jihnyan ka jimeusumpah ateueh nan Ulôn keu jipeupeunoh janji.
20 Ulôn Lôn tiek jeue mangat Lôn drob jihnyan. Jihnyan Ulôn ba u Babel dan Lôn huköm disinan, sabab jihnyan hana seutia ubak Ulôn.
21 Sipa-i jihnyan nyang paleng gét maté dimideuen prang, dan nyang meuhase jipeuplueng droe Ulôn peu crebre u jeueb-jeueb ujong. Dan barô kheueh jiteupeue lé umat Lôn bahwa Ulôn, TUHAN ka Lôn peugah haba."
22 Nyoe kheueh feureuman TUHAN Nyang Mahamanyang, "Nibak bak ceumara nyang manyang, Ulôn pot pucok jih laju Ulôn wiét sikrak cabeueng jih nyang muda; Lôn pula cabeueng nyan bak gunong manyang meusampôh awan.
23 Bak gunong nyang paleng manyang di Israel, cabeueng kayée nyan Ulôn pateng. Disinan kayée nyan meutarök, dan óh lheueh nyan jimuboh teuma, laju jeuet keubak ceumara nyang meusyeuhu meugah. Meubagoe jeuneh cicém jimeu eumpueng didalam nyan dan jimeuceu dimiyueb lindongan nyan.
24 Bandum bak kayée lam nanggroe muphom bahwa Ulôn kheueh TUHAN. Kayée nyang manyang Ulôn koh; kayée nyang miyueb Ulôn peujeuet jitimoh manyang. Kayée nyang luhu Lôn peutho kreng; dan bak kayée nyang tho Ulôn peutimoh tarôk dan meukeumang. Ulôn, TUHAN, ka Lôn peugah haba, bandum tutoe haba Lôn teuma teulaksana."