## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 11

1 Óh lheuehnyan Zofar jipeugah, "Hana kheueh haba sulet nyan teubri jeunaweueb? Peu kheueh ureuëng nyang jai that babah nyan teupeu beutôi?
3 Nabi Ayub, gata pike kamoe hana hase kamoe jaweueb gata? Gata pike kamoe seungab mantong sabab lé gata hina?
4 Meunurot anggapan gata tutoe haba gata nyan hana salah; meunurot anggapan gata gleh dikeue Po teu Allah.
5 Teuma, seumoga Po teu Allah keudroe geupeugah haba!
6 Dan seumoga gata geubri tée lé Gobnyan, bahwa hikeumat nyan jai that sagoe jih, dan hana hase jipeuphom lé manusia. Dan sada kheueh gata bahwa deurita gata hana padubna, teubandeng ngon huköman nyang gata teurimong.
7 Ék kheueh beutôi hakikat Allah hase gata seunom? Ék kheueh beutôi kuasa Gobnyan hase gata peuphom?
8 Kuasa Gobnyan leubeh manyang nibak angkasa; hana hase gata leugôt atawa gata kareue. Kuasa Gobnyan leubeh lhok nibak donya ureuëng maté, hana hase gata muphom mubacut pi.
9 Kuasa Po teu Allah leubeh luwah nibak donya nyoe, dan leubeh luwah nibak laôt nyang raya.
10 Meunyoe Gobnyan geudrob dan geuba gata ubak kantô mahkamah, dan soe nyang jeuet jitam buet Gobnyan?
11 Po teu Allah geuturi ubak ureuëng nyang galak meusulet; buet jeuhet awaknyan hana leukang nibak mata Gobnyan.
12 Meunyoe nang keuleudée kleut jipeulahé aneuëk keuleudée seu iet, barô kheueh ureuëng bangai jeuet keu carông.
13 Nabi Ayub, peugleh kheueh até gata, dan meunyeusai kheueh! Meudoá kheueh ubak Po teu Allah!
14 Peugleh kheueh desya nyang na bak até gata dan peujiôh kheueh buet jeuhet nibak rumoh gata!
15 Teuma gata jeuet tahadab ubak udeb deungon tabah dan hebat; gata teuma teudong cot dan hana peureulée tarasa apoh apah,
16 meunan cit deurita gata hanale gata ingat; lagée ié raya nyang ka surot, laju jituwoe lé gob.
17 Udeb gata teuma jeuet keu leubeh trang nibak watée uroe, dan saát-saát seupôt lam udeb gata lagée cahya mata uroe beungoh.
18 Gata teuma teugoh dan peunoh harapan; Po teu Allah teuma geulindong gata sampoe gata aman.
19 Gata hana teuma teumakot ubak musoh; jai that ureuëng teuma jilakée tulông ubak gata.
20 Teuma ureuëng jeuhet jipandang ubak bingöng, sabab nibak awaknyan hana nyang tulông. Saboh-saboh jih harapan awaknyan na kheueh mangat ajai beubagaih teuka."