## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 12

1 Nyoe kheueh peusan TUHAN keuhai Israel. TUHAN nyang leueng langét, nyang cebta bumoe dan nyang bri udeb keu manusia, feureuman TUHAN,
2 "Ulôn Lôn peujeuet Yerusalem lagée piala nyang meuasoe ié anggô; nanggroe-nanggroe teutangga jihnyan teuma jijeb ié anggô nyan dan laju mumang meuhapit-hapit lagée ureuëng mabök. Dan meunyoe Yerusalem jikeupông, banda-banda di nanggroe Yehuda nyang na mantong tinggai, nyan pih jikeupông.
3 Teuma meunyoe uroe nyan ka teuka, Ulôn Lôn peujeuet Yerusalem lagée batée nyang geuhon; bansa toh mantong nyang jicuba-cuba jibeuôt batée nyan meuteumé bala. Bandum bansa di ateueh donya meusaho jijak prang Yerusalem.
4 Bak uroe nyan bandum guda Lôn peujeuet bingong dan ureuëng-ureuëng nyang giduek ateueh guda nyan Ulôn peupungoe, peunduduek Yehuda Lôn kawai, teuma bandum guda musoh Ulôn peubuta.
5 Laju lé keuluwarga-keuluwarga Yehuda jimariet lam até, 'TUHAN Nyang Mahakuasa kheueh nyang bri teunaga keu umat Gobnyan nyang tinggai di Yerusalem.'
6 Bak uroe nyan bubena keuluwarga Yehuda Lôn peujeuet lagée apui lam sinamon kayée atawa suwa nyang hu dimiyueb beurekah-beurekah gandom; awaknyan jipeubinasa bansa-bansa nyang na bansikeulileng jih. Teuma peunduduek Yerusalem teutab tinggai didalam banda deungon aman.
7 Ulôn, TUHAN, nyang phon-phon that Lôn peumeunang keu sipa-i Yehuda, mangat keuhoreumatan nyang jiteurimong lé keuturonan Nabi Daud dan peunduduek Yerusalem hana leubeh nibak keuhoreumatan nyang jiteurimong lé peunduduek Yehuda nyang laén.
8 Bak uroe nyan Ulôn Lôn lindong peunduduek Yerusalem; dan nyang paleng leumoh pih lamkawan awaknyan teuga lagée Nabi Daud. Awaknyan jibina lé keuturonan Nabi Daud lagée lé malaikat Lôn, dan lagée lé Ulôn keudroe.
9 Bak uroe nyan Ulôn Lôn peubinasa tieb-tieb bansa nyang jicuba-cuba jijak prang Yerusalem.
10 Óh lheueh nyan keuturonan Nabi Daud dan peunduduek Yerusalem Ulôn jok até nyang harok ubak jipeubuet gaséh sayang dan galak jimeudoá. Awaknyan jipandang jihnyan nyang ka jitôb dan jipeumo ba-e lagée ureuëng peuba-e aneuëk tunggai jih nyang ka maté. Awaknyan jimeuratok meuweueh-weueh, lagée ureuëng nyang ka gadôh aneuëk tuha.
11 Bak uroenyan na meuratok nyang paleng hebat di Yerusalem, lagée jipeuratok Hadad-Rimon di Pantôn Megido.
12 Dan tieb-tieb keuluwarga nyang na di nanggroe nyan jipeuratok maséng-maséng keudroe; keuluwarga keuturonan Nabi Daud, keuluwarga keuturonan Natan, keuluwarga keuturonan Lewi, keuluwarga keuturonan Simei, dan bandum keuluwarga nyang laén. Tieb-tieb keuluwarga jimo ba-e droe jih keudroe, di ureuëng-ureuëng agam nibak tieb keuluwarga jimeuratok teuaséng nibak ureuëng inong."