## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 89

1 Ca-e peulajaran Etan, ureuëng Ezrahi.
2 Gaséh sayang Droeneueh, ya TUHAN, lôn keuneuk zike siumu masa, keuseutiaan Droeneueh lôn peusampoe tron meutron.
3 Sabab ulôn kuteupeue gaséh Droeneueh nyan na kheueh keukai abadi, keuseutiaan Droeneueh kukoh lagée langét.
4 Droeneueh ka neupeugah, "Ulôn ka lheueh Lôn peugét janji deungon ureuëng nyang Ulôn piléh; Ulôn ka lheueh Lôn meusumpah yoh Nabi Daud, hamba Ulôn:
5 'Takhta gata Ulôn peuteuen keu siumu masa, tron meutron aneuëk cucoe gata teuma jiduek disinan.' "
6 Sidang nyang na lam syeuruga geupujoe buet-buet Droeneueh nyang ajaéb, dan geupeutrok keuseutiaan Droeneueh, TUHAN.
7 Di langét hana nyang saban deungon Droeneueh, ya TUHAN, dan hana teuma makhluk lam syeuruga nyang sa deungon Droeneueh.
8 Droeneueh jihoreumat lé mandum nyang suci, dan that-that jitakot leubeh nibak banmandum nyang na disikeulileng Droeneueh.
9 TUHAN, Allah Nyang Mahakuasa, soe kheueh nyang na lagée teuga dan teunaga Droeneueh nyan? Droeneueh seutia lam hai peue mantong ya TUHAN.
10 Droeneueh nyang kuasa laôt nyang meugeulora raya, dan nyang peureuda umbak dan geulora samudra.
11 Rahab, naga laôt, Droeneueh peureumôk dan Droeneueh poh maté, deungon jaroe nyang teuga Droeneueh peutaloe bubena musoh Droeneueh.
12 Langét dan bumoe na kheueh atra Droeneueh, donya dan peue mantong asoe jih na kheueh cebtaan Droeneueh.
13 Droeneueh kheueh nyang peujeuet utara dan seulatan, Gunong Tabor dan Hermon meusurak geumbira keu Droeneueh.
14 Padubna raya kuasa Droeneueh, ya TUHAN, dan padub na hebat teunaga Droeneueh!
15 Keuadelan dan huköm na kheueh dasai keurajeuen Droeneueh, gaséh dan keuseutiaan na kheueh nyata lam peue mantong nyang Droeneueh peubuet.
16 Mubahgia kheueh bansa nyang meuiébadat deungon geumbira, nyang udeb lam cahya teuka Droeneueh, ya TUHAN.
17 Siuroe sabe awaknyan meusuka cita dan teutab teuga, lé sabab keubaiékan Droeneueh.
18 Droeneueh ka neubri keu kamoe meunang nyang gilang geumilang, sabab jroh Droeneueh kamoe nyoe meunang.
19 Sabab nyang lindong kamoe na kheueh ureuëng nyang Droeneueh piléh, ya TUHAN; raja kamoe na kheueh milék Allah Kudus Israel.
20 Yoh watée ilée lam saboh keumalon, Droeneueh neupeugah ubak hamba Droeneueh nyang seutia, "Ulôn kalheueh Lôn tulông sidroe pahlawan, sidroe ureuëng nyang ka Ulôn piléh nibak rakyat nyang ka Ulôn beôt deureujat jih.
21 Ulôn ka lheueh meurumpok ngon Nabi Daud, hamba Ulôn nyan, dan Ulôn baiát jih nyan ngon minyéuk upacara.
22 Teunaga Ulôn sabe teulindong jih, kuasa Ulôn teupeuteuga jih.
23 Jihnyan hana hase jipeutaloe lé musoh, dan hana teuma jitindéeh lé ureuëng jeuhet.
24 Banmandum musoh jih Ulôn peubinasa, Ulôn poh maté soemantong nyang banci keujih.
25 Ulôn teutab Ulôn gaséh keujih dan teutab seutia keujihnyan, dan Lôn peujeuet jihnyan seumaken meukuasa.
26 Keurajeuen jih Ulôn peuluwah, phon di Laôt Teungoh sampoe ubak Krueng Efrat.
27 Jihnyan teuma jipeugah ubak Ulôn, 'Droeneueh kheueh Ureuëng syiek ulôn, Po teu Allah ulôn, peulindong dan nyang peuseulamat ulôn.'
28 Ulôn teuma Lôn peujeuet jihnyan putra Ulôn nyang tuha, nyang paleng agong lamkawan banmandum raja.
29 Jihnyan teutab Ulôn gaséh keukai ngon abadi, janji Ulôn deungon jihnyan teutab kong.
30 Takhta jihnyan teutab Ulôn peuteuen simantong langét na di ateueh bumoe, tron meutron aneuëk cucoe jihnyan teutab jiduek disinan.
31 Teuma meunyoe keuturonan jih nyang iengkeue huköm, dan hana udeb meunurot peurintah Ulôn,
32 meunyoe awaknyan hana jipakoe peue nyang ka Ulôn peuteutab dan jipeujayéh peuratoran Ulôn,
33 awaknyan Ulôn huköm deungon peunyeunuét sabab nyang ji iengkeue nyan, dan Ulôn peurhot deungon beuncana sabab desya-desya jihnyan.
34 Teuma keu Nabi Daud teutab ulôn gaséh, dan jihnyan hana ji iengkeue ubak keuseutiaan Lôn.
35 Peujanjian Ulôn deungon jihnyan hana Ulôn peubateue, nibak janji Lôn hana meusaboh pi nyang Ulôn tarek lom.
36 Teuma sigoe keu siumu masa Ulôn meusumpah deumi nan Ulôn nyang suci; ulôn hana Lôn meusulet ubak Nabi Daud.
37 Takhta jihnyan teutab meuteun simantong mata uroe na di ateueh langét, tron meutron sampoe ubak aneuk cucoe nyang duek dan nyang mat keureujeuen.
38 Keurajeuen jihnyan teutab na lagée buleuen, saksi seutia di awan-awan."
39 Teuma jinoenyoe Droeneueh neubeungéh keu raja, Droeneueh tiek dan neutulak ureuëng nyang ka Droeneueh piléh.
40 Neupeubateue peujanjian Droeneueh deungon hamba Droeneueh, mahkota gobnyan ka neugeulawa u dalam luhôb.
41 Droeneueh peuhanco dumna bintéh beuton banda gobnyan, kuta-kuta gobnyan neupeujeuet keu puyeng-puyeng nyang meutabu keudeh keunoe.
42 Somantong ureuëng nyang jijak rotnyan laju jireupah hareuta milék gobnyan, gobnyan jeuet keu ureuëng teuhina nibak kawöm silingka gobnyan.
43 Droeneueh neupeumeunang musoh-musoh gobnyan, dan neupeujeuet banmandum lawan gobnyan jimeusuka ria.
44 Meunan cit deungon sinjata gobnyan neupeujeuet hana meuguna, Droeneueh hana neutulông gobnyan watée lam prang.
45 Neupeu akhé kuasa gobnyan nyang seumarak, dan takhta gobnyan neureupah neutiek ateueh tanoh.
46 Droeneueh neupeupaneuk masa muda gobnyan, dan teutôb gobnyan deungon malée nyang hana teukira.
47 Trok án pajan Droeneueh neumusöm, ya TUHAN? Trok án pajan beungéh Droeneueh nyan hu meuháb-háb lagée apui raya?
48 Neu ingat kheueh keu ulôn padubna paneuk jih udeb nyoe, neucebta manusia sibagoe makhluk udeb nyang fana.
49 Soe kheueh nyang hase udeb sabe dan hana maté? Soe kheueh nyang hase teupeusie nibak ázeub kubu?
50 Ya TUHAN, dipat kheueh tanda gaséh Droeneueh nyan nyang seumula, nyang ka Droeneueh peujanji ubak Nabi Daud deumi keuseutiaan Droeneueh?
51 Ingat kheueh ya TUHAN, pakriban hamba Droeneueh nyoe jihina ngon jiseurapa, ulôn jai that-that lôn tanggong hinaan nibak bansa-bansa.
52 Musoh-musoh Droeneueh jihina raja nyang Droeneueh piléh, ya TUHAN, jihina gobnyan homantong gobnyan jak.
53 Pujoe kheueh TUHAN keu siumu masa. Beujeuet kheueh lagéenyan! Amin!