## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 12

1 "Nyoe kheueh huköm-huköm nyang harôh gata taát si umu udeb gata di nanggroe nyang geubri keu gata lé TUHAN, Po teu Allah indatu gata.
2 Óh ka lheueh gata tamong u dalam nanggroe nyan gata harôh tahanco banmandum teumpat-teumpat seumujoe awaknyan nyang teukeubah di ateueh-ateueh gunong nyang manyang, di bukét-bukét dan dimiyueb-miyueb kayée nyang rampak, nibak teumpat bansa nyang tinggai bak teumpat jiseumah ilah-ilah awaknyan.
3 Gata peuhanco kheueh laju miseubah-miseubah awaknyan meunan cit peureumok kheueh taméh-taméh batée nyang awaknyan anggab keuramat. Gatatot kheueh teuma lambang-lambang Asyera, dan gata peuhanco kheueh patong-patong beurala awaknyan, akhéjih ilah-ilah nyan hanale jiseumah nibak teumpat-teumpat nyan.
4 Bak watée gata taseumah TUHAN Po teu Allah gata, bék kheueh gata tiru nibak awaknyan deungon cara awaknyan jiseumah ilah-ilah awaknyan.
5 Nibak banmandum wilayah sukée-sukée Israel, TUHAN Po teu Allah gata teuma geupiléh saboh teumpat mangat jeuet bansa geutanyoe jiteumé jak ukeue Gobnyan dan jiseumah Gobnyan.
6 Ubak teumpat nyan kheueh harôh gataba keureubeuen-keureubeuen nyang teutot meunan cit keureubeuen-keureubeuen nyang laén, keureubeuen siper siploh gata meunan cit keureubeuen-keureubeuen nyang laén teuma, keureubeuen teupeuleuh kaôi gata, keureubeuen ban galak até droe gata dan aneuëk leumô meunan cit deungon kaméng dan bubiri gata nyang phon that lahé.
7 Nibak teumpat nyan cit teuma, dikeue TUHAN Po teu Allah gata, gata meusajan-sajan deungon keuluwarga gata harôh gata makheun dan meugeumbira ateueh useuha-useuha gata nyang meuhase sabab geubri beureukat lé TUHAN Po teu Allah gata.
8 Meunyoe watéenyan ka teuka, gata békle tapeubuet lagéenyan bagoe. Trok bak watéenyoe gata meuiébadat ban galak até droe,
9 sabab gata gohlom tatamong lam nanggroe nyang geubri lé TUHAN Po teu Allah gata keu gata, teumpat gata jeuet tatinggai teutab deungon aman.
10 Óh ka lheueh gata tajeumeurang Krueng Yordan, TUHAN Po teu Allah teuma geutulông gata mangat gata duek nibak teumpat dan tanoh nyang na di meurandeh krueng nyan. Gobnyan teuma keulindong gata nibak meubagoe musoh, dan gata teuma udeb deungon aman dan teuntram.
11 Óh lheuehnyan TUHAN Po teu Allah gata teuma geupiléh saboh teumpat mangat jeuet gata taseumah Gobnyan. Keunan kheueh gata harôh tajak sira taba banmandum nyang ulôn peurintah, na kheueh keureubeuen nyang teutot dan keureubeuen-keureubeuen nyang laén, lagée keureubeuen siper siploh dan keureubeuen khusos nyang gata peujanji ubak TUHAN.
12 Meugeumbira kheueh dikeue TUHAN Allah gata, meusajan-sajan deungon aneuëk-aneuëk gata, namiet-namiet gata dan ureuëng-ureuëng Lewi nyang na tinggai nibak banda gata, lé sabab ureuëng Lewi hana meuteumé tanoh nibak nanggroe gata.
13 Gata hana jeuet tapeuseumah keureubeuen gata nibak barang gapat teumpat nyang gata piléh keudroe,
14 teuma nibak teumpat nyang geupiléh lé TUHAN didaerah saboh lamkawan sukée gata. Nibak teumpatnyan mantong nyang jeuet peuseumah keureubeuen nyang teutot dan gata peubuet hai nyang laén nyang ulôn peurintah ubak gata.
15 Teuma gata beubaih keu gata sie beulatang peulara gata dan gata pajoh asoe jih dipat mantong gata tinggai. Gata jeuet tapajoh sidub toh nyang geubri lé TUHAN Po teu Allah gata keu gata. Tieb-tieb ureuëng, bah nyan nyang gleh meunan cit nyang kuto, jeuet jipajoh sie nyan, lagée gata jeuet tapajoh eungkot sie rusa.
16 Teuma darah jih nyang hana jeuet teupajoh, dan darah nyan harôh teuroe ateueh tanoh lagée teuro ié.
17 Nibak teumpat tinggai gata hana jeuet gata pajoh keureubeuen siper siploh nibak hase gandom gata, anggô gata, minyéuk zaiton gata, leumô atawa kaméng ngon bubiri gata nyang phon that lahé, keureubeuen teupeuleuh kaôi gata, keureubeuen ban galak droe atawa keureubeuen nyang laén.
18 Gata meusajan ngon aneuëk-aneuëk gata, meunan cit namiet-namiet gata dan meusajan-sajan ngon ureuëng-ureuëng Lewi nyang na tinggai lam banda gata, harôh tapajoh keureubeuen nyan dikeue TUHAN Allah gata, nibak teumpat nyang geupiléh lé TUHAN Po teu Allah gata. Dan nibak teumpat nyan gata harôh meugeumbira sabab lé meubagoe useuha gata.
19 Jaga kheueh bék sampoe gata peubiyeu kawöm Lewi nyan teulanta simantong gata udeb lam nanggroe nyan.
20 Óh ka lheueh TUHAN Po teu Allah gata geupeuluwah bataih-bataih nanggroe gata lagée nyang geupeujanji nyan, gata jeuet tapajoh asoe jih nyan ban galak droe gata.
21 Meunyoe teumpat nyang geupiléh lé TUHAN Po teu Allah jiôh that nibak teumpat tinggai gata, gata jeuet tasie saboh leumô, bubiri atawa kaméng nyang geubri lé TUHAN keu gata, dan gata pajoh sie jih nibak teumpat gata ban galak até gata, lagée nyang ka lheueh ulôn peugah bak gata.
22 Tieb-tieb ureuëng bah nyan nyang gleh meunan cit nyang kuto, jeuet jipajoh eungkot sie nyan, lagée gata jeuet tapajoh eungkot sie rusa.
23 Teuma sie nyang mantong na meudarah hana jeuet tapajoh, sabab nyawöng na lam darah, dan gata hana jeuet tapajoh nyawöng meusigoe ngon asoe jih.
24 Darah jih sagai-sagai hana jeuet gata pajoh, teuma harôh teuro ateueh tanoh lagée teuro ié.
25 Meunyoe gata tataát ubak peurintah nyan, TUHAN galak that, dan gata meunan cit keuturonan gata teuma seujahtra.
26 Banmandum keureubeuen dan nyang gata peuseumah nyang ka gata peujanji ubak TUHAN, harôh gata ba ubak teumpat nyang geupiléh lé TUHAN.
27 Keureubeuen nyang teutot dan keureubeuen nyang teupajoh asoe jih harôh teupeuseumah ateueh miseubah TUHAN Po teu Allah gata dan darah gobnyan geurô ateueh miseubah nyan.
28 Simak kheueh beujroh-jroh peue-peue nyang ka ulôn peurintah ubak gata, deungon nyan gata ka tapeubuet nyang jroh dan geugalak lé TUHAN Po teu Allah gata, deungon nyan teuma gata dan keuturonan gata seulamat dan seujahtra keu siumu masa."
29 "TUHAN Po teu Allah gata teuma geupeubinasa bansa-bansa nyang na tinggai nibak nanggroe nyan, deungon nyan gata hase gata duek dan gata tinggai disinan.
30 Óh ka lheueh bansa-bansa nyan teupeubinasa, até-até kheueh bék sampoe gata taseutôt awaknyan teuseumah ilah-ilah laén, sabab ngon buet lagéenyan jipeuteuka beuncana.
31 Cara bansa-bansa nyan jiseumah ilah-ilah jih, bék kheueh gata seutôt keu gata peubuet taseumah TUHAN Po teu Allah gata, sabab awaknyan jiseumah deungon cara jipeubuet buet-buet nyang jeuhet nyang geubanci lé TUHAN. Dan aneuëk-aneuëk awaknyan keudroe awaknyan tot ateueh miseubah sibagoe keureubeuen keu ilah-ilah awaknyan.
32 Peubuet kheueh banmandum nyang ulôn peurintah ubak gata; bék gata tamah atawa gata peukureueng.