## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 11

1 He Libanon, tapeuhah kheueh bubena pintoe gata, mangat jeuet apui jitot bubena bak aras gata!
2 He bak kayée daru, meuba-e kheueh, sabab ka reubah bubena bak aron, bak kayée nyang ceudah-ceudah ka habéh reubah. He bak-bak kayée raya nyang na di Basan, tamo kheueh. Sabab bubena uteun-uteun nyang raya ka habéh teuteubang rata ngon tanoh.
3 Deungoe kheueh mo ba-e nyang mat kuasa ka habéh teusampôh keujayaan awaknyan! Deungoe su teumauem singa-singa nyang na lam gle; sabab ka habéh rusak teumpat tinggai awaknyan ban sipanyang Krueng Yordan.
4 TUHAN Po teu Allah meufeureuman ubak ulôn, "Neupeugot kheueh siulah-ulah gata tukang meurabe nyang rabe bubiri nyang keuneuk teusie.
5 Lé ureuëng nyang bloe jipoh maté bubena bubiri nyan deungon hana meuteumé huköman. Awaknyan nyang peubloe sie bubiri nyan jipeugah, 'Teupujoe kheueh TUHAN! Jinoenyoe geutanyoe meutamah kaya!' Tukang-tukang meurabe nyan hana meurasa inséuh keu bubiri-bubiri nyang jipeulara keudroe.
6 Ulôn hana le Lôn weueh keu soe mantong di nanggroe nyoe. Ulôn keudroe Lôn seurah bandum peunduduek nyoe ubak bandum peunguasa. Awaknyan jipeuhanco nanggroe nyoe, dan Ulôn hana Lôn reubot keukuasaan awaknyan."
7 Ulôn, Nabi Zakharia, laju geubri upah lé toke-toke bubiri keu lôn rabe bubiri-bubiri nyang keuneuk teusie. Bak ulôn na dua krek tungkat; nyang saboh ulôn boh nan "Keumurahan" dan nyang saboh teuk lôn boh nan "Ikatan". Óh lheueh nyan barô kheueh lôn peuphon jaga dan lôn peulara bubiri-bubiri nyan.
8 Ban lhée droe ureuëng meurabe nyang banci keu ulôn nyan geuhabéh saba ulôn. Awaknyan ulôn use lam watée si buleuen.
9 Óh lheueh nyan laju lôn peugah ubak bubiri nyang meukawan nyan, "Ulôn hana kutem le lôn rabe gata. Nyang keuneuk maté bah kheueh maté, dan nyang keuneuk binasa bah kheueh binasa. Dan nyang mantong tinggai bah kheueh saléng tameukrok-krok sabe keudroe-droe gata sampoe maté."
10 Laju tungkat nyang lôn boh nan, "Kemurahan" nyan ulôn cok laju ulôn wiet sibagoe tanda ka bateue peujanjian nyang ka geupeugot lé TUHAN deungon bandum bansa.
11 Bak uroe nyan cit teuma peujanjian nyan teupeubateue. Banmandum toke-toke bubiri nyan jikawai ulôn, awaknyan sada bahwa TUHAN teungoh geumeututoe meulalu peue-peue nyang ulôn peubuet.
12 Laju ulôn peugah ubak awaknyan, "Meunyoe Teungku-teungku situju, tabri kheueh upah keu ulôn; meunyoe hana, hana peue." Laju lé awaknyan jijok keu ulôn lhée ploh péng pirak sibagoe upah lôn. TUHAN meufeureuman ubak ulôn, "Peutamong laju péng nyan dalam kaih Baét Ulôn." Dan laju ulôn peutamong ban lhée ploh péng pirak nyan u dalam kaih Baét TUHAN. Teuma dub nyan kheueh peunghargaan awaknyan keu ulôn!
14 Óh ka lheueh nyan laju ulôn wiet tungkat ulôn nyang keudua, tungkat nyang ulôn boh nan "Ikatan", teuma bicah kheueh peusatuan Yehuda ngon Israel.
15 Dan meufeureuman kheueh TUHAN ubak ulôn, "Tapeubuet kheueh sigoe teuk siulah-ulah gata tukang meurabe, teuma goenyoe sibagoe tukang meurabe nyang hana gét.
16 Sabab Ulôn Lôn bri tugaih sidroe tukang meurabe keu jirabe kawan bubiri Lôn, teuma jihnyan hana jipakoe keu bubiri nyang gadôh; jihnyan hana jimita bubiri nyang sisat, dan hana teuma jipeu-ubat bubiri nyang luka, meunan cit hana teuma jibri makheun keu bubiri nyang mantong udeb. Teuma jihnyan keudroe jipajoh sie bubiri nyang paleng teumbon dan jilot gukée beulatang nyan.
17 Teukutok kheueh tukang meurabe nyang hana meuguna nyan! Jihnyan ka jitinggai kawan bubiri jih keudroe. Deungon prang teupeu habéh keukuasaan jihnyan. Jaroe jihnyan jeuet keu leumoh dan mata blaih uneuen jihnyan jeuet keubuta."