## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 60

1 Keu teupimpén kor. Meunurot lagu: Bungöng bakong keusaksian. Zabur peungajaran nibak Nabi Daud,
2 bak watée gobnyan geujak prang ureuëng Aram-Mesopotamia dan ureuëng Aram-Zoba, dan bak watée Yoab geuwoe dan geupeutaloe 12.000 droe ureuëng Edom di Pantôn Asin.
3 Droeneueh neutulak kamoe, ya Allah, dan neupeubiyeu kamoe jipeutaloe lé awaknyan. Droeneueh beungéh keu kamoe; jinoenyoe neupeupuléh kheueh kamoe.
4 Droeneueh neuguncang bumoe sampoe crah; neupeugét kheueh nyang ka beukah-beukah, sabab bumoe guyah.
5 Neupeubiyeu umat Droeneueh jirasa deurita nyang keubit that brat; kamoe mumang meuayon-ayon lagée ureuëng mabök.
6 Neupeuingat ubak ureuëng nyang taqwa, jeuet awaknyan meusiliseh nibak mara bahya.
7 Peuseulamat kheueh kamoe deungon kuasa Droeneueh, neujaweueb kheueh doá kamoe, mangat ureuëng-ureuëng nyang Droeneueh gaséh teupeuseulamat.
8 Nibak teumpat tinggai Gobnyan nyang suci Po teu Allah geupeugah, "Ulôn keuneuk seumurak dan Ulôn weuek-weuek tanoh Sikhem; Pantôn Sukot Ulôn undi.
9 Gilead dan Manasye na kheueh atra Ulôn, Efraim tupi waja Lôn, dan Yehuda tungkat keurajeuen Lôn.
10 Teuma Moab na kheueh teumpat Ulôn rhah gaki, Ulôn meusurak keumeunangan ateueh Filistea. Ubak Edom Ulôn rhom seulôb Lôn sibagoe tanda bahwa jihnyan na kheueh atra Ulôn."
11 Soe nyang ba ulôn u Edom? Soe nyang peu taktéh ulôn u banda nyang meukuta nyan?
12 Ya Allah, peu kheueh Droeneueh hana neuseutôt meusajan kamoe? Peu kheueh Droeneueh hana neumaju meusajan tantra kamoe?
13 Tulông kheueh kamoe ateueh musoh kamoe, sabab bantuan manusia hana meuguna.
14 Meusajan Allah, geutanyoe gagah peukasa, Gobnyan kheueh nyang peutaloe bubena musoh geutanyoe.