## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 102

1 Doá ureuëng seungsara nyang dalam keuadaan hék ngon leusu apoh apah ubak TUHAN.
2 Ya TUHAN, deungoe kheueh doá ulôn, bah kheueh meuhôi ulôn nyoe trok ubak Droeneueh.
3 Bék neupaleng nibak ulôn meunyoe ulôn jiteuka susah. Neudeungoe kheueh meunyoe ka ulôn meuhôi, dan neujaweueb kheueh doá ulôn.
4 Udeb ulôn nyoe ya TUHAN, deungon sikeujab gadôh lagée asab; dan tuleueng-tuleueng ulôn seu-uem tutông lagée apui.
5 Ulôn hék ngon leusu lagée naleueng tho, dan hana nafeusu keu lôn pajoh bu.
6 Ulôn meurang-rang deungon su nyang nyareng; badan lôn pijuet ka tinggai kulét ngon balot tuleueng.
7 Ulôn lagée cicém undan nyang na dipadang pasi, dan lagée kleung keutôk-tôk nyang tinggai bak teumpat rungka bangunan nyang seungue.
8 Ulôn hana hase lôn éh, ya TUHAN, lagée cicém keuseupian di ateueh bubông rumoh.
9 Siuroe seupôt musoh jihina ulôn; nan ulôn jipeujeuet keu kutok lé ureuëng nyang beungéh keu ulôn.
10 Abée nyang ulôn pajoh lagée lôn makheun ruti, ié nyang ulôn jieb meulawok deungon ié mata,
11 sabab Droeneueh ka neubeuôt dan neutiek ulôn nibak beungéh Droeneueh nyang luwa biasa.
12 Udeb ulôn jijak lagée bubayang óh uroe seupôt; dan ulôn jeuet keulayée lagée ôn naleueng nyang keunong uroe.
13 Teuma Droeneueh, ya TUHAN, Raja keu siumu masa, teutab ji ingat tron meutron.
14 Droeneueh neubeudôh dan neugaséh ubak Sion, watée jih ka trok keu teubalaih gaséh ubak jihnyan.
15 Sabab hamba-hamba Droeneueh jisayang keu jihnyan, bahpi jihnyan ka jeuet keubarang rungka-rungka. Awaknyan meurasa gaséh keu jihnyan, bahpi jihnyan ka jeuet keu abée.
16 Kuasa TUHAN teutab jitakot lé bansa-bansa; dan keuagongan Gobnyan teutab jigalak lé bubena raja-raja,
17 meunyoe TUHAN ka geupeudong lom Sion, dan geubeudôh dalam keuagongan Gobnyan.
18 Gobnyan geudeungoe doá umat Geuh nyang meularat, dan hana geutulak peue nyang jilakée lé awaknyan.
19 Tuléh kheueh banmandum peue nyang geupeubuet lé TUHAN keu angkatan nyang teuma teuka, jeuet bansa nyang gohlom lahé hase jipujoe Gobnyan.
20 TUHAN geupandang rot teumpat Geuh nyang manyang, rot lam syeuruga Gobnyan geukalon u bumoe
21 mangat geudeungoe apoh apah ureuëng lam peunjara dan geupeubeubaih ureuëng nyang teuhuköm maté.
22 Dan nan Gobnyan jipeugah di Sion, dan Gobnyan jipujoe-pujoe di Yerusalem,
23 watée bansa-bansa dan keurajeuen nanggroe jimeuhimpon keu meungabdi ubak TUHAN.
24 TUHAN geupeupatah teunaga ulôn watée ulôn mantong muda, dan geupeupaneuk umu ulôn.
25 Laju ulôn peugah, "Ya Allah, bék kheueh neucok nyawöng ulôn nibak siteungoh udeb ulôn."
26 yoh masa ilée Droeneueh neupeujeuet bumoe; meunan cit deungon langét na kheueh karya nyata Droeneueh.
27 Banmandum nyan teuma habéh, teuma Droeneueh teutab na; banmandum nyan jeuet keu useueng lagée peukayan. Droeneueh neutiek atranyan lagée bajée tuha, dan banmandum óh lheuehnyan sapan sapa.
28 Teuma Droeneueh teutab saban, udeb Droeneueh hana keuneulheueh.
29 Aneuëk cucoe kamoe udeb deungon teuntram, dan sabe aman lam lindongan Droeneueh.