## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 32

1 Sukée-sukée Ruben dan Gad awaknyan jai lumpahna jipeulara beulatang peulara. Bak watée awaknyan jikalon padubna gét jih tanoh Yaezer dan tanoh Gilead keu teumpat peulara beulatang,
2 laju awaknyan jijak meuhadab ubak Nabi Musa, Imeum Eleazar, dan peumimpén-peumimpén nyang laén nibak sukée Israel sira jipeugah,
3 "Tanoh banda Atarot, Dibon, Yaezer, Nimra, Hesybon, Eleale, Sebam, Nebo dan Beon nyang ka jiduek lé bansa Israel deungon geutulông lé TUHAN, lumpah gét keu teumpat peulara beulatang. Dan sabab beulatang peulara kamoe ka jai lumpah na,
5 kamoe lakée mangat jeuet tanoh nyoe neubri keukamoe mangat jeuet keu hak milék kamoe. Bék kheueh neuyue kamoe minah u meurandeh Krueng Yordan."
6 Geujaweueb lé Nabi Musa, "Trok that até gata tinggai disinoe, jeh ureuëng-ureuëng saboh bansa ngon gata ka jijak muprang?
7 Pakon gata peutakot bansa Israel jijeumeurang Krueng Yordan dan jitamong u nanggroe nyang ka geubri lé TUHAN ubak awaknyan?
8 Meunan cit deungon ayah-ayah gata pi jipeugot lagée nyan, bak watée ulôn yuejak awaknyan u Kades-Barnea mangat jijak meurawoh lam nanggroe nyan.
9 Awaknyan ka trok u Pantôn Eskol dan ka lheueh teuma jingieng tanoh nyan. Teuma watée awaknyan jigisa, awaknyan jipeujeuet bansa Israel teumakot keu jitamong lam tanoh nyang geubri lé TUHAN ubak awaknyan.
10 Teuma watée nyan TUHAN beungéh lumpah na laju geupeugah lé Gobnyan, 'Ureuëng-ureuëng nyan hana seutia ubak Ulôn. Ngon sabab nyan Ulôn meusumpah bahwa nibak awaknyan nyang ka meu-umu dua ploh thon u ateueh bak watée awaknyan ji tinggai nanggroe Meusé, hana nyang jiteumé tamong u nanggroe nyang ka Ulôn peujanji bak Nabi Ibrahim, Nabi Ishaq dan Nabi Yakub.'
12 Banmandum ureuëng nyan keunong huköman keucuali si Kaleb aneuëk Yefune, ureuëng Kenas dan Yosua aneuëk Nun, sabab awaknyan bandua teutab seutia ubak TUHAN.
13 TUHAN beungéh that-that ubak bansa Israel sampoe Gobnyan geupeu biyeu mantong bansa Israel nyan ji meuwot-wot di padang pasi peuet ploh thon treb jih sampoe án banmandum angkatan nyang ka jibeurontak ubak Gobnyan maté banmandum.
14 Dan jinoenyoe, gata teuma nyang beurontak lagée ayah-ayah gata! Gata keubit saboh kawan ureuëng-ureuëng nyang meudesya nyang jeuet keu beungéh TUHAN leubeh-leubeh lom ubak bansa Israel!
15 Meunyoe gata gisa gata peulikot TUHAN, teuma banmandum bansa nyoe geupeubiyeu leubeh treb lom di padang pasi, dan gata kheueh nyang peusabab awaknyan binasa!"
16 Ureuëng-ureuëng Ruben dan ureuëng-ureuëng Gad nyan laju jijak peurab ubak Nabi Musa sira jipeugah, "Meunyoe meunan bah kheueh teuleubeh ilée kamoe peugot weue nyang meu bintéh batée keu bubiri-bubiri kamoe, dan banda-banda nyang bintéh jih beuton teuma keu aneuëk peurumoh kamoe.
17 Kamoe reujang meusiab-siab keu kamoe jak maju u mideuen prang meusajan-sajan deungon syedara-syedara kamoe nyang laén. Kamoe teuma kamoe pimpén seurangan nyan dan kamoe ba awaknyan ji tamong u dalam nanggroe nyang ka jeuet keu hak milék awaknyan. Siatnyoe aneuëk dan peurumoh kamoe bah kheueh tinggai disinoe, di banda-banda nyang meu pageue ngon beuton nyang kukoh dan aneuëk dan peurumoh kamoe nyan aman nibak ji peukaru lé peunduduek nanggroe nyoe.
18 Kamoe hana teuma kamoe woe u rumoh kamoe sigohlom ureuëng Israel jiteumé tanoh keu hak milék pusaka awaknyan.
19 Kamoe hana kamoe tem teurimong mubacut pi nibak tanoh nyang na di meurandeh Krueng Yordan nyan, sabab kamoe ka kamoe teurimong jeumba hak milék kamoe nyang disinoe, di siblah u timu Krueng Yordan."
20 Geujaweueb lé Nabi Musa, "Meunyoe gata bit-bit deungon sunggoh-sunggoh keu ka siab gata jak muprang keu TUHAN,
21 dan banmandum nyang na lamkawan gata nyang jeuet jimuprang jijak jeumeurang Krueng Yordan, dan dimiyueb pimpénan TUHAN gata prang musoh-musoh sampoe TUHAN geujak parôh awaknyan,
22 akhé jih nanggroe nyan taklok ubak Gobnyan, teuma gata jeuet tawoe, dan beubaih kheueh gata nibak keuwajéban gata teuhadab TUHAN dan teuhadab syedara-syedara gata, dan TUHAN teuma geubri tanoh di siblah u timu nyan jeuet keu hak milék gata.
23 Teuma ingat, meunyoe gata hana tapeuteupat janji gata nyan, gata meudesya ubak TUHAN dan teuma geuhuköm sabab desya gata nyan.
24 Gata jak kheueh peudong banda-banda ngon weue beulatang gata nyan, bék tuwoe gata peuteupat janji deungon janji nyang ka gata peugah nyan!"
25 Laju ureuëng-ureuëng Gad ngon ureuëng-ureuëng Ruben jipeugah, "Teungku, kamoe teuma kamoe peubuet peue nyang Teungku peurintah.
26 Aneuëk peurumoh kamoe meunan cit ngon beulatang peulara lagée leumô dan bubiri kamoe teuma tinggai disinoe, di banda-banda Gilead.
27 Teuma kamoe nyoe ka siab keu kamoejak muprang dimiyueb pimpénan TUHAN. Kamoe teuma kamoe jeumeurang Krueng Yordan dan kamoe muprang lagée nyang ka Teungku peugah."
28 Teuma Nabi Musa geubri peurintah nyoe ubak Imeum Eleazar, Yosua dan peumimpén-peumimpén Israel,
29 "Meunyoe ureuëng-ureuëng Gad dan ureuëng-ureuëng Ruben jiseutôt peurintah TUHAN dan jijeumeurang Krueng Yordan keu jijak muprang, dan meunyoe ateueh bantuan awaknyan gata meuhase gata reubot nanggroe nyan, teuma tanoh Gilead harôh gata bri ubak awaknyan jeuet keu hak milék awaknyan.
30 Teuma meunyoe awaknyan hana jijeumeurang Krueng Yordan keu jijak muprang meusajan-sajan deungon gata, teuma awaknyan harôh jiteurimong jeumba tanoh pusaka di nanggroe Kanaan, saban lagée gata."
31 Jaweueb ureuëng Gad dan ureuëng-ureuëng Ruben, "Teungku, kamoe teuma kamoe peubuet peue nyang geupeurintah lé TUHAN.
32 Dimiyueb pimpénan TUHAN kamoe teuma kamoe jeumeurang u nanggroe Kanaan dan laju lam mideuen prang, teuma nyang kamoe harab bah kheueh tanoh nyang na disiblaih u timu Krueng Yordan nyoe teutab jeuet keu hak milék kamoe."
33 Lé Nabi Musa laju geuseurah ubak sukée-sukée Gad dan Ruben dan ubak siladum sukée Manasye banmandum daerah Sihon, raja Amori, dan daerah Og, raja Basan, jitamong cit keunan banda-banda dan tanoh nyang na di seukeulileng nyan.
34 Sukée Gad jipeudong lom banda Dibon, Atarot, Aroër,
35 Atarot-Sofan, Yaezer, Yogbeha,
36 Bet-Nimra, dan Bet-Haran sibagoe banda-banda nyang meu kuta dan sibagoe teumpat weue-weue bubiri.
37 Sukée Ruben jipeudong lom banda-banda Hesybon, Eleale, Kiryataim,
38 Nebo, Baal-Meon, dan Sebam. Banda-banda nyang awaknyan peudong lom nyan awaknyan gantoe nan jih.
39 Gata Makhir, aneuëk Manasye, jijak prang tanoh Gilead laju jireubot dan jiuse ureuëng-ureuëng Amori nyang na disinan.
40 Sabab nyan Nabi Musa laju geubri tanoh Gilead nyan ubak kawöm Makhir, dan awaknyan tinggai teutab disinan.
41 Yair, nibak sukée Manasye, jijak prang dan laju jireubot na meupadub boh gampông, laju gampông-gampông nyang jireubot nyan jiboh nan, "Gampông-gampông Yair".
42 Nobah jijak prang dan jireubot Kenat meusajan ngon gampông-gampông nyang na seukeulileng nyan, laju jiboh nan Nobah, meunurot nan jih keudroe.