## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 10

1 He umat Israel, deungoe kheueh peusan TUHAN ubak gata.
2 Gobnyan meufeureuman, "Bék taseutôt keubiasaan bansa-bansa laén, dan bék yo gata watée takalon tanda-tanda nyang na di langét nyang lumpah jitakot lé bansa-bansa nyan.
3 Adat istiadat bansa-bansa nyan meubacut pi hana meuguna. Awaknyan jijak teubang bak-bak kayée di uteun, dan laju jiyue peubuet ubak utôh kayée deungon alat beujeuet keupatong beurala.
4 Óh lheuehnyan patong beurala nyan laju jipeungui deungon méuh dan pirak, laju jipeukong deungon labang mangat bék reubah.
5 Patong-patong beurala nyan na kheueh lagée patong-patong ureuëng pura-pura nyang na di lampôh-lampôh timon. Awaknyan hana jeuet jipeugah haba, dan hana hase jibot langkah, dan harôh teubeuôt. Bék teumakot keu awaknyan, sabab awaknyan hana hase jipeubuet jeuhet ateueh gata; meunan cit deungon jipeubuet nyang jroh nyan pi hana hase."
6 TUHAN Nyang mulia, Droeneueh hana ngon peusa, teutab agong dan peunoh kuasa.
7 Soe mantong nyang hanjitem taqwa ubak Droeneueh, raja sigala bansa? Keubit, Droeneueh patot that teuhoreumat. Nibak bandum nyang carông lamkawan bansa-bansa nibak bandum raja-raja awaknyan, hana meusidroe pih nyang jeuet teupeusaban deungon Droeneueh, ya TUHAN.
8 Awaknyan banmandum bangai sabab dewa awaknyan na kheueh kayée nyang hana meuguna, dan hana jeuet jipeuruno nyang meumanfaát.
9 Jihnyan teulapeh deungon méuh dan pirak nyang teuba di Tarsis dan banda Ufas, banmandum buet jaroe bubena seuniman dan pande méuh. Peukayan awaknyan nibak ija ungu tuha dan ungu muda, nyang jipeubuet lé ureuëng ahli teumpeun deungon seusama.
10 Teuma, Droeneueh, ya TUHAN, Po teu Allah nyang beutôi, Allah nyang bri udeb, raja keukai. Meunyoe Droeneueh beungéh, bumoe nyoe meuhayon, dan meunyoe Droeneueh teuka geungeuen dumna bansa hán ék jiteun. (
11 Gata he umat, harôh tabri tée ubak awaknyan bahwa dewa-dewa nyang hana jicebta langét dan bumoe nyan geupeubinasa. Awaknyan leunyab nibak muka bumoe.)
12 TUHAN geucebta bumoe deungon kuasa Gobnyan, geupeugét donya deungon hikeumat, dan geuleueng langét deungon ákai budoe Geuh.
13 Teuma deungon geubri peurintah, meudeungong kheueh ié di cakrawala. Nibak meubagoe ujong bumoe geupeuteuka awan, dan geupeujeuet kilat meuble cahya didalam ujeuen, dan geukirém angén bak teumpat teukeubah.
14 Ban geukalon banmandum nyan, teuka kheueh sadar manusia, bahwa jihnyan bangai dan hana peungeurtian. Bubena pande méuh lumpah that malée, sabab patong beurala nyang jipeugét nyan peuleusu dan hana teuma meunyawöng.
15 Beurala-beurala nyan hana meuguna, patot that teu peukém dan jihina. Óh ka trok bak watée jih awaknyan teuma binasa.
16 Po teu Allah Nabi Yakub hana lagée beurala-beurala nyan; Gobnyan nyang cebta peue-peue nyang na. Nan Gobnyan na kheueh TUHAN Nyang Mahakuasa; Gobnyan ka geupiléh Israel jeuet keu umat Gobnyan.
17 He Peunduduek Yerusalem, gata jikeupong! Sabab nyan, meukeumah kheueh laju!
18 Goenyoe TUHAN geu-geulawa banmandum bansa Yehuda u teumpat nyang teuböih; gata banmandum geupeuhanco sapan sapa. Nyan kheueh peusan TUHAN.
19 Peunduduek Yerusalem laju jiteumawök, "Kamoe ka habéh luka ngon luhok hana jitem puléh. Yoh watée ilée kamoe pike bahwa deurita nyoe ék kamoe tanggong, rupari hana.
20 Khimah kamoe habéh rusak, dan talo-talo jih ka habéh putôh banmandum. Hana le nyang hase jipeudong khimah dan jipasang ija-ija jih, sabab aneuëk-aneuëk miet ka habéh jijak."
21 Laju lôn jaweueb, "Bangai that peumimpén-peumimpén geutanyoe nyan. Awaknyan hana jilakée peutunyok ubak TUHAN, nyan kheueh sabab jih awaknyan hana meuhase, dan geutanyoe ka meutabu keudeh keunoe.
22 Deungoe kheueh! Na lôn deungoe haba bahwa na saboh bansa di utara jipeuteuka keususahan ubak geutanyoe. Buet sipa-i jih sampoe bubena banda-banda di Yehuda ka habéh seungue dan hana le ureuëng duek nibak banda-banda nyan. Bubena asée-asée uteun ka habéh jimusöm disinan."
23 TUHAN, lôn kuteupeue hana meusidroe pih nyang meukuasa jipeuteuntée nasib jih atawa jikeundali jalan udeb jih.
24 Neuseunuet kheueh kamoe, ya TUHAN, teuma bék deungon peunyeunuet nyang sakét hana teukira. Dan bék teuma neuhuköm kamoe meunyoe Droeneueh teungoh lam beungéh, sabab, meunyoe lagée nyan, ka pasti kamoe nyoe binasa banmandum.
25 Neuba kheueh meuhôb Droeneueh u ateueh bansa-bansa nyang hana jiaku Droeneueh dan nyang hánjitem meubakti ubak Droeneueh. Sabab awaknyan ka jipeubinasa bubena umat Droeneueh dan jipeuhanco nanggroe kamoe.