## Nahum

Chapter: 1 2 3

-Reset+

### Chapter 1

1 Nyoe kheueh peusan Po teu Allah keuhai Niniwe. Peusan nyan geupeudeuh deungon keumalon nyang geubri ubak Nahum, sidroe nabi nyang meuasai nibak Elkos.
2 TUHAN Allah hana ngon peusa, ureuëng nyang lawan Gobnyan pasti meuteumé huköman. Deungon meureuka Gobnyan nyang hana teukira, Gobnyan geubalaih dam keu awaknyan.
3 Beutôi TUHAN, hana bagaih beungéh; teuma Gobnyan lumpah that meukuasa dan barang sigasoe nyang peubuet salah hana geupeubeubaih nibak huköman.
4 Gobnyan geuancam laôt dan geupeutho hana meu ié, bubena ié krueng ka habéh geupeutho. Gunong Karmel dan padang-padang di Basan ka jeuet keu tô kreng dan di libanon bubena bungöng ka habéh layée.
5 Gunong-gunong ka habéh yo dikeue Gobnyan; dan bukét pih ka habéh caye bube nyang na. Meunyoe TUHAN teuka, bumoe meuhayak, donya dan bandum peunduduek disinan ka habéh yo.
6 Soe nyang ék peuteuen meunyoe TUHAN meureuka? Hana nyang hase tuwoe meunyoe Gobnyan nyang meureuka? Gobnyan nyang peusak hôb nyang hu meubura batée hanco dan jeuet keu abée dikeue Gobnyan.
7 TUHAN nyan gét, Gobnyan geulindong umat Geuh bak watée susah, Gobnyan geujaga ureuëng nyang meulindong ubak Gobnyan.
8 Lagée ié raya teuka nyang jipeurön peue nyang na, geupeuhanco bandum musoh-musoh Gobnyan. Awaknyan nyang jijeuet jilawan Gobnyan laju geuheuntam deungon mawöt sampoe binasa.
9 Reuncana peue mantong nyang gata peugét talawan TUHAN, pasti meuteumé keugagalan. Di Gobnyan hana geubalaih dam sampoe dua goe ubak musoh-musoh Gobnyan.
10 Gata geutot lagée jumpung nyang tho kreng lagée tamah meuduro nyang meucaruéh hana meuteuntée.
11 Nibak gata, he Niniwe, ka teuka sidroe ureuëng nyang peunoh deungon reuncana jeuhet. Ureuëng nyan jipeugét reuncana keu jilawan TUHAN.
12 Dan feureuman TUHAN ubak Israel, umat Gobnyan, "Bahpi ureuëng-ureuëng Asyur nyan teuga dan jai jeumeulah jih, teuma awaknyan teupeuhanco laju gadôh. He bansa Ulôn, Ulôn ka Lôn peujeuet gata meudeurita, teuma hainyan hana Lôn peubuet le.
13 Jinoenyoe Lôn peu habéh keukuasaan Asyur ateueh gata, dan Lôn peuputôh ranté nyang teuikat bak gata."
14 Nyoe kheueh keuputosan TUHAN keuhai bansa Asyur, "Awaknyan hana le keuturonan keu geunantoe bansa. Patong-patong beurala nyang na didalam kuil-kuil dewa awaknyan, Lôn peuhanco. Lampôh jrat keu bansa Asyur teungoh Lôn peusiab, sabab awaknyan hana meuguna meunyoe udeb!"
15 Kalon, sidroe utosan teungoh teuka nyang jijak rot ateueh gunong-gunong, jiba haba gét, haba keumeunangan. He bansa Yehuda, peuraya kheueh uroe raya gata dan tapeulheueh kheueh kaôi gata ubak Po teu Allah. Nanggroe gata hana le jijajah lé ureuëng jeuhet. Awaknyan ka geupeuhanco bube nyang na.