## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 10

1 Ceulaka kheueh gata nyang tapeugét huköm-huköm nyang hana ade keu tatindéeh bansa Ulôn.
2 Deungon cara nyang lagée nyan gata ka tateun ureuëng gasien mangat meuteumé hak dan keuadelan, dan tareupah milék inong balée dan aneuëk yatém ngon meuntui.
3 Peue nyang gata peubuet bak uroe Po teu Allah geuhuköm gata? Peue daya gata bak uroe Gobnyan geupeuteuka beuncana nibak nanggroe nyang jiôh? Bak soe gata talakée tulông? Dipat gata söm keukayaan gata nyan?
4 Naseb gata teuma jipoh maté lam prang atawa ji iréng sibagoe tawanan. Teuma TUHAN mantong beungéh dan teutab geuhuköm.
5 TUHAN meufeureuman, "Ceulaka kheueh Asyur! Asyur Ulôn peuguna sibagoe peunyunuét dan puntong kayée sibagoe alat ngon poh keu ureuëng-ureuëng nyang keunong nibak beungéh Lôn.
6 Ulôn kirém Asyur keujiseurang bansa Ulôn nyang murtad dan nyang jipeujeuet Ulôn nyoe beungéh. Ulôn kukirém Asyur keujijak reubot dan jiceumeucue dan jigilo-gilo bansa Ulôn lagée abée di ateueh jalan."
7 Teuma raja Asyur ka na reuncana geuh keudroe. Gobnyan ka teukat keuneuk geupeuguna cara kreueh dan teupeubinasa bansa nyang le.
8 Jih nyan jipeusombong droe, sira jipeugah lagée nyoe, "Pang-pang ulôn banmandum raja-raja!
9 Ulôn reupah banda-banda Kalno dan Karkemis, Hamat dan Arpad. Meunan cit ulôn reupah banda-banda Samaria dan Damsyik.
10 Ulôn peutaloe banmandum banda-banda nyang jiseumah beurala nyang leubeh meukuasa nibak nyang na di Yerusalem dan Samaria.
11 Samaria dan bubena beurala nyang na disinan ka ulôn peubinasa. Nyang saban lagée nyan ulôn peubuet di Yerusalem deungon banmandum beurala nyang jiseumah disinan."
12 Teuma TUHAN meufeureuman, "Meunyoe nyang keuneuk Ulôn peubuet di Bukét Sion dan di Yerusalem nyan ka seuleusoe, Ulôn huköm raja Asyur sabab keusombongan dan keu angkuhan jih nyan."
13 Raja leupah haba, jipeugah lagée nyoe, "Banmandum nyan ulôn peubuet deungon kuasa lôn keudroe. Ulôn bijaksana dan carông. Ulôn sampôh bataih-bataih lamkawan bansa-bansa, dan ulôn reupah peuseudiaan awaknyan. Lagée banteng ulôn bloh-bloh ngon lôn gilo-gilo ureuëng-ureuëng nyang mat peurintah.
14 Bansa-bansa nyang na di ateueh donya lagée uempueng cicém; deungon mudah hareuta awaknyan ulôn cok, lagée ureuëng jikuet boh cicém nyang tinggai didalam uempueng. Hana sayeub nyang meukeupak-keupak, hana nyang peuhah babah jih atawa meuciéb-ciéb."
15 Teuma TUHAN meufeureuman, "Peu kheueh jeuet kapak jipeubangga droe keu ureuëng nyang peuguna nyan? Peu kheueh gogajo leubeh peunteng nibak ureuëng nyang peuguna atra nyan? Bukon kayée puntong nyang beuôt ureuëng, teuma ureuëng kheueh nyang beuôt puntong kayée."
16 Sabab ureuëng Asyur ka jipeusombong droe, TUHAN Nyang Mahakuasa teuma geupeuteuka bala peunyakét keu geuhuköm peuwira-peuwira nyang gagah-gagah. Awaknyan keunong deumam nyang lumpah seu-uem lagée apui nyang tutông hana jipiôh-piôh.
17 Po teu Allah Nyang Mahasuci, Cahya Israel, jeuet lagée apui hu nyang lam siuroe habéh teutot peue-peue nyang na, meunan cit seumak-seumak meuduro.
18 Gle ijo nyang raya dan ladang-ladang nyang subo di nanggroe Asyur teupeubinasa bube nyang na, lagée ureuëng sakét nyang meurana sampoe maté.
19 Bak-bak kayée tinggai bacut teuk, lé sababnyan di aneuëk miet pih ka hase ji itong bak kayée nyang tinggai nyan.
20 Watée jih teuma trok bansa Israel hana le jigantung naseb droe ubak bansa peunguasa nyang rab jipeubinasa awaknyan, teuma ubak TUHAN, Allah kudus Israel.
21 Nyang mantong na tinggai cit bacut sagai nibak bansa Israel nyan teuma jimeutobat ubak Allah nyang peukasa.
22 Bahpi ureuëng Israel jinoenyoe sadub le jih deungon ano di binéh pasi, teuma napadub droe mantong nyang na jigisa. Huköman TUHAN ka tô that-that, dan meumang pantaih dan ade bansa nyan teupeubinasa.
23 Nyoe, bansaboh nanggroe teuma geupeuhanco lé TUHAN Nyang Mahakuasa; nyan kheueh keuputosan TUHAN, nyang hana jeuet teu ubah le.
24 TUHAN Nyang Mahakuasa meufeureuman ubak umat Gobnyan di Sion, "Bék teumakot ubak ureuëng Asyur, bahpi awaknyan jitindéeh dan ji éulanya gata lagée nyang jipeubuet lé ureuëng Meusé yoh masa ilée.
25 Lam watée nyang paneuk keuhai beungéh Ulôn ubak gata teupiôh, laju awaknyan Ulôn peubinasa.
26 Ulôn TUHAN Nyang Mahakuasa, Lôn seunuét awaknyan deungon peunyunuét, lagée Lôn seunuét ureuëng Midian di gunong batée Oreb. Asyur Lôn huköm, saban lagée Ulôn huköm Meusé.
27 Bak watée nyan Ulôn kupeubeubaih gata nibak jitindéeh lé ureuëng Asyur, dan awaknyan hana meukuasa ateueh gata."
28 Sipa-i Asyur ka jireubot banda Ayat. Awaknyan ka jiliwati Migron! Peubeukalan awaknyan jitinggai di Mikhmas!
29 Awaknyan ka leupah jijeumeurang dan jimeudom di Geba! Peunduduek banda Rama yo that-that, dan peunduduek Gibea, banda Raja Saul, ka jipeuplueng droe.
30 Meudumpék kheueh, hai peunduduek Galim! Deungoe kheueh peunduduek Laisya! Jaweueb kheueh, peunduduek Anatot!
31 Peunduduek Madmena dan Gebim habéh jiplueng jijak meungungsi.
32 Uroenyoe musoh na di banda Nob, dan disinan awaknyan jireugam boh sininju u arah Bukét Sion, u banda Yerusalem.
33 TUHAN Nyang Mahakuasa geupeuhanco awaknyan lagée cabeueng kayée nyang teuköh nibak bakjih. Nyang paleng meugah dan nyang paleng manyang lamkawan nyan geukoh dan teupeureubah.
34 TUHAN geupeureubah awaknyan lagée bak kayée di teungoh gle nyang teuteubang deungon pato. Bahpi awaknyan teuga lagée bak kayée nyang paleng hebat di Libanon, awaknyan reubah cit sapan sapa!