## Peumo Ba-E

Chapter: 1 2 3 4 5

-Reset+

### Chapter 2

1 TUHAN geucok tendakan lam beungéh Gobnyan, Sion habéh geutôb deungon seupôt. Keuagongan Israel nyang manyang trok u langét, ka geugeulawa u ateueh bumoe. Bak saát TUHAN meureuka, baét Gobnyan di Sion pih hana geupakoe.
2 Tieb-tieb blang naleueng nyang na di nanggroe Yehuda, bandum geupeuhanco hana rasa wéueh. Lam beungéh Gobnyan laju geupeusak sampoe reuloh kuta-kuta nyang teulindong nanggroe nyan. Keurajeuen nyan meusajan deungon peumimpén ji geupeu rhot laju sampoe ka jeuet keuhina.
3 Lam beungéh Gobnyan nyang hu lagée apui nyan, teunaga Israel geupeupatah. Watée geutanyoe jiseurang lé lawan, Gobnyan hán geutem tulông. Lagée apui nyang hu meubura habéh jipeuranab peue-peue nyang na, meunan kheueh TUHAN beungéh keu bandum geutanyoe.
4 Lagée musoh, Gobnyan geulinteueng beude Geuh dan geupeukeu aneuk panah Gobnyan ateueh geutanyoe. Bandum ureuëng nyang jipeu galak até geutanyoe, habéh geupeumaté lé Gobnyan. Gobnyan geupeu hambo beungéh Geuh lagée apui hu u dalam banda Yerusalem nyoe.
5 TUHAN ka jeuet lagée musoh; Gobnyan geuseunuét Israel sampoe reuloh. Gobnyan geupeuhanco bubena kuta meunan cit deungon meuligoe, dan geupeujai seudeh ngon inseuh keu Yehuda.
6 Gobnyan geupeuhanco rumoh Geuh keudroe teumpat umat Geuh meusapat jak seumah Gobnyan. Gobnyan nyang peujeuet manusia tuwoe bak uroe Sabat dan uroe-uroe raya. Sabab TUHAN lumpah that beungéh, Teungku Imeum dan raja ka geutulak teuma.
7 TUHAN geutulak miseubah Gobnyan nyang paleng suci, dan geutinggai Baét Gobnyan keudroe; geupeubiyeu musoh jipeureuloh bubena bintéh beuton gobnyan. Bak teumpat geutanyoe ilée meuiébadat dan peugot khanuri, musoh seumurak sabab ka meujaya.
8 TUHAN ka geucok peunutôh bahwa bintéh-bintéh beuton Sion harôh teureuloh. Bintéh-bintéh beuton nyan ka geusipat, mangat banmandum hase teupeuhanco. Bintéh-bintéh beuton dan meunara-meunara, bak saát nyoe ka jeuet keu rungka banmandum.
9 Pintoe-pintoe geureubang ka meuseubée ngon tanoh, bandum palang-palang pintoe nyan ka habéh patah; raja dan peujabat peumeurintah bandum na di teumpat nyang teuböih. Huköm TUHAN ka hana jipeurunoe le; dan nabi hana le geuteurimong wahyu nibak TUHAN.
10 Bubena tuha-tuha peut nyang na didalam banda ka seungab keudroe sira geuduek didalam tanoh; awaknyan geutabu abée di ateueh ulée, dan geungui ija kröng tanda meuduka. Meunan cit di aneuëk-aneuëk dara jitukui ulée trok bak tanoh.
11 Mata ulôn keumong sabab ulôn mo nyang hana piôh, jiwa lôn meurana hán ék teukira. Até lôn hanco óh lôn ngieng keuhancoran bansa; lôn ngieng aneuëk miet dan aneuëk manyak habéh pansan bak rot-rot banda.
12 Deungon leumoh dan hék awaknyan jimo sira jilakée peunajoh dan ié jieb nibak ma jih. Lagée ureuëng nyang luka, awaknyan reubah meusumpom bak rot-rot ueh raya laju meuninggai lam pangkée ma teucinta.
13 O, Yerusalem, banda Sion nyang teucinta, rungka-rungka reuloh gata na be laôt raya. Peu kheueh nyang jeuet ulôn peugah keu ulôn bri peulalo até? Sabab, hántom na nyang meudeurita nyang sa lagée gata. Keubit that hana nyang hase peupuléh keuadaan gata.
14 Nyang geupeusampoe lé nabi-nabi keu gata, na kheueh seumeungéut dan sulet nyang hana teukira. Awaknyan hántom jipeugah keuhai desya gata, lé sabab nyan gata hántom meutobat. Sikeubit jih nyang jipeusampoe lé awaknyan ubak gata haba-haba nyang sulet nyang peumangat até.
15 Bandum ureuëng nyang jijak rot nyan jipeubeub gata, sabab gata ka hanco bube nyang na. Awaknyan jiasek-asek ulée sira jipeugah, "Nyan kheueh banda nyang paleng tari, banda keubanggaan donya?"
16 Bandum musoh gata jipandang bak muka gata deungon rasa banci, awaknyan jipeukém gata deungon deungon kém nyang meuhina. Awaknyan jipeugah, "Banda nyan ka kamoe peuhanco! Akhé jih trok cit saát jih nyang ka kamoe preh-preh!"
17 TUHAN ka geupeubuet ancaman Gobnyan nyang yoh masa ilée ka geureuncana dan geupeuingat ubak geutanyoe. Geutanyoe geupeuhanco ngon hana rasa inseuh, dan keu musoh geubri keumeunangan. Gobnyan geupeujeuet awaknyan galak that watée jingieng geutanyoe ka rhot.
18 He bintéh-bintéh beuton Yerusalem, teumawök kheueh ubak TUHAN! Rô kheueh ié mata lagée ié krueng nyang ile uroe ngon malam bék kheueh taiém-iém nibak tamo, sampoe badan gata jiteuka hék!
19 Beudôh kheueh meulang-ulang simalam suntok keu takliek tarô asoe até gata ubak TUHAN. Lakée kheueh mangat Gobnyan na rasa gaséh sayang keu aneuëk-aneuëk gata nyang teungoh deuk dan pansan bak tieb-tieb rot ueh nyang meukilok.
20 TUHAN, neungieng kheueh dan neupeurati kheueh ubak awaknyan nyang Droeneueh seksa nyan! Peu kheueh na nyang ka neupeulaku nyang lagée nyan? Ma jipajoh aneuëk droe jih nyang paleng jisayang, teungku imeum dan nabi ka jipoh lam Baét Droeneueh nyang suci.
21 Tuha muda ka habéh maté teugageueng ateueh rot raya, aneuëk muda ngon aneuëk dara ka habéh maté bak ujong peudeueng. Bak uroe Droeneueh beungéh nyan, laju neuköh takue awaknyan hana meurasa inseuh.
22 Droeneueh neu undang musoh-musoh nyang kamoe takot keu jipeugot khanuri nyang paleng keujam ban silingka kamoe. Awaknyan jipoh mandum nyang kamoe peulara dan nyang kamoe gaséh. Nibak uroe Droeneueh beungéh, hana meusidroe pih nyang hase jipeuplueng droe.