## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 5

1 Deuh ulôn kalon lom, dan goe nyoe deuh ulôn ngieng saboh kitab meugulong nyang jipo di manyang.
2 Malaikat nyan geutanyong peue nyang ulôn kalon. Jaweueb ulôn, "Na saboh kitab meugulong nyang jipo di manyang. Panyang jih sikureueng metée dan luwah jih na peuet siteungoh metée."
3 Laju gobnyan geupeugah ubak ulôn, "Lam kitab meugulong nyan na teutuléh kutokan keu banmandum nanggroe nyoe. Bak saboh halaman teutuléh tieb-tieb pancuri teupeuteubiet lam nanggroe nyoe. Dan bak halaman nyang laén teutuléh teuma bahwa soe mantong ureuëng nyang meusumpah peuleusu nyan pih teupeuteubiet.
4 TUHAN Nyang Mahakuasa meufeureuman bahwa kutokan nyan rhot u ateueh rumoh tieb-tieb pancuri dan rumoh tieb-tieb ureuëng nyang meusumpah peuleusu. Rumoh-rumoh nyan teutab keunong kutokan nyang na tinggai cit rungka-rungka."
5 Malaikat nyan teuka lom dan geupeugah, "Ngieng! Na lom nyang teuka!"
6 "Peue nyan?" ulôn tanyong. Geujaweueb lé gobnyan, "Saboh raga. Nyan kheueh lambang desya keu banmandum nanggroe nyoe."
7 Raga nyan na tutôb jih nyang teupeugét nibak timah. Teungoh ulôn ngieng-ngieng atra nyan, sinutôb nyan teubeuôt dan teunyata didalam raga nyan na sidroe ureuëng inong nyang teungoh jiduek.
8 Malaikat nyan geupeugah, "Ureuëng inong nyoe sibagoe lambang keujeuhetan." Laju geuteugon lom ureuëng inong nyan udalam raga dan laju geutôb babah raga nyan.
9 Ulôn ngieng teuma u ateueh dan deuh teuma ulôn kalon dua droe ureuëng inong teungoh jipo u ateueh ulôn. Bak awaknyan na sayeueb nyang kukoh lagée sayeueb cicém cang iriek. Raga bunoe awaknyan cok dan laju jibapo.
10 Laju ulôn tanyong ubak malaikat nyan, "Ho jiba lé cicém cang iriek raga nyan?"
11 Geujaweueb lé gobnyan, "U Babel, disinan awaknyan jipeudong kuil keu jihnyan. Meunyoe kuil nyan ka seuleusoe, keurajeuen nyan jipeuduek keu jiseumah."