## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 5

1 Nabi Musa laju geupeusapat banmandum bansa Israel, lé gobnyan laju geupeugah ubak awaknyan, "Syedara ulôn banmandum, neudeungoe kheueh huköm-huköm nyang teuma ulôn bri keu gata nibak uroe nyoe. Neumeurunoe kheueh ubak huköm nyan, dan neutaát kheueh deungon seutia.
2 Di ateueh Gunong Sinai TUHAN Po teu Allah geutanyoe ka geupeugét saboh peujanjian,
3 bukon mantong deungon indatu geutanyoe, teuma deungon geutanyoe nyang na disinoe banmandum.
4 Nibak lam apui nyang na di ateueh Gunong nyan TUHAN geupeugah haba langsong deungon gata.
5 Teuma sabab lé gata teumakot keu apui nyan dan hana teuma gata jeuet keu gata teungoh u ateueh gunong nyan, teuma ulôn nibak watéenyan lôn dong di teungoh-teungoh gata deungon TUHAN mangat ulôn peusampoe feureuman TUHAN nyan keu gata.
6 TUHAN meufeureuman, 'Ulôn kheueh TUHAN Po teu Allah gata nyang ka Ulôn ba gata teupeuteubiet nibak nanggroe Meusé, di teumpat gata jipeujeuet keu namiet.
7 Bék gata seumah ilah-ilah nyang laén, teuma gata seumah kheueh Ulôn mantong.
8 Bék teuma gata peugét keudroe patong nyang saban deungon peue mantong nyang na di langét, lom ngon nyang na di bumoe atawa nyang na di dalam ié di miyueb bumoe.
9 Bék kheueh gata seumah patong nyang lagée nyan sabab Ulôn kheueh TUHAN Po teu Allah gata dan Ulôn hana Lôn tem gata peusaban deungon peue mantong. Ureuëng nyang jibanci keu Ulôn, Ulôn huköm jih nyan sampoe ubak keuturonan nyang keu lhée dan nyang keu peuet.
10 Teuma Ulôn kutunyok gaséh sayang Ulôn ubak meuribée-ribée keuturonan keu ureuëng-ureuëng nyang jicinta ubak Ulôn dan jitaát teuma peue-peue nyang Ulôn peurintah.
11 Bék kheueh gata kheun nan Ulôn ban galak droe gata, sabab Ulôn, TUHAN Po teu Allah gata, Ulôn huköm soe mantong nyang jipeusalah guna nan Ulôn.
12 Gata peuraya kheueh uroe raya Sabat, dan horeumat kheueh nyan sibagoe uroe nyang suci, sabab, Ulôn kheueh TUHAN Allah gata nyang bri peurintah ubak gata.
13 Keu gata Ulôn bri nam uroe jeuet gata mubuet,
14 teuma uroe nyang keutujoh na kheueh uroe meureuhat, nyang khusos keu Ulôn, TUHAN Po teu Allah gata. Nibak uroenyan hana meusidroepi nyang jeuet meukeureuja, bah kheueh gata, aneuëk-aneuëk gata, namiet-namiet gata, beulatang peulara gata, atawa ureuëng aséng nyang tinggai di nanggroe gata. Namiet-namiet gata harôh jimeureuhat saban cit lagée gata.
15 Ingat kheueh, yoh watée ilée gata pi jipeujeuet keu namiet di nanggroe Meusé, laju geupeubeubaih lé TUHAN Po teu Allah gata deungon teunaga nyang rayeuk. Sababnyan, gata Ulôn peurintah gata peuraya uroe raya Sabat.
16 Horeumat kheueh dan peulara kheueh ayah ngon ma gata; nyan kheueh peurintah Ulôn, TUHAN Po teu Allah gata, mangat jeuet gata seujahtra dan panyang teuma umu nibak nanggroe nyang teuma Ulôn bri keu gata.
17 Bék poh maté gob.
18 Bék meumukah.
19 Bék ceumeucue.
20 Bék jeuet keu saksi duseuta keuhai ureuëng laén.
21 Bék gata galak atra gob laén: lagée rumoh jih, tanoh jih, peurumoh jih, namiet-namiet jih, beulatang peulara jih, keuleudée jih atawa peue mantong nyang na nibak ureuëng nyan.'
22 Nyang kheueh peurintah-peurintah nyang geubri lé TUHAN ubak gata bak watée gata meusapat di gunong. Bak watée Gobnyan geumeututoe ngon su nyang meugeunta nibak lam apui dan awan nyang teubai, Gobnyan geubri peurintah-peurintah nyan, dan bukon nyang laén. Lheueh nyan laju geutuléh lé Gobnyan ateueh dua boh batée tuléh dan laju geubri atra nyan ubak ulôn."
23 "Watée bansaboh gunong hu dan gata tadeungoe su nyang teuka nibak lam seupôt, banmandum peumimpén sukée gata dan ureuëng-ureuëng patot jijak ubak ulôn.
24 Kheun awaknyan, 'TUHAN Po teu Allah geutanyoe ka geupeuleumah keubeusaran dan keumuliaan Gobnyan bak watée kamoe deungoe Gobnyan geumeututoe nibak lam apui. Uroenyoe ka kamoe kalon bahwa keubit mungken nibak manusia keu teutab udeb. Bahpi Po teu Allah ka geumeututoe bak awaknyan.
25 Teuma pakon kheueh kamoe harôh kamoe peusabong nyawöng kamoe lom? Apui nyang hu be raya nyoe teuma jipeubinasa kamoe! Kamoe yakén that bahwa kamoe teuma maté meunyoe kamoe deungoe TUHAN Po teu Allah geupeugah haba lom.
26 Peu kheueh ka lheueh na manusia nyang teutab udeb watée ka lheueh jideungoe Po teu Allah nyang udeb geumeututoe nibak lam apui?
27 Lé sabab nyan, geujak kheueh Nabi Musa, deungoe kheueh mandum nyang geupeugah lé TUHAN Po teu Allah geutanyoe, lheuehnyan peutrok kheueh laju ubak kamoe peue nyang geupeugah lé Gobnyan ubak droeneueh. Kamoe teuma meudeungoe dan kamoe taát laju.'
28 Watée geudeungoe nyan, TUHAN meufeureuman ubak ulôn, 'Ulôn ka Lôn deungoe peue nyang jipeugah lé bansa nyan, dan beutôi that nyang jikheun lé awaknyan.
29 Cuba meunyoe awaknyan sabe na peurasaan lagée nyan bagoe! Cuba meunyoe awaknyan sabe jihoreumat Ulôn dan jitaát banmandum nyang Ulôn peurintah nyan, sampoe awaknyan dan keuturonan awaknyan seujahtra keu siumu masa!
30 Jak kheueh jinoenyoe dan yue kheueh bansa nyan jiwoe lom ubak khimah jih maséng-maséng.
31 Teuma gata, Nabi Musa, gisa dan tinggai kheueh disinoe meusajan Ulôn, keu gata teuma Ulôn bri banmandum huköm dan peurintah Ulôn. Peurunoe kheueh ubak awaknyan, mangat awaknyan jitaát nibak nanggroe nyang Ulôn bri ubak awaknyan.'
32 Syedara-syedara, taát kheueh deungon seutia banmandum nyang geupeurintah lé TUHAN Allah gata ubak gata. Bék gata iengkeue meubacutpi nibak peurintah-peurintah nyan.
33 Peubuet kheueh banmandum nyang geupeurintah lé TUHAN Allah gata ubak gata mangat gata meuteumé seujahtra dan hase gata duek nibak nanggroe nyang teuma gata duek!"