## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 36

1 Nibak thon nyang keu peuet blaih watée geumat peurintah lé Hizkia raja Yehuda, banda-banda Yehuda nyang meukuta laju jiprang dan jipeutaloe lé Sanherib, raja Asyur.
2 Óh lheuehnyan gobnyan geu kirém peuwira manyang di Lakhis u Yerusalem deungon tantra nyang raya keu jituntut mangat Raja Hizkia geutaklok. Awaknyan laju trok ubak banda nyan dan geucok teumpat nibak ladang nyang geuboh nan Ladang Peunatu, rab bak binéh lhueng nyang ié jih ji ile nibak kulam bagian ateueh.
3 Óh lheueh nyan teuma jiteuka laju lhée droe peugawée Raja Hizkia jijak meurumpok deungon peuwira Asyur nyan. Ban lhée droe peugawée nyan na kheueh Elyakim bin Hilkia ulée rumoh tangga meuligoe, Sebna seukeutaréh nanggroe, dan Yoah bin Asaf, seukeutaréh meuligoe.
4 Peuwira Asyur geupeugah ubak awaknyan, "Gata peusampoe laju ubak Raja Hizkia haba raja Asyur nyoe, 'Pakon gata meurasa droe gata teuga?
5 Gata pike deungon tutoe haba mantong meuhase teugantoe siasat dan teunaga tantra? Soe kheueh ureuëng nyang gata harab sampoe gata hana teumakot talawan Asyur?
6 Gata keubit meuharab that beuji bantu lé Meusé, teuma nyan saban deungon tacok bak naleueng lakoe sibagoe tungkat; -- teuma tungkat nyan patah dan jaroe gata teutôb. Meunan kheueh raja nanggroe Meusé keu banmandum ureuëng nyang meuharab ubak jihnyan.' "
7 Lheuehnyan geupeugah lom lé peuwira Asyur nyan, "Atawa barang kali gata tapeugah bahwa gata meuharab ubak TUHAN Allah gata? Bak watée Hizkia geupeurintah ureuëng Yehuda dan Yerusalem ji-iébadat dikeue miseubah di Yerusalem, bukon kheueh nyang jipeuhanco nyan miseubah dan teumpat-teumpat teuseumah TUHAN keudroe?
8 Jinoenyoe ulôn ateueh nan raja Asyur lôn tem meutaroh bahwa meunyoe gata geubri dua ribée boh guda, ka pasti nibak gata hana ureuëng nyang sidubnyan le keu jigiduek ateueh guda nyang dua ribée boh nyan.
9 Keu teulawan peuwira Asyur nyang paleng cut pih gata bukon kheueh lawan jih. Teuma gata teutab cit tameuharab ubak bansa Meusé mangat jikirém geuritan prang dan pasokan meuguda!
10 Gata pike kamoe jakprang dan kamoe peutaloe nanggroe gata meunyoe hana geutulông lé TUHAN? TUHAN keudroe kheueh nyang yue ubak kamoe mangat teuprang dan teupeuhanco banmandum nyan."
11 Laju geupeugah lé Elyakim, Sebna dan Yoah keu peuwira Asyur nyan, "Hai teungku, neumeututoe mantong lam basa Aram deungon kamoe, kamoe muphom. Bék neungui basa Ibrani, eunteuk jiteupeue lé rakyat di ateueh beuton banda nyan."
12 Geuseuôt lé peuwira Asyur nyan, "Peu kheueh keu gata dan raja mantong ulôn nyoe geukirém lé raja Asyur mangat teupeusampoe banmandum nyoe? Ulôn kumariet cit ubak rakyat nyang duek di ateueh bintéh beuton nyoe, nyang meusigoe deungon gata teuma jipajoh ék jih keudroe dan ji-jieb iék jih keudroe."
13 Óh lheueh nyan peuwira manyang nyan jidong laju jimeututoe lam basa Ibrani ngon su nyang meutaga, "Deungoe nyoe peue nyang geupeugah lé raja Asyur,
14 'Bék gata tem jipeungét lé Raja Hizkia! Jihnyan hana hase jipeuseulamat gata!
15 Bék gata deungoe peue-peue mantong nyang jirayu mangat jimeuharab ubak TUHAN. Bék gata pike TUHAN geupeuseulamat gata atawa gata tam sidadu Asyur jireupah banda gata.
16 Bék gata deungoe Hizkia nyan! Ulôn, raja Asyur lôn lakée ubak gata mandum mangat gata tundok. Meunyoe gata ka tatundok, gata jeuet tapajoh boh anggô nyang na lam lampôh gata keudroe, dan gata pajoh boh ara nyang na lam bak gata keudroe, meunan cit gata jieb ié nyang na lam mon gata keudroe,
17 sampoe trok ubak watée gata ulôn pinah bak saboh nanggroe nyang saban ngon nanggroe gata keudroe. Nibak teumpat nyan na lampôh anggô nyang jipeuhase anggô keu gata, dan ladang gandom nyang jipeuhase teupông keu peunajoh gata.
18 Bék gata deungoe Hizkia! Jihnyan jipeungét gata deungon jipeugah TUHAN geupeuseulamat gata. Peu kheueh ka lheueh dewa bansa laén nyang peuseulamat nanggroe jih nibak keukuasaan lôn?
19 Dipat kheueh dewa-dewa nanggroe Hamat dan Arpad? Dipat kheueh dewa-dewa Sefarwaim?
20 Peu kheueh na nyang teuka jipeuseulamat Samaria? Dewa toh nyang ka lheueh jipeulheueh nanggroe jih nibak keukuasaan lôn? Panena hase TUHAN geupeuseulamat Yerusalem!' "
21 Peue nyang jideungoe nyan peunduduek Yerusalem hana nyang jaweueb, sabab Raja Hizkia ka geupeurintah mangat awaknyan seungab mantong.
22 Teuma Elyakim, Sebna dan Yoah laju geupriek peukayan awaknyan tanda seudeh, óh lheueh nyan geujak peugah laju ubak raja peue nyang ka jipeugah lé peuwira Asyur nyan.