## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 32

1 "Deungoe kheueh, hai langét, ulôn keuneuk peugah haba; hai bumoe, gata pasang kheueh punyueng!
2 Seumoga peue nyang ulôn purunonyoe beu jitreun lagée ujeuen, dan tutoe haba ulôn nyoe rho meutreb-treb lagée ié mbon, lagée ujeuen reuntek-reuntek jitreun di ateueh ôn naleueng, dan ujeuen raya jitreun di ateueh peunula.
3 Ulôn teuma lôn pujoe nan TUHAN. Gatajak peutrok kheueh keubeusaran Po teu Allah geutanyoe!
4 TUHAN kheueh nyang bila gata nyang peukasa, nyang geupeugét lé Gobnyan sampoereuna, dan banmandum rot Gobnyan ade lumpah na. Po teu Allah gata keubit that seutia, hana meubacutpi nyang kureueng nibak Gobnyan, Gobnyan geupeubuet nyang gét ngon beutôi.
5 Teuma gata na kheueh bansa nyang hana seutia, dan hana patot le jeuet keu umat Gobnyan, bansa nyang peunoh deungon jeuhet dan desya.
6 Meunan kheueh gata balaih lom buet nyang gét nibak TUHAN, hai ureuëng-ureuëng bangai nyang hana meu akai? Bukon kheueh Gobnyan Bapak gata, Nyang Peujeuet gata, nyang ka geupeujeuet gata keu saboh bansa?
7 Gata ingat kheueh nibak jamén ilée, gata kalon kheueh ubak jamén angkatan-angkatan nyang ka awai ilée. Gata tanyong kheueh nyan ubak ureuëng syiek gata, mangat hainyan lé awaknyan jibritée ubak gata.
8 Bak watée Po teu Allah Nyang Maha manyang geubagi tanoh, tieb-tieb bansa ka geupeuteuntée wilayah awaknyan deungon saboh ilah sibagoe nyangmat kuasa.
9 Teuma keuturonan Nabi Yakub nyoe ka geupiléh lé TUHAN keu droe Gobnyan.
10 Gobnyan geujak meurumpok ngon awaknyan nyang teungoh meungeumbara di teumpat nyang sungue lam padang beulantara. Lé Gobnyan laju geulindong awaknyan ngon geupeulara dan geujaga awaknyan lagée atra droe Geuh teuma.
11 Lagée kleueng po teungoh jipurunoe aneuëk jih seumama geudrob laju nibak sayeub nyang teuleueng meureuntang dan geutingkue teuma di ateueh sayeub nyang meukeupak,
12 meunan kheueh TUHAN keudroe geupimpén umat Gobnyan, hana ilah nyang aséng nyang na meusajan ngon Gobnyan.
13 Gobnyan geupeujeuet awaknyan jikuasa bubena gunong; nyang jipajoh lé awaknyan na kheueh nibak hase blang ngon lampôh dan jijieb ié meulisan nyang kleuet nyang na di bukét-bukét batée. Awaknyan meuteumé teuma minyéuk nibak bak zaiton nyang na timoh di ateueh tanoh nyang meubatée.
14 Leumô ngon kaméng dan bubiri awaknyan jai that jipeuhase ié susu; beulatang peulara awaknyan na kheueh nyang paleng gét mutu, gandom dan ié anggô awaknyan na kheueh nyang paleng gét teuma.
15 Umat TUHAN ka jeuet keu kaya, teuma paleng galak jipeubuet buet beurontak, awaknyan teumbon-teumbon, sabab troe lé sabab jai that peunajoh. Teuma awaknyan ka jipeulikot Po teu Allah, Peuncebta droe jih, dan jitulak nyang peuseulamat jih nyang paleng peukasa.
16 Awaknyan jiseumah beurala, sampoe TUHAN ceumuru lagoena, beungéh Gobnyan jiteuka sabab buet jih nyang jeuhet nyan.
17 Awaknyan jipeuseumah keureubeuen keu areuwah-areuwah jeuhet nyang bukon Po teu Allah, keu ilah-ilah nyang hana awaknyan turi, ilah-ilah nyang barô nyang hana jitakot lé indatu awaknyan.
18 Awaknyan jipeulalée nyang Peuseulamat awaknyan nyang paleng peukasa, jipeutuwoe ubak Po teu Allah awaknyan nyang ka geubri udeb keu awaknyan.
19 Watée geukalon hai nyang lagéenyan, TUHAN keubit that beungéh, dan laju geutulak aneuëk-aneuëk Gobnyan.
20 Kheun Gobnyan, 'Ulôn hana Lôntem le kutulông awaknyan; bah Ulôn ngieng pakriban awaknyan apoh apah. Sabab bansa nyan lumpah that kreueh ulée dan meubacutpi hana seutia.
21 Awaknyan jipeujeuet Ulôn ceumuru ubak nyang bukon Allah, dan beungéh ubak patong beurala awaknyan. Teuma Ulôn peujeuet umat Ulôn jiceumeuru keu nyang bukon bansa, dan beungéh keu bansa nyang bangai.
22 Keuhai beungéh Ulôn nyan hu lagée apui nyang meu háb-háb nyang jitot hangöh sampoe trok ubak donya ureuëng maté. Apui nyan laju jitot hangöh bumoe nyoe meunan cit peue nyang na hase di ateueh bumoe nyan, dan meunan cit ngon gunong-gunong trok ubak ukeu-ukeu jih.
23 Hana putôh-putôh bala Ulôn peutreun dan Ulôn timbak banmandum panah Ulôn ateueh awaknyan.
24 Awaknyan teuma maté sabab deumam ngon deuek, dan sabab lé peunyakét nyang lumpah parah. Ulôn peubiyeu awaknyan jiteugom lé beulatang juah, dan ji kab lé uleue nyang meubisa.
25 Muprang akibat jih mawöt ngon maté nyang jai di ateueh rot-rot raya; teumakot ngon yo keu ureuëng nyang na tinggai di rumoh-rumoh. Ureuëng muda dan aneuëk dara banmandum nyan geupeu sapansapa, meunan cit ngon aneuëk manyak dan ureuëng tuha banmandum geupeusaban rata.
26 Ulôn keuneuk peusampôh awaknyan bube nyang na, mangat awaknyan hana teu ingat-ingat le.
27 Teuma Ulôn hana Lôn tem musoh Israel jimeu bangga; hana-hana awaknyan salah sangka dan jipeugah awaknyan jipeutaloe umat Ulôn,' padahai ulôn kheueh nyang peubuet lagéenyan.
28 Israel nyan na kheueh saboh bansa nyang hana peutimbangan; meunan cit deungon peungeurtian hana nibak jihnyan.
29 Meunyoe nibak awaknyan na keubijak sanaan, awaknyan jituóh muphom, dan jipike teuma keuhai susah droe jih.
30 Pakriban sidroe ureuëng hase jitiyeueb ureuëng laén siribée droe, dan ngon dua droe ureuëng hase siploh ribée droe ureuëng jiplueng? TUHAN, Po teu Allah awaknyan, ka geupeubloe awaknyan; awaknyan ka geutinggai lé Po teu Allah nyang peukasa.
31 Musoh Israel jiteupeue bahwa peulindong awaknyan bukon lagée Po teu Allah peulindong ureuëng Israel.
32 Sabab awaknyan jeuhet lagée Sodom dan Gomora, lagée bak anggô nyang phet dan meuracon teuma boh jih.
33 Ié anggô awaknyan na kheueh racon uleue nyang that meubisa.
34 TUHAN geuingat buet musoh umat Geuh dan geuhuköm awaknyan óh trok bak watée jih.
35 TUHAN teuma geubalah dan geuhuköm awaknyan, hana treb le awaknyan banmandum rhot ubak binasa; watée awaknyan hanco ngon sikeujab teuma teuka.
36 TUHAN teuma geupeuseulamat umat Gobnyan dan geugaséh banmandum hamba-hamba Gobnyan, meunyoe geukalon awaknyan hana meudaya dan ka habéh dumna teunaga.
37 Teuma TUHAN geutanyong ubak umat Gobnyan 'Dipat ilah-ilah nyang teuga nyang gata peubangga nyan?'
38 Awaknyan teuma jipajoh gapah nyang gata peuseumah, dan jijieb ié anggô nyang gata keureubeuen nyan. Tayue kheueh awaknyan jiteuka mangat jitulông gata, bah kheueh awaknyan jeuet keu peulindong gata.
39 Gata kalon kheueh, Ulôn kheueh Po teu Allah Nyang Esa, hana laén Allah seulaén Ulôn. Ulôn teuma nyang peumaté meunan cit nyang peu udeb, nyang peuluka meunan cit nyang peupuléh. Meunyoe Ulôn teuma Lôn tindak, hana meusidroepi nyang hase jilawan.
40 Deumi keu Ulôn keudroe, Allah nyang udeb nyoe, Ulôn beuôt jaroe Ulôn dan Lôn meusumpah:
41 Ulôn teuma Lôn asah peudeueng nyang meukilat, dan Lôn keureuja laju buet meuhuköm nyan. Ulôn balaih banmandum lawan Ulôn dan Ulôn huköm banmandum nyang ji banci keu Ulôn.
42 Bubena aneuk panah Ulôn banmandum meulabo ngon darah awaknyan; banmandum ureuëng nyang jilawan Ulôn kucang sampoe maté ngon peudeueng Ulôn. Hana Ulôn peubiyeu meusidroepi jilawan Ulôn; meunan cit deungon ureuëng nyang teuteun lam glab dan nyang luka-luka harôh maté banmandum.
43 Hai bansa-bansa, gatapujoe kheueh umat TUHAN, sabab TUHAN geuhuköm banmandum nyang poh awaknyan. Gobnyan geubalaih dam ateueh musoh Geuhnyan teuma geupeu amphon desya umat Gobnyan."
44 Nabi Musa dan Yosua aneuëk Nun jikheun nyanyoe nyan, sampoe banmandum bansa Israel hase jideungoe nyan.
45 Óh ka lheueh geupeusampoe bubena ajaran-ajaran TUHAN ubak bansa Israel,
46 Nabi Musa geupeugah, "Gata seutôt kheueh banmandum peurintah nyang ulôn peusampoe ubak gata nibak uroe nyoe. Gata peurunoe kheueh nyan ubak aneuëk-aneuëk gata, mangat awaknyan deungon seutia jipeubuet banmandum huköm TUHAN.
47 Ajaran nyan bukon kheueh ajaran kosong nyang hana meumakna, teuma na kheueh ajaran nyang udeb. Taát kheueh ubak banmandum peurintah nyang na teutuléh didalam nyan, mangat umu gata panyang di dalam nanggroe nyang hana treb le gata duek di meurandeh Krueng Yordan."
48 Bak uroe nyan cit teuma TUHAN meufeureuman ubak Nabi Musa,
49 "Gatajak kheueh ubak gunong-gunong Abarim di nanggroe Moab dimeurandeh banda Yerikho. Gata ék kheueh laju u Gunong Nebo dan gata pandang kheueh u tanoh Kanaan nyang hana treb le teujok keu bansa Israel.
50 Gata teuma meuninggai di ateueh gunong nyan, lagée Nabi Harun syedara gata meuninggai di ateueh Gunong Hor.
51 Gata bandua hana seutia ubak Ulôn dan hana gata horeumat Ulôn dikeue bansa Israel bak watée gata mantong na nibak mata ié Meriba, hana jiôh ngon banda Kades, di padang pasi Zin.
52 Lé sababnyan gata hana jeuet gata tamong u nanggroe nyang Ulôn bri keu bansa Israel; teuma gata mantong jeuet tapandang nyan rot jiôh."