## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 11

1 Keuturonan Raja Nabi Daud lagée bak kayée nyang ka teu teubang. Teuma siladum nibak utom jih jitimoh tarok nyang barô, meunan cit teuma deungon keuturonan Nabi Daud teuka sidroe raja.
2 Kuasa TUHAN geubimbéng gobnyan, geupeujeuet gobnyan meubudho dan bijaksana, áref bak geucok keuputosan dan geulaksana; geuteupeue ubak keuheundak Po teu Allah dan taqwa ubak Gobnyan.
3 Keusukaan gobnyan na kheueh taát ubak TUHAN. Gobnyan hana geupeusidang gob lagée teungieng sikeujab atawa dasai nibak nariet gob peusampoe.
4 Ureuëng gasien geupeuhakém deungon ade, ureuëng nyang hana meudaya geubila deungon jujoe; ureuëng meusalah geuhuköm meunurot peurintah Gobnyan, ureuëng jeuhet geusampôh habéh.
5 Gobnyan meutindak deungon ade dan seutia nibak peue mantong.
6 Srigala teuma tinggai meusajan deungon bubiri, rimueng tutul jiéh meusajan bak binéh kaméng. Aneuëk leumô jimeurot naleueng meusajan deungon aneuëk singa, dan aneuëk miet nyang jeuet keu tukang rabe awaknyan.
7 Leumô jimeurot naleueng deungon cagée, aneuëk-aneuëk jih bandua jiéh meusapat meusaho teuma. Singa jimakheun jumpueng saban lagée leumô.
8 Bahkan sidroe aneuëk manyak hana teuma jikab meunyoe jimeuén tô bak binéh uleue meubisa.
9 Di Sion, Bukét Suci Po teu Allah, hana nyang jeuhet atawa nyang peurusak. Nanggroe peunoh deungon iéleumé peungetahuan keuhai Po teu Allah, Lagée ié nyang peunoh bansaboh laôt.
10 Watée jih trok sidroe raja nibak keuturonan Nabi Daud jeuet keupusat peuratian bansa-bansa. Awaknyan teuka ubak gobnyan, dan teumpat tinggai gobnyan jipujo-pujo.
11 Bak uroe nyan TUHAN sigoeteuk geupeuguna kuasa Gobnyan dan geupuwoe lom umat nyang na mantong teusisa di Asyur dan nanggroe Meusé, di nanggroe-nanggroe Patros, Sudan dan Elam, di Babel, Hamat dan pulo-pulo nyang jiôh.
12 TUHAN geupeuék saboh bupanji keu bansa-bansa. Nyan kheueh tanda jih Gobnyan geupeusapat bansa Israel dan Yehuda nyang meutabu bansaboh peunjuru bumoe dan geuba awaknyan puwoe lom teuma.
13 Keurajeuen Israel hana le picek até keu Yehuda, dan Yehuda hana teuma jimeumusoh deungon Israel.
14 Awaknyan meusajan-sajan teuma jijak seurang ureuëng Filistin di barat dan geureupah banmandum bansa-bansa di timu. Awaknyan teuma jipeutaklok bansa Edom dan Moab, dan bansa Amon teuma tundok ubak awaknyan.
15 TUHAN teuma geupeutho Lhok Suez. Gobnyan geupeuteuka angén su-eum sampoe Krueng Efrat jeuet keu tujoh boh bak ié nyang deue, dan soe mantong ureuëng hase jijeumeurang deungon seulob bak gaki.
16 Keu umat nyang na mantong tinggai teusisa teuma na rot ueh raya keurot teubiet nibak Asyur, lagée yoh masa Israel jiteubiet lam nanggroe Meusé.