## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 26

1 Bak uroenyan ureuëng laén jimeuca-e deungon ca-e nyoe di tanoh Yehuda: "Alangkah kong jih banda geutanyoe; Po teu Allah keudroe nyang peudong beuton jih, disinoe geutanyoe seulamat.
2 Peuhah kheueh laju bubena babah pintoe geureubang, mangat jitamong bansa nyang seutia, bansa nyang jitem peubuet keuheundak Allah jih.
3 TUHAN, Droeneueh nyang bri damé dan seujahteura keu ureuëng nyang kong até, sabab ureuëng nyan peucaya ubak Droeneueh.
4 Peucaya kheueh ubak TUHAN mantong, sabab TUHAN Allah sabe geulindong geutanyoe.
5 TUHAN geuhina ureuëng nyang cungkak; Gobnyan nyang peuhanco banda awaknyan nyang meukuta, dan geupeurata deungon tanoh.
6 Ureuëng-ureuëng gasien dan ureuëng seungsara teuma jigilo-gilo ureuëng nyan."
7 Ureuëng jujoe jijak ateueh jalan nyang teupat, sabab Droeneueh, TUHAN, geurinteh jalan keu jihnyan.
8 Kamoe seutôt keuputosan Droeneueh, ya TUHAN, dan kamoe meupreh-preh Droeneueh; Droeneueh kheueh nyang kamoe pujoe dan teumpat kamoe peulaboh até kamoe nyang rindu.
9 Jiwa ulôn teutab rindu ubak Droeneueh meunyoe malam ka teuka, até ulôn meuharab Droeneueh óh watée beungoh. Meunyoe Droeneueh neupeu hakém bumoe nyoe bak saboh saát, peunduduek donya teuma jiteupeue peue nyang beuna.
10 Bahpi ureuëng jeuhet jipeusaneut deungon jroh that, jihnyan teutab hana jimeurunoe peue nyang beuna. Di nanggroe huköm pih jihnyan jipeubuet jeuhet, dan hana jitem angkée kuasa TUHAN.
11 TUHAN, Droeneueh ka siab neuhuköm musoh Droeneueh, teuma awaknyan hana jiteupeue. Bah kheueh awaknyan malée teusipu-spu jingieng geunaséh Droeneueh keu umat Droeneueh. Bah kheueh awaknyan habéh hana tinggai meusidroe lé huköman nyang Droeneueh keubah keu awaknyan.
12 TUHAN, Droeneueh nyang peugot kamoe seujahteura; peue mantong nyang kamoe peubuet, Droeneueh kheueh nyang peubuet nyan keu kamoe.
13 Kamoe ka lheueh jikuasa lé amphon-amphon nyang laén, teuma teutab Droeneueh kheueh nyang kamoe aku, ya TUHAN, Allah kamoe!
14 Awaknyan ka meuninggai dan hana udeb le, areuwah jih hana jibeudôh le. Sabab awaknyan ka habéh neupeubinasa dan neusampôh nibak ingatan.
15 Droeneueh ka neulipat ganda kamoe nyoe, umat Droeneueh, ya TUHAN, dan neupeuluwah wilayah kamoe, lé nyan kheueh Droeneueh teupeu agong.
16 Droeneueh ka neuhuköm kamoe; watée meuseupet kamoe meupaleng ubak Droeneueh, dan meudoá ubak Droeneueh, ya TUHAN
17 Lagée ureuëng inong keuneuk peulahé aneuëk áh éuh teubot-bot ngon teuleuntek-leuntek bak geupeuteun sakét, meunan kheueh kamoe nyoe, dikeue Droeneueh, ya TUHAN.
18 Kamoe raya pruet dan teubot-bot sabab sakét, teuma sapeue hana kamoe peulahé; hana kamoe bri keuseulamatan keu donya, dan hana teuma teutamah peunduduek jih.
19 Umat Droeneueh nyang maté teuma udeb lom, manyét-manyét awaknyan teuma jibeudôh lom. Ureuëng nyang ka teukubu lam tanoh jibeudôh sira jiseumurak ngon meuhubo. Lagée iémbon nyang peuseugar bumoe, Droeneueh neupeu udeb umat Droeneueh nyang ka treb maté.
20 Tamong kheueh u dalam rumoh gata, hai bansa ulôn, dan gata tôb kheueh pintoe gata. Neumusöm kheueh meu sikeujab sampoe meureuka TUHAN ka reuda.
21 TUHAN teuma geutron nibak teumpat Gobnyan meutahta di dalam syeuruga keu geuhuköm peunduduek bumoe kareuna desya awaknyan keudroe. Poh gobnyan maté nyang awaknyan peubuet deungon musöm-musöm teuma geupeuleumah. Tanoh hana le geuseubée ubak ureuëng-ureuëng nyang maté keunong poh.