## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 48

1 Deungoe kheueh nyoe, he keuturonan Nabi Yakub, keuturonan Yehuda nyang teungui nan Israel, gata peugah gata meungaku Po teu Allah Israel, dan tameusumpah ateueh nan TUHAN. Teuma peue nyang gata peugah nyan hana nyang jujoe.
2 Bahpi meunan, gata taaku deungon bangga bahwa gata peunduduek banda nyang suci; dan bahwa gata meusadeue ubak Allah Israel nyang teupeugah TUHAN Nyang Mahakuasa.
3 TUHAN meufeureuman, "Deungoe kheueh, he Israel! Peue nyang ka teujadi yoh masa ilée, hai nyan ka treb that Ulôn bri tée; peue nyang Ulôn peugah, bagaih that Lôn peubuet dan Ulôn peujeuet bak keunyataan.
4 Ulôn ku teupeue bahwa gata kreueh that até, kreueh ulée dan meu-ulée batée.
5 Dan yoh ilée ka lheueh Ulôn ramai; sigohlom teujadi, ka lheueh Ulôn bri tée, mangat gata bék tapeugah, bahwa nyan na kheueh buet-buet nyang jipeubuet lé patong beurala gata.
6 Banmandum nubuat Ulôn nyang gata deungoe ka teujadi; gata harôh taaku bahwa buet Ulôn nyan beuna. Bak saát nyoe Ulôn bri tée hai-hai nyang barô, rahsia-rahsia nyang gohlom gata teupeue.
7 Barô jinoenyoe Ulôn peugah, dan bukon yoh masa ilée; gohlom na peureunah gata deungoe keuhai nyang nyan, mangat gata hana jeuet tapeugah, bahwa gata tateupeue banmandum nyan.
8 Ulôn ku teupeue bahwa gata hana jeuet teupeucaya, yoh phon masa ilée gata ka meusyeuhu sibagoe ureuëng doraka. Sabab nyan kheueh hana gata teupeue, hana meusikrak haba pih nyang na trok ubak punyueng gata.
9 Ulôn kupeuteun-peuteun ubak beungéh Lôn mangat nan Ulôn jipeumeusyeuhu. Ulôn peuteun nyan keudroe gata, mangat gata hana jipeubinasa.
10 Ulôn kupujoe gata lam apui peundeuritaan, lagée pirak nyang teutot murni lam sinungkée apui.
11 Nyan Ulôn peubuet deumi keudroe-droe Lôn, sabab Ulôn hana Lôn peubiyeu nan Ulôn jipeukuto; keumuliaan Ulôn hana Lôn bagi deungon soemantong."
12 TUHAN meufeureuman, "Deungoe kheueh he Israel, umat nyang Ulôn tawök, Ulôn nyoe teutab Po teu Allah gata. Ulôn kheueh nyang awai phon, dan Ulôn teuma nyang paleng akhé.
13 Jaroe Ulôn nyang peuduek phon dasai bumoe dan nyang lheueng dumna cakrawala. Meunyoe Ulôn tawök nan jihnyan, awaknyan bagaih that jiteuka.
14 Meugumpôi kheueh gata banmandum dan deungoe kheueh nyoe! Lamkawan dewa-dewa hana nyang ramai bahwa ureuëng nyang Ulôn piléh jigeuseurang Babel; jihnyan jipeubuet peue nyang Ulôn lakée.
15 Ulôn kheueh nyang peugah dan nyang tawök jihnyan, nyang bimbeng jihnyan, sampoe jih nyan meuhase.
16 Peurab kheueh beutoe bak Ulôn dan deungoe kheueh nyoe, phon yoh ilée Ulôn peugah haba troh trang; dan tutoe haba Lôn sabe Ulôn peujeuet bak keunyataan." Jinoenyoe TUHAN Po teu Allah geu kirém ulôn dan geubri bak ulôn kuasa keudroe.
17 Kheun Allah kudus Israel, Peuseulamat gata, "Ulôn kheueh TUHAN Po teu Allah gata, nyang peurunoe gata peue nyang meuguna keudroe gata, dan nyang bimbeng gata nibak jalan nyang harôh gata jak.
18 Seukira jih gata tapeurati bubena peurintah-peurintah Ulôn, dan keuseujahteuraan gata lagée krueng nyang hántom tho, dan keumujuran gata nyan lagée umbak di laôt nyang hántom jipiôh.
19 Keuturonan gata le jih lagée ano dipante; Ulôn kujamin awaknyan hana jipeubinasa."
20 Jak kheueh dan taplueng kheueh di Babel, jak peumaklum kheueh haba nyoe hoho mantong. Peusampoe kheueh deungon seumurak nyang geumbira; "TUHAN ka geupeuseulamat Israel, hamba Gobnyan!
21 Watée Gobnyan geubimbéng awaknyan meulalu padang nyang tho kreng, awaknyan hana teurasa grah. TUHAN geuprah gunong batée dan dalam batée nyan laju jiteubiet ié, nibak batée nyan Gobnyan geupeu ile laju ié keu awaknyan.
22 Hana keuseulamatan keu ureuëng jeuhet," meunan kheueh geupeugah lé TUHAN.