## Keuluaran

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40

-Reset+

### Chapter 25

1 Feureuman TUHAN ubak Nabi Musa,
2 "Gata yue kheueh ubak ureuëng Israel mangat jeuet jiba peuseumahan keu Ulôn. Soemantong nyang meugrak até jih, harôh jiba peuseumahan
3 nyang jiba nyan na kheueh: méuh, pirak dan peurunggu;
4 ija lineun nyang halôh, ija wol ijo, ungu dan mirah, ija nyang teupeugét nibak bulée kaméng,
5 kulét bubiri agam nyang wareuna mirah, kulét halôh dan kayée akasia,
6 minyéuk keu panyöt, mubagoe jeuneh reumpah-reumpah keu minyéuk upacara dan keu dupa mangat bée,
7 mubagoe rupa batée peumata keu teupeungui nibak efod dan sinutôb dada Imeum Agong.
8 Gata yue kheueh ubak bansa nyan mangat jipeugét saboh khimah keu Ulôn, mangat Ulôn jeuet Lôn tinggai di lamkawan awaknyan.
9 Khimah-khimah ngon peuleungkab jih harôh awaknyan peugét seucara teureuncana nyang teuma Ulôn tunyok ubak gata."
10 "Gata peugét kheueh laju saboh peuto nibak bak kayée akasia nyang panyang jih 110 seuntimetée, luwah dan manyang jih maséng-maséng 66 seuntimetée.
11 Gata seupôh laju bagian dalam ngon bagian luwa jih ngon méuh aseuli dan gata peugét teuma bingkée jih nibak méuh.
12 Keu kayée ngon gulam peuto jih, gata peugét laju peuet boh gleueng méuh dan gata sangkot laju bak ban peuet boh gaki jih, dua boh gleueng nibak ban dua boh sagoe jih.
13 Meunan cit kayée ngon gulam atranyan gata peugét nibak kayée akasia dan gata seupôh cit deungon méuh,
14 dan kayée geunulam nyan gata peutamong laju lam gleueng-gleueng nyan nibak tieb-tieb sagoe peuto nyan.
15 Kayée geunulam nyan bah teutab na lam gleueng-gleueng nyan, dan hana jeuet teusuet.
16 Dan lam peuto nyan gata keubah laju bandua neuk batée deungon peurintah-peurintah nyang teuma Ulôn peugah ubak gata.
17 Gata peugét kheueh laju sinutôb peuto nyan nibak méuh aseuli, nyang panyang jih 110 seuntimetée dan luwah jih 66 seuntimetée.
18 Dan gata peugét teuma dua boh gamba kerub nyang teupeugét nibak méuh teuteumpeun,
19 saboh nibak tieb-tieb ujong sinutôb peuto nyan. Mandua boh gamba kerubim nyan harôh gata peujeuet saboh bagian ngon sinutôb jih,
20 dan teupeuduek saléng meuhadab keue deungon sayeub nyang na meureuntang ateueh peuto nyan.
21 Keubah kheueh laju bandua neuk batée lam peuto nyan dan gata pasang kheueh laju sinutôb di ateueh nyan.
22 Nibak teumpat nyan Ulôn teuma meurumpok ngon gata, dan nibak ateueh sinutôb nyan, lamkawan mandua kerubim nyan, keu gata Ulôn bri huköm-huköm Lôn keu bansa Israel."
23 "Gata cok laju kayée akasia dan gata peugét saboh meuja nyang panyang jih 88 seuntimetée, luwah jih 44 seuntimetée, dan manyang jih 66 seuntimetée.
24 Óh lheuehnyan gata seupôh laju ngon méuh aseuli dan gata pasang teuma saboh bingkée méuh bansikeulileng.
25 Gata peugét teuma binéh meuja nyang luwah jih 7,5 seuntimetée, dan gata peugét bataih méuh bansikeulileng binéh nyan.
26 Gata peugét teuma peuet boh gleueng méuh óh lheuehnyan gata pasang laju bak ban peuet boh sagoe nibak gaki jih, rab ngon binéh jih.
27 Gleueng nyan ngon peuteun kayée geunulam mangat meuja nyan hase teugulam.
28 Kayée ngon gulam nyan harôh teupeugét nibak kayée akasia dan teuseupôh teuma ngon méuh.
29 Peugét kheueh teuma pireng-pireng, cangkie-cangkie, keundi-keundi dan cambông-cambông keu ngon peuseumah ié anggô. Banmandum peuleungkap meuja nyan harôh teupeugét nibak méuh aseuli.
30 Meuja nyan harôh teukeubah dikeue Peuto Peujanjian, dan ateueh meuja nyan harôh na teukeubah ruti peuseumahan."
31 "Peugét kheueh gaki panyöt nibak méuh aseuli. Lapek ngon teumpat mat jih harôh teupeugét nibak méuh nyang teuteumpah; bungöng-bungöng hiasan, meunan cit deungon kuncôb dan keulopak jih harôh meusaboh ngon lapek dan teumpat mat jih.
32 Nibak teumpat mat nyan harôh teupeugét nam boh cabeueng, lhée boh cabeueng nibak tieb-tieb binéh jih.
33 Bak tieb-tieb cabeueng harôh teupeugét hiasan lhée boh bungöng badam deungon kuncôb dan keulopak jih.
34 Nibak teumpat mat jih harôh teupeugét hiasan peuet boh bungöng badam deungon kuncôb dan keulopak jih.
35 Dimiyueb tieb-tieb pasang cabeueng nyan harôh teupeugét saboh kuncôb.
36 Banmandum gaki panyöt nyan deungon kuncôb-kuncôb dan cabeueng-cabeueng jih harôh teupeugét nibak sikrek méuh aseuli nyang teuteumpa.
37 Peugét kheueh tujoh boh panyöt nibak gaki panyöt nyan dan pasang kheueh beumeusigak sampoe cahya jih muble ukeue.
38 Peugét kheueh alat keu teupeugleh dah panyöt dan talam jih pih harôh teupeugét nibak méuh aseuli.
39 Peuguna kheueh lhée ploh limong kilogram méuh aseuli keu teupeugét gaki panyöt nyan deungon banmandum peuleungkapan jih.
40 Jaga kheueh mangat gaki panyöt teupeugét paih lagée cuntoh nyang Ulôn tunyok ubak gata di ateueh gunong nyoe."