## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 30

1 Teuma jinoe ulôn jihina lé ureuëng nyang leubeh muda. Yoh watée ilée ureuëng syiek awaknyan ulôn ngieng hina keu jirabe bubiri lôn meusajan asée meurabe.
2 Nibak ulôn awaknyan hana meuguna sabab ka habéh teunaga.
3 Awaknyan duek dan meudeurita lagoena, sampoe jipajoh ukeue tho kreng bak guron nyang seungue.
4 Awaknyan jilôt tamah meuduro lam padang kasak kasek laju jimakheun bah kheueh ôn meunan cit ukeue jih.
5 Awaknyan jiuse deungon tengking lagée ureuëng jiuse pancuri.
6 Awaknyan tinggai lam guha-guha; ruhuéng-ruhuéng bak bintéh gunong jeuet keu rumoh awaknyan.
7 Lam uteun raya awaknyan jiklik-klik lagée beulatang, meukeulompok dimiyueb tamah meuduro lam gle.
8 Awaknyan hana nan meunan cit hana meuyuém, ureuëng-ureuëng ka teuparôh lam nanggroe jih.
9 Jinoe awaknyan teuka dan ulôn jipeukém teuma; nibak awaknyan, ulôn nyoe lelucon nyang hana meuhareuga.
10 Ulôn jingieng lé awaknyan hina ngon kutoe, meunan cit muka lôn jiludah teuma.
11 Lé sabab Po teu Allah geupeujeuet ulôn leumoh hana meudaya, awaknyan jipeupuih ban galak droe beungéh jihnyan.
12 Kawan awaknyan jiheuntam ulôn rot keue, dan keuhai rhot ulôn ka awaknyan reuncana.
13 Awaknyan jikoh rot ulôn keu jipeutaloe ulôn; hana meusidroe pih nyang halang watée awaknyan jiseureubu.
14 Lagée ié beuna awaknyan heuntam beuton kuta lôn; meusajan-sajan awaknyan teuka jijak tindéeh tuboh lôn.
15 Nyang paleng dahsyat ka peunoh bansaboh tuboh lôn; lagée jiyueb lé angén, yuem droe ulôn teupupoe teuma; lagée awan teungoh jak, gadôh kheueh keubahgiaan lôn.
16 Jinoenyoe rab maté ulôn; hana nyang phui keu deurita ulôn.
17 Óh watée malam mandum tuleueng lôn linu-linu; rasa sakét nyang jitôb-tôb hana jipiôh-piôh.
18 Po teu Allah geuteugom ulôn bak takue bajée lôn sampoe peukayan ulôn krôt-krôt bak tuboh lôn.
19 U dalam leuhôb ulôn geuseumpom, ulôn nyoe geupeujeuet lagée brôh nyang hana meuguna!
20 Ulôn meudoá ubak Droeneueh ya Allah, Droeneueh hana Neujaweueb; watée ulôn meudoá, Droeneueh hana Neupakoe.
21 Droeneueh Neupeusaneut ulôn deungon keujam, Droeneueh tindéeh ulôn deungon banmandum teunaga Droeneueh.
22 Droeneueh Neupeubiyeu angén jipupo ulôn sampoe meulayang; lam angén badée Droeneueh pôt keudeh keunoe droe ulôn.
23 Ulôn kuteupeue, Droeneueh ba ulôn ubak alam mawöt, ubak teumpat mandum nyang udeb teupeusapat keunan.
24 Keupeue Droeneueh seurang ureuëng nyang keunong bala, nyang hana hase jipeubuet sapeue seulaén jilakée beuteuweuh.
25 Bukon kheueh ulôn kumoe meusajan ngon ureuëng nyang sosah, dan lôn gaséh ureuëng nyang kureueng harta?
26 Ulôn meuharab bahgia dan trang, teuma aloh alah dan seupôt buta kheueh nyang teuka.
27 Ulôn teupriek-priek lé seudeh dan weuh lumpah na; uroe meugantoe uroe seumaken lé nyang lôn deurita.
28 Lam seupôt, hana cahya, ulôn jak keudeh keunoe; ulôn dong dikeue rakyat ba, lôn lakée tulông.
29 Su ulôn seudeh peunoh ngon weuh lagée jimo asée srigala dan cicém unta.
30 Kulét ka jeuet keu itam; tuboh lôn tutông lé sabab deumam.
31 Yoh watée ilée ulôn deungoe su musik geumbira, jinoe nyang na su ureuëng mo ba-e deungon duka.