## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 15

1 "Tieb-tieb akhé thon nyang keutujoh gata harôh tapeuna watée keuteupeusampôh utang.
2 Meunoe cara jih. Tieb-tieb ureuëng Israel nyang ji peu utang péng ubak ureuëng saboh bansa ngon jih, péng nyang jipeu utang nyan harôh jisampôh, sabab meunurot keuputosan TUHAN keudroe utang nyan ka geusampôh, deungon nyan hana jeuet le teujak tunggée.
3 Gata jeuet tatunggée péng nyang gata peu utang ubak ureuëng aséng, teuma hana jeuet le gata tunggée péng nyang na nibak ureuëng saboh bansa deungon gata.
4 TUHAN Po teu Allah gata teuma geubri beureukat keu gata di nanggroe nyang geubri keugata. Lé sababnyan lamkawan bansa gata hana ureuëng nyang gasien,
5 asai gata tataát ubak TUHAN Po teu Allah gata, dan deungon teuliti gatapeubuet laju peue-peue mantong nyang ulôn peurintah ubak gata nibak uroenyoe.
6 TUHAN Po teu Allah gata teuma geubri beureukat ubak gata lagée nyang ka geupeujanji nyan. Gata teuma tapeu utang péng ubak bansa nyang le, teuma gata keudroe hana teuma gata meu utang; gata teuma takuasa ateueh bansa nyang le, teuma awaknyan hana teuma jikuasa gata.
7 Meunyoe gata teuma ka tinggai teutab di nanggroe nyang geubri lé TUHAN Allah gata keu gata, laju nibak saboh lam banda gata na meurumpok ngon ureuëng saboh bansa gata nyang udeb jih lam keuadaan hana sapeuena, bék kheueh gata peupeunteng droe gata keudroe ngon cara gata tulak keu jitulông syedara saboh bansa ngon gata nyan.
8 Sikeubitji, gata harôh beumurah até dan gata peu utang ubak ureuëng nyan sidub le nyang jipeureulée.
9 Bék gata tulak keu gatabri peu utang ubak ureuëng nyan deungon alasan bahwa thon teusampôh bubena utang karab that. Bék gata peubiyeu pikeran nyang jeuhetnyan jitamong lam até gata. Meunyoe gata hana neutem peu utang ubak jihnyan, ureuëng nyan teuma jimeulakée ubak TUHAN keu jigadu gata, deungonnyan gata teuma geupeugah ka meusalah.
10 Gatabri kheueh keu jihnyan deungon mangat até dan ikhlas, deungon nyan TUHAN Po teu Allah gata teuma geubri beureukat ateueh peue mantong nyang gata useuha.
11 Lamkawan ureuëng gata Israel nyan sabe na meurumpok ureuëng-ureuëng gasien hana sapeuena. Sabab nyan kheueh ulôn peurintah ubak gata mangat gata peumurah até keu ureuëng nyang gasien nyan."
12 "Meunyoe na sidroe ureuëng agam atawa ureuëng inong nibak bansa gata jipeubloe droe jih jeuet keu namiet gata, jihnyan harôh jimeukeureuja ubak gata nyang treb jih nam thon. Nibak thon nyang keutujoh jihnyan harôh kheueh neupeubeubaih.
13 Namiet nyang ka gata peumeurdehka nyan hana jeuet jijak ngon jaroe shoh.
14 Gata jok kheueh keu jihnyan deungon murah até nibak peue nyang ka geubri lé TUHAN Po teu Allah gata keu gata na kheueh kaméng bubiri, gandom dan anggô.
15 Gata ingat kheueh yoh masa ilée bahwa gata nyan na kheueh namiet di nanggroe Meusé laju geupeubeubaih ngon geupeumeurdehka gata lé TUHAN Po teu Allah gata; nyang kheueh sabab jih ulôn bri peurintah nyoe ubak gata.
16 Teuma meunyoe namietnyan hana jitem jak sabab jihnyan jicinta ubak keuluwarga gata dan galak jitinggai meusapat ngon gata,
17 taba kheueh jihnyan ubak babah pintoe rumoh gata dan gata tindek kheueh ôn punyueng jihnyan, teuma jihnyan jeuet keu namiet gata siumu udeb jih. Meunan cit teuma nyang harôh gatapeubuet ateueh namiet gata nyang inong.
18 Meunyoe gata tapeubeubaih sidroe ureuëng namiet, bék kheueh gata meurasa tunu, sabab nyang treb jih nam thon namiet nyan ka jimeukeureuja keugata deungon upah jih siteungoh nibak sidroe upah si peulayan. Gata peubuet kheueh laju peurintah nyan, teuma TUHAN Po teu Allah gata teuma geubri beureukat keu banmandum useuha gata.
19 Aneuëk leumô dan kaméng bubiri nyang phon-phon jitoh atranyan harôh gata peuseumah ubak TUHAN Po teu Allah gata. Leumô nyan hana jeuet gatacok keu teujak muúe, dan bubiri nyan hana jeuet teuma gata cukoe bulée jih.
20 Tieb-tieb thon gata seukeuluwarga harôh gata pajoh sie jihnyan dikeue TUHAN Po teu Allah gata, teumpat jih nyang ka geupiléh lé TUHAN.
21 Teuma meunyoe beulatang peulara nyan na meucupa, miseu jih capiek atawa buta mata jih dan cacat nyang that brat, nyang lagéenyan hana jeuet gata peuseumah ubak TUHAN Po teu Allah gata.
22 Tieb-tieb ureuëng, bah kheueh jihnyan nyang gleh meunan cit ngon nyang kuto, atranyan jeuet jipajoh meunyoe di rumoh, lagée teupajoh uengkot sie rusa.
23 Darah jihnyan hana jeuet gata pajoh, teuma harôh gatarö u ateueh tanoh lagée gatarö ié."