## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 28

1 Na teumpat tambang pirak nibak teumpat nyan pirak jiteumé; na teumpat méuh teupeugleh sampoe aseuli.
2 Beuso teukueh nibak lam tanoh; nibak batée teupeuliléeh teumaga.
3 Seupôt buta nyan meuhase jijak, teumpat nyang paleng lhok teuseulidék teuma. Disinan, lam seupôt glab nyan, ureuëng jijak mita meubagoe jeuneh batée.
4 Jiôh nibak teumpat nyang hana ureuëng duek, nyang gohlom na jigilo dan jijak rot nyan, ureuëng jimeubuet sira meugantung-gantung nibak taloe lam guha teureuwongan nyang seungue hana sapeue na.
5 Tanoh jipeuhase peunajoh keu manusia, teuma dimiyueb tanoh nyan cit teuma, banmandum geureuloh sira geubalek-balek sampoe asoe bumoe ka hana meuteuntée.
6 Batée lam tanoh na meungandong nilakandi, dan abée jih jeuet keu méuh aseuli.
7 Cicém kleung hana jituri rot jak keudeh, dan cicém nasar pih gohlom na jipo di ateueh nyan.
8 Gohlom na singa atawa beulatang laén jijak rot seungue nyang teutuju keudeh.
9 Ureuëng jikueh lam batée nyang padubna pih kreueh jih, jireuloh gunong trok ubak ukeue jih.
10 Watée jihnyan jipeuget rot peureulong lam gunong batée, laju meuteumé peumata nyang paleng meumutu.
11 Trok ubak asai mata ié jihnyan jikueh, laju jiteumé peue nyang teusöm.
12 Teuma dipat kheueh hikeumat nyang hase jimita? Dipat kheueh tanyoe jeuet tameurunoe mangat tanyoe muphom?
13 Hikeumat hana nibak teungoh-teungoh manusia; hana nyang teupeuyuem jih nyang sikeubiet jih.
14 Tuwie-tuwie laôt dan samudra jipeugah bahwa hikeumat hana bak jihnyan.
15 Hikeumat hana hase teutuka bahpi deungon méuh aseuli, dan deungon pirak pih hana hase teubloe.
16 Méuh dan peumata nyang paleng meuyuém hana hase jeuet keusaban yuem jih.
17 Méuh atawa ceureumén hana hase jeuet keubandengan jih, hana hase teubayeue ngon pot bungöng keuncana.
18 Hikeumat jiôh leubeh manyang yuem jih nibak merjan, kristal, atawa mutiara.
19 Batée topas nyang aseuli atawa méuh nyang aseuli, kureueng nilai jih nibak akai budo.
20 Dipat kheueh uboejih keubijaksanaan? Dipat kheueh geutanyoe hase tateumé peungeurtian?
21 Hana makhlok udeb nyang ka lheueh jikalon atra nyan, meunan cit cicém nyang po di manyang hana jikalon nyan.
22 Mawöt dan binasa pih jipeugah, awaknyan jideungoe haba nyang hana meupat punca.
23 Teuma Po teu Allah nyang teupeue dipat hikeumat nyan na, teuma Gobnyan nyang teupeue rot jak keunan,
24 sabab Gobnyan geukalon ujong-ujong bumoe; peue-peue mantong dimiyueb langét Gobnyan peurati.
25 Watée ubak angén geujôk teunaga, dan geupeuteutab bataih-bataih laôt raya;
26 watée geupeuteuntée teumpat ujeuen jitreun, dan rot nyang jijak kilat ngon gôgô;
27 bak watéenyan kheueh hikeumat geukalon, geu-ujoe nilai jih, lheueh nyan barô kheueh geubri reuseutu.
28 Po teu Allah meufeureuman ubak manusia, "Mangat meuteumé hikeumat, Po teu Allah harôh gata horeumat. Mangat meuteumé peungeurtian, keujeuhetan harôh gata peujiôh."