## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 37

1 Ulôn lumpah teurasa kuasa TUHAN, dan roh Gobnyan nyang ba ulôn geupeutron u pantôn nyang peunoh deungon tuleueng-tuleueng.
2 Ulôn geutunton lé TUHAN meuwet-wet bak pantôn nyan, dan ulôn kalon bahwa bansaboh pantôn nyan meusiseu bubena tuleueng nyang lumpah le dan ka tho-tho.
3 TUHAN geutanyong ubak ulôn, "He manusia fana, peu kheueh mungken tuleueng-tuleueng nyoe udeb lom?" Ulôn jaweueb, "TUHAN Nyang Mahamanyang, teuma Droeneueh kheueh nyang teupeue."
4 Laju TUHAN geuyue ubak ulôn jak peusampoe peusan Gobnyan ubak tuleueng-tuleueng nyang ka tho nyan,
5 "Ulôn TUHAN Nyang Mahamanyang Ulôn yueb nafáh lam tuboh gata mangat gata udeb lom.
6 Ulôn peuduek urat dan asoe ubak gata dan Lôn balot gata deungon kulét. Gata Ulôn bri nafáh mangat udeb. Dan tateupeue kheueh lé gata bahwa Ulôn kheueh TUHAN."
7 Laju ulôn Yehezkiel ulôn mariet ubak tuleueng-tuleueng nyan sisuai ngon peurintah TUHAN. Dan teungoh ulôn peugah haba, laju teudeungoe su meukrub-krub, sabab tuleueng-tuleueng nyan ka jipeuphon meusambat tuleueng nyang saboh deungon nyang laén.
8 Teungoh ulôn kalon hai nyang teungoh teujadi nyan, tuleueng-tuleueng nyan ka jipeuphon meu urat dan meuasoe meunan cit deungon kulét ka meuleukék teuma tuboh nyan gohlom na meunafáh.
9 Po teu Allah meufeureuman ubak ulôn, "He manusia fana, mariet kheueh ubak angén. Tapeugah kheueh bahwa Ulôn, TUHAN Nyang Mahamanyang Lôn peurintah ubak angén nyan mangat teuka rot meubagoe arah, jeuet jiprôh nafáh ubak tuboh-tuboh nyang maté nyan sampoe tuboh-tuboh nyang teu-éh nyan udeb lom teuma."
10 Dan ulôn meututoe sisuai deungon peurintah TUHAN dan angén pih laju teuka rot meubagoe arah dan laju teuyueb nafáh u dalam tuboh-tuboh nyan dan tuboh nyang ka teuyueb nafáh nyan laju udeb óh lheuehnyan laju jidong. Jeumeulah awaknyan lumpah that jai, séb keu teubina saboh pasokan tantra nyang raya.
11 Po teu Allah meufeureuman ubak ulôn, "He manusia fana, tuleueng-tuleueng nyoe teupeulambang ubak bansa Israel. Awaknyan apoh apah bahwa awaknyan tho kreng hana harapan dan uroe ukeue.
12 Sabab nyan meuramai kheueh ubak umat Ulôn Israel nyan bahwa Ulôn, TUHAN Nyang Mahamanyang Lôn peuhah pintoe jrat awaknyan. Ulôn Lôn peuteubiet awaknyan disinan dan Lôn peuwoe awaknyan u tanoh Israel.
13 Óh ka lheueh Lôn peubuet banmandum nyan, umat ulôn jiteupeue bahwa Ulôn kheueh TUHAN.
14 Ulôn Lôn yueb nafáh lam tuboh awaknyan keu teupeu udeb awaknyan, laju awaknyan Lôn bri idhin jitinggai di nanggroe jih keudroe. Dan jiteupeue kheueh lé awaknyan bahwa Ulôn kheueh TUHAN. Ulôn TUHAN ka Lôn peugah haba dan pasti Lôn peubuet nyang Ulôn peugah nyan."
15 TUHAN meufeureuman lom ubak ulôn,
16 "He manusia fana, tacok kheueh laju saboh tungkat dan tatuléh kheueh laju haba nyang lagée nyoe nibak tungkat nyan, 'Keurajeuen Yehuda'. Dan tacok kheueh teuma saboh tungkat nyang laén, dan tatuléh kheueh di ateueh jih: 'Keurajeuen Israel'.
17 Óh lheuehnyan tamat kheueh bandua boh tungkat nyan sampoe ujong bandua tungkat nyan meusaho jeuet keusaboh tungkat.
18 Meunyoe bansa gata jitanyong makna jih,
19 tapeugah kheueh ubak awaknyan bahwa Ulôn, TUHAN Nyang Mahamanyang Lôn cok tungkat nyang teupeulambang Israel dan Lôn peusaho ngon tungkat nyang teupeulambang Yehuda. Bandua boh tungkat Lôn peusaho sampoe meusaboh dan Ulôn reugam lam jaroe Lôn.
20 Tamat kheueh bandua boh tungkat nyan dan tapeuleumah kheueh ubak bansa nyan.
21 Laju tapeugah kheueh ubak awaknyan bahwa Ulôn, TUHAN Nyang Mahamanyang Lôn cok banmandum bansa Ulôn nibak nanggroe-nanggroe ho mantong awaknyan nyang ka jijak. Awaknyan Lôn peusapat dan Ulôn puwoe lom u nanggroe awaknyan keudroe.
22 Awaknyan Lôn peujeuet keusaboh bansa di tanoh nyan, di gunong-gunong Israel. Awaknyan jipeurintah lé sidroe raja, dan hana teubagi le jeuet dua bansa atawa dua keurajeuen.
23 Awaknyan hana le jipeukutoe droe deungon jipeubuet desya dan jiseumah ubak beurala-beurala nyang luwat dan najih nyan. Ulôn kupeubeubaih awaknyan nibak bandum buet nyang meunyeuleweng nyang meusabab awaknyan jikhianat Ulôn. Ulôn Lôn peusuci awaknyan; awaknyan jeuet keu umat Lôn, dan Ulôn jeuet keu Allah awaknyan.
24 Awaknyan teupeusaboh dimiyueb sidroe raja lagée Raja Nabi Daud nyang mat peurintah siumu masa. Deungon seutia awaknyan jitaát ubak huköm-huköm Lôn. Dan keu siumu masa awaknyan meunan cit deungon keuturonan awaknyan jitinggai nibak tanoh nyan, tanoh nyang Ulôn bri keu Nabi Yakub dan jiduek lé indatu awaknyan.
26 Ulôn Lôn peugét saboh peujanjian deungon awaknyan nyang teujamin keuamanan awaknyan sampoe keukai dan abadi. Ulôn Lôn bri beureukat dan Lôn tamah jeumeulah awaknyan. Bak tanoh awaknyan Lôn peudong Rumoh Ulôn nyang teutab disinan siumu masa.
27 Ulôn tinggai meusajan awaknyan, dan Ulôn teuma jeuet keu Po teu Allah awaknyan dan awaknyan jeuet keu umat Lôn.
28 Meunyoe Rumoh Ulôn ka na lamkawan awaknyan siumu masa, barô kheueh jiteupeue lé bansa-bansa nyang laén bahwa Ulôn kheueh TUHAN, ka Lôn piléh Israel jeuet keu umat Lôn keudroe."