## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 19

1 Po teu Allah geuyue bak ulôn lôn peuca-e ratok nyoe keu dua droe pangeran Israel:
2 Ma gata lagée singa inong nyang hayeue dan luwa biasa. Gobnyan nyang peurayeuk aneuëk-aneuëk jih keudroe lamkawan singa-singa nyang peukasa.
3 Saboh lamkawan aneuëk jihnyan laju jipeurunoe pakriban cara jih teumita mangsa. Dan jeuet kheueh jihnyan keu singa raya nyang teugöm dan nyang pajoh manusia.
4 Bansa-bansa nyang deungoe keuhai jih nyan laju meugumpôi keu jijak drob singa raya nyan. Singa nyan laju jijeubak lam uruek óh lheuehnyan jidrob, laju jihue u nanggroe Meusé deungon ceunawiét.
5 Sia-sia mantong nang singa nyan jipreh-preh aneuëk; laju jiteupeue dan gadôh kheueh harapan keu aneuëk teucinta. Dan aneuëk jihnyan nyang laén jilateh lom jeuet keu singa nyang buih dan peukasa.
6 Aneuëk singa nyan ka jeuet keu rayeuk dan jimeurakan ngon singa-singa nyang laén. Laju jimeurunoe jimita mangsa, dan jeuet keu singa nyang makheun manusia.
7 Kuta-kuta laju jiheuntam, banda-banda jipeuhanco. Bandum peunduduek nanggroe yo meugám-gám jideungoe tauém singa nyan sampoe meugeunta.
8 Teuma bansa-bansa nyang lam wilayah keulileng nyan jiseureugab jihnyan rot meubagoe jurosan. Jicok ngon jeue laju jitiek keuneuk drob singa buih nyan, dan singa nyan pih meucarueh lam peurangkab awaknyan.
9 Laju jipeutamong lam uempueng singa, jiba laju u nanggroe Babel meuhadab raja. Singa nyan jijaga kong that mangat tauém jih bék teudeungoe le di ateueh bukét-bukét Israel nyang manyang.
10 Ma gata lagée bak anggô nyang ceudah nyang timoh di lampôh bak binéh aneuk krueng. Bak anggô nyan ka jeuet keu rampak dan jimuboh sabab ié disinan na meulimpah ruwah.
11 Cabeueng jih kong, hana mudah teuwiet gagah meunyoe teucok keu tungkat keurajeuen. Pucak jih manyang meulambong rab sampoe u dalam awan. Jihnyan jihoreumat lé bandum ureuëng sabab timoh jih manyang dan ôn jih rampak.
12 Teuma kayée nyan jibot lé jaroe-jaroe nyang beungéh, óh lheuehnyan jiseumpom ateueh tanoh. Watée jipot Angén Timu, sampoe habéh tho boh jih nyang gét. Cabeueng jih patah, ka jeuet keu tho laju teutot.
13 Jinoenyoe jihnyan teupula di padang pasie, bak tanoh nyang tho lom hana meu ié.
14 Bak anggô nyan laju jilieh lé apui hu nyang teungoh jimeu éue; cabeueng dan boh jih habéh tutong. Cabeueng jih jinoe hana teunaga; hana mungken teupeu jeuet keu tungkat keurajeuen. Nyan kheueh ratok nyang meu ulang-ulang nyang jipeu ca-e lé umat.