## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 12

1 "Meunyoe ulôn ba peukara lôn ukeue Droeneueh, ya TUHAN, teuntée kheueh teubukeuti bahwa Droeneueh kheueh nyang beutôi. Teuma ulôn meuheuet cit lôn keuneuk tanyong ubak Droeneueh keuhai keuadelan: Pakon ureuëng jeuhet makmu? Pakon ureuëng nyang hana jujoe nyang meuhase?
2 Droeneueh pula awaknyan lagée seunaman, laju awaknyan meu ukeue, timoh, dan jimuboh. Awaknyan sabe jimariet nyang jroh-jroh keuhai Droeneueh, teuma lam até, awaknyan nyang seubeuna jih hana jipako ubak Droeneueh.
3 Teuma Droeneueh, ya TUHAN, neuturi ulôn. Droeneueh neukalon peue nyang ulôn peubuet, dan Droeneueh neuteupeue pakriban peurasaan até lôn keu Droeneueh. Neuhila kheueh ureuëng-ureuëng jeuhet nyan mangat jiteubiet uluwa, neuba kheueh awaknyan lagée bubiri ubak teumpat sie. Jaga kheueh awaknyan sampoe trok bak watée awaknyan teusie.
4 Na padub treb teuk nanggroe nyoe tho kreng, dan naleueng jih layée nibak tieb-tieb ladang? Cicém dan beulatang nyang laén habéh maté sabab keujeuhetan bansa kamoe. Awaknyan jipeugah, bahwa ulôn hana lôn kalon nasib awaknyan."
5 TUHAN meufeureuman, "Yeremia, meunyoe gata jeuet keu hék neumeulet-let ngon manusia, panena mungken gata meulet-let deungon guda? Meunyoe bak tanoh nyang aman gata teumakot, peu kheueh nyang gata peubuet meunyoe gata ka na di padang meupaya di binéh Yordan?
6 Gata ka jikianat bahkan lé kawöm syedara gata keudroe; awaknyan meusajan-sajan jiseurang gata. Bék kheueh tapatéh ubak awaknyan, bahpi tutoe haba awaknyan maméh."
7 TUHAN meufeureuman, "Teumpat tinggai Lôn hana le Lôn hiro pako, nanggroe nyang ka jeuet keu hak milék Lôn ka Ulôn tinggai, dan umat Lôn nyang Ulôn gaséh ka Ulôn seurah ubak musoh-musoh jih.
8 Umat nyang ka Lôn pileh jilawan Ulôn; lagée singa nyang na lam gle meunan kheueh awaknyan jiteuma-uem ateueh Ulôn. Nyang kheueh sabab jih Ulôn banci keu awaknyan.
9 Awaknyan lagée cicém nyang jipeucrok lé kleung di jeueb-jeueb sagoe. Tawök kheueh bubena beulatang uteun mangat meusajan jijak peu habéh awaknyan.
10 Le that peunguasa aséng nyang ka jipeurusak lampôh anggô Lôn dan jigilo-gilo ladang-ladang Lôn. Nanggroe Ulôn nyang lagak ka jiubah jeuet keu padang pasi nyang seungue.
11 Bit, óh ulôn ngieng awaknyan jipeujeuet nanggroe Ulôn teumpat nyang seungue nyang lumpah seudeh. Banmandum ka teulanta, hana ureuëng nyang jitem pakoe.
12 Di siblaih padang pasi di gunong-gunong, ureuëng laén jijak keu meureupah. Ulôn laju Lôn peuteuka prang keu teupeurusak bansigom nanggroe sampoe hana meusidroe pih nyang hase udeb lam damé.
13 Umat Ulôn jitabu gandom, teuma nyang jipot na kheueh duro. Awaknyan meususah payah teuma useuha jihnyan sia-sia. Ulôn lumpah that beungéh sampoe hase panen awaknyan gagal."
14 TUHAN meufeureuman, "Nyoe kheueh peusan Ulôn keuhai nanggroe-nanggroe teutangga Israel nyang ka jipeurusak nanggroe nyang ka Ulôn bri keu umat Lôn Israel. Lagée seunaman nyang ji bôt bak tanoh, meunan kheueh ureuëng jeuhet nyan Lôn peuteubiet lam nanggroe awaknyan keudroe, dan Yehuda Lôn peulheuh lam reugam awaknyan.
15 Teuma óh ka lheueh awaknyan teupeuteubiet, Ulôn Lôn sayang lom keu awaknyan; tieb-tieb bansa Lôn ba lom u nanggroe jih keudroe.
16 Meunyoe awaknyan deungon sipeunoh até jitem teurimong agama umat Ulôn dan jitem meusumpah deungon jipeugah, 'Deumi TUHAN nyang udeb,' -- lagée yoh ilée awaknyan jipeurunoe umat Ulôn jimeusumpah deumi Baal -- teuma awaknyan pih jitamong cit lam umat Ulôn dan jeuet keu makmu.
17 Teuma bansa nyang hánjitem turot peue nyang Ulôn peugah, bansa nyan Lôn lôt lagée seunaman dan Lôn peuhanco sapan sapa. Ulôn, TUHAN, ka Lôn peugah haba."