## Ester

Chapter: 1 2 3 4 5 6 7 8 9 10

-Reset+

### Chapter 4

1 Watée geudeungoe lé Mordekhai peue nyang ka teujadi, laju geupriek-priek peukayan gobnyan óh lheuehnyan geusôk laju ija umpang teupông sibagoe tanda seudeh. Geucok abée geutabu laju u ateueh ulée gobnyan, óh lheuehnyan geujak rawon bansaboh banda sira geumo deungon su nyang nyareng dan seudeh that.
2 Watée ka trok dileuen meuligoe laju geupiôh, sabab ureuëng nyang ngui peukayan ija umpang teupông hana jeuet jitamong u dalam meuligoe.
3 Meunan cit di tieb-tieb propinsi nyang laén didalam keurajeuen nanggroe, bubena ureuëng Yahudi ka jimo ba-e deungon até nyang that-that seudeh óh lheueh jideungoe peurintah raja teupeumaklum ubak rakyat nanggroe. Awaknyan jipuasa, geumo dan apoh apah hana meuteuntée, dan le that-that lamkawan awaknyan jingui ija umpang teupông dan ji éh di ateueh abée.
4 Watée aneuëk-aneuëk dara deundayang dan dumna peujabat nyang khusos nyang peutimang Ratu Ester jilapor ubak gobnyan peue nyang teungoh geupeubuet lé Mordekhai, Ester seudeh lumpah na. Ratu laju geukirém peukayan ubak Mordekhai sibagoe geunantoe ija umpang teupông nyang geungui nyan, teuma Mordekhai hana geutem teurimong.
5 Óh lheuehnyan Ester laju geuhôi Hatah, sidroe lamkawan peujabat khusos nyang geubri tugaih lé raja mangat jipeutimang Ratu Ester. Ubak Hatah nyan geuyue jak seulidek ubak Mordekhai peue sabab gobnyan geupeusaneut droe nyang lagée nyan.
6 Dan geujak kheueh laju Hatah ubak Mordekhai di padang banda nibak babah pintoe geureubang meuligoe.
7 Mordekhai laju geucalitra ubak ureuëng nyan peue nyang ka teujadi dan padub na le péng pirak nyang ka jipeujanji lé Haman keu jipeutamong u dalam kaih raja, óh ka lheueh banmandum ureuëng Yahudi nyan jipeubinasa.
8 Dan lé Mordekhai geubri teuma ubak Hatah seunalen surat raja nyang ka geupeuteubiet di Susan nyang meuasoe peurintah keu teupeubinasa ureuëng Yahudi. Mordekhai laju geuyue Hatah jijak peusampoe ubak Ester dan jipeutrang peukaranyan ubak gobnyan, meunan cit keu jilakée mangat Ester geutem jak meuhadab ubak raja keugeulakée gaséh sayang ubak bansa gobnyan.
9 Dan geujak kheueh Hatah ubak Ester geupeusampoe peusan Mordekhai nyan ubak gobnyan.
10 Teuma lé Ester geuyuejak lom Hatah nyan ubak Mordekhai sira geupeusan lagée nyoe,
11 "Soe mantong ureuëng, bah kheueh nyan agam meunan cit nyang inong, meunyoe hana geutawök lé raja keujijak meuhadab gobnyan di leuen meuligoe, ureuëng nyan bah teuhuköm maté. Nyan na kheueh undang-undang keurajeuen nyang hana jeuet teubantah bahsoe mantong ureuëng jih phon nibak peujabat sampoe ubak rakyat nyang na di propinsi-propinsi, ka jiteupeue hainyan. Teuma na saboh jalan keu teuhinda nibak undang-undang nyan, jalan nyan na kheueh meunyoe raja geu sunyung tungkat méuh gobnyan ubak ureuëng nyan. Meunyoe nyan teujadi, ureuëng nyan teuma seulamat. Teuma kana sibuleuen nyoe ulôn hántom na geutawök lé raja."
12 Dan lé Hatah pi laju geujak peusampoe haba Ester nyan ubak Mordekhai.
13 Dan lé Mordekhai laju geukirém haba peuingat nyang lagée nyoe ubak Ester, "Bék neusangka gata leubeh aman nibak ureuëng Yahudi nyang laén, teuma sabab gata tinggai nibak meuligoe!
14 Ureuëng Yahudi pasti meuteumé tulông deungon cara peue mantong sampoe awaknyan seulamat. Teuma meunyoe gata teutab seungab mantong lam hai nyang lumpah mubahya nyoe, gata keudroe maté dan keuluwarga gata habéh riwayat jih. Pat tateupeue, mungken nyang teujadi bak saát-saát nyang lagée nyoe kheueh gata ka geupiléh jeuet keu ratu!"
15 Dan lé Ester laju geukirém haba nyoe ubak Mordekhai,
16 "Gata peusapat kheueh laju ureuëng Yahudi nyang na di Susan mangat jimeudoá keu ulôn. Bék gata makheun ngon tajieb ié treb jih lhée uroe lhée malam. Ulôn keudroe meunan cit deungon aneuëk-aneuëk dara deundayang ulôn teuma kamoe peubuet cit lagée nyan. Óh lheuehnyan ulôn teuma lônjak meuhadab ubak raja, bahpi nyan meulangga nibak undang-undang nanggroe. Meunyoe lé sabab nyan ulôn harôh maté, bah kheueh ulôn maté!"
17 Dan óh lheuehnyan geujak kheueh laju Mordekhai dan geupeubuet laju peue nyang geupeugah lé Ester nyan.