## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 14

1 Yoh phon lahé manusia nyan leumoh hana meudaya; udeb jih paneuk dan peunoh ngon deurita.
2 Jihnyan meukeumang dan layée lagée bungöng; gadôh lagée bubayang, dan laju gadôh hán teutuhoe.
3 Ya Allah, ék kheueh Droeneueh neutem ngieng ulôn, dan neupeuhadab ulôn ubak peungadelan Droeneueh!
4 Peu kheueh meuteumé manusia nyang meudesya jipeuteuka hai nyang sampoereuna?
5 Jeumeulah umu manusia ka Droeneueh peuteuntée; jeumeulah buleuen jih ka Droeneueh peupasti. Droeneueh peuteutab teuma bataih-bataih udeb jih; hana mungken jiliengkeue lé jihnyan.
6 Peubiyeu mantong kheueh jihnyan meureuhat, bék peukaru jihnyan; mangat jihnyan hase jinekmat udeb jih sampoe seuleusoe tugaih jih.
7 Mantong na harapan keu bak kayée nyang teuteubang; bak kayée nyan meutarôk lom, laju meucabeueng.
8 Bahpi lam tanoh ukeue jih jeuet keuleupôk, dan ukeue tunggai jih maté lé sabab brôk,
9 teuma meunyoe keunong ié, jihnyan timoh lom; lagée seunaman muda, tarôk-tarôk jih meutuneh lom.
10 Teuma meunyoe manusia maté, habéh kheueh riwayat jih; jihnyan meuninggai donya, laju ho jijak?
11 Lagée ié meuasab didalam mon, lagée ié krueng surot sampoe habéh ié jih,
12 meunan cit teuma manusia nyang ka meuninggai donya: jihnyan hana hase jibeudôh lom teuma. Jihnyan hana jaga meunyoe langet mantong na, hántom na le jibeudôh nibak teumpat éh jih.
13 Som kheueh lôn nibak donya ureuëng maté; lindong kheueh ulôn sampoe Droeneueh hana beungéh le. Teuma peuteuntée kheueh watée keu teuingat droe ulôn.
14 Sabab, meunyoe manusia maté, peu kheueh jihnyan hase udeb lom teuma? Uroe-uroe deumi uroe ulôn preh sabe sampoe watée phet lôn nyoe jijak teuma.
15 Teuma Droeneueh Neutawök ulôn, dan ulôn pih teuma lôn jaweueb; Droeneueh teuma neusayang lom ubak ulôn, makhlok nyang Droeneueh cebta.
16 Laju Neukawai tieb-tieb langkah lôn, teuma hanale Droeneueh kalon desya lôn.
17 Desya ulôn teuma Droeneueh peuamphon dan Droeneueh böih; salah ulôn yoh watée ilée teuma Droeneueh sampôh.
18 Teuma, gunong-gunong reuloh teupeurô meutabu beba, dan gunong batée nyang kong teuma teugéesée nibak teumpat jih.
19 Batée-batée teuma jikreh habéh lé ié nyang ile tajam; tanoh teuma jipeuhanyot lé ujeuen nyang teuga. Meunan kheueh Droeneueh peuhanco harapan manusia.
20 Droeneueh peutaloe jihnyan keu siumu masa; Droeneueh yue jihnyan beujijak dan Droeneueh ubah ruman jih.
21 Aneuëk-aneuëk jihnyan jeuet keu ureuëng mulia, teuma gobnyan hana geuteupeue. Dan meunyoe awaknyan ka jeuet keu hina, hana nyang peugah nyan ubak geuhnyan.
22 Teuma linu-linu tuboh geuhnyan nyang geurasa; teuma seudeh até geuh nyang geudeurita."