## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 24

1 Bak tanggai siploh, buleuen siploh, bak thon nyang keu sikureueng lam masa kamoe geuböih u teumpat aséng, TUHAN meufeureuman ubak ulôn,
2 "He manusia fana, cetet kheueh tanggai uroe nyoe, sabab uroenyoe raja Babel geupeuphon keupong Yerusalem.
3 Ulôn, TUHAN, na saboh miseu keu tapeusampoe ubak umat Lôn nyang galak beurontak: Leng laju ié u dalam ayan peuduek laju ateueh apui.
4 Peutamong laju eungkot sie lam ayan nyan sie nyang paleng gét mutu jih; asoe bahô dan asoe pa meunan cit ngon tuleueng-tuleueng nyang le sumsum jih.
5 Peuguna kheueh uengkot sie bubiri nyang teumbon dan muda tamah kheueh peuseudiaan kayée apui. Bah kheueh ju dan meubok-bok ié jih reuboh kheueh uengkot sie nyan meunan cit ngon tuleueng-tuleueng jih."
6 TUHAN Nyang Mahamanyang meufeureuman, "Ceulaka kheueh banda nyang peunoh deungon ureuëng poh peumaté manusia! Bandanyan lagée beulangöng meugeuratan nyang hántom na teu uet. Uengkot sie nyang ka na lam nyan teupeuteubiet sikrak-krak, sampoe hana meusikrak pi nyang na tinggai.
7 Di banda nyan teujadi ureuëng poh gob sampoe maté, teuma darah ureuëng nyang keunong poh nyan hana rô ateueh bumoe, teuma ateueh batée kreueh, sampoe hana hase teuseubée.
8 Darah nyan Ulôn peubiyeu disinan sampoe leumah teukalon dan teutueng bila."
9 TUHAN Nyang Mahamanyang meufeureuman, "Ceulaka kheueh banda nyang peunoh ngon tukang peumaté manusia nyan! Ulôn keudroe nyang atoe kayée mangat Lôn tot.
10 Tamah kheueh kayée jih! Kipah kheueh apui jih! Rebôh kheueh asoe jih! Jak tiek kheueh kuah jih. Tot kheueh tuleueng-tuleueng jih!
11 Jinoenyoe keubah kheueh kanöt peurunggu nyang soh nyan ateueh apui dan bah kheueh disinan sampoe tutong dan hu mirah meubara. Óh lheueh geuratan jih tutong, beulangöng nyan gleh lom meunurot peuratoran agama.
12 Teuma hana bandum geuratan jih habéh jipajoh lé apui.
13 He Yerusalem, buet-buet gata nyang jeuhet dan beujat nyan ka tapeukutoe badan gata keudroe. Ulôn ka Lôn ujoe Lôn peugleh gata, teuma hana meuguna, sabab gata teutab kutoe. Gata hana gleh le sampoe Ulôn peulheuh beungéh Ulôn u ateueh gata.
14 Ulôn, TUHAN Nyang Mahamanyang ka Lôn peugah haba. Ka trok saát jih nibak Ulôn keu meutindak. Ulôn hana Lôn tuwoe keu desya gata dan hana teuma Lôn peu amphon dan Lôn gaséh gata. Gata Lôn huköm nyang sisuai deungon buet gata. Ulôn, TUHAN Nyang Mahamanyang ka Lôn peugah haba."
15 TUHAN meufeureuman ubak ulôn, "He manusia fana, deungon meudadak Ulôn cok ureuëng nyang paleng gata cinta. Teuma digata hana jeuet tameuratok tamo ba-e, atawa tapeubiyeu ié mata gata meuleng-leng.
17 Bék sampe mo gata nyang meusök-meusök nyan teudeungoe uluwa. Bék kheueh watée tajak hana tatôb ulée, atawa hana meulapek gaki, sibagoe ureuëng nyang meukabong, bék teuma gata tôb muka gata, dan bék tapajoh ruti meukabong."
18 Ban seuboh that Ulôn mariet ngon bansa nyan dan watée malam peurumoh Ulôn meuninggai donya. Óh singoh beungoh laju Ulôn peubuet peue nyang ka geupeurintah ubak Ulôn.
19 Rakyat jiteumanyong, "Pakon Bapak peubuet lagée nyoe? Peue guna jih keu kamoe?"
20 Laju ulôn peugah ubak awaknyan, "TUHAN geuyue bak ulôn
21 geuyue jak peugah peusan nyoe ubak gata: Gata tapeubangga teunaga Baét TUHAN. Gata galak tapandang dan tasaweue sabe, teuma TUHAN geupeukutoe rumoh Gobnyan. Dan anggota-anggota keuluwarga gata nyang mantong muda, nyang na tinggai di Yerusalem, teuma jipoh maté dimideuen prang.
22 Laju gata tapeubuet lagée nyang lôn peubuet bak saát nyoe. Gata hana tatôb muka gata atawa tapajoh ruti meukabong.
23 Gata hana tajak ngon hana teutôb ulée atawa meulapek gaki, hana meuratok atawa tamo ba-e. Gata seumaken meurana sabab desya-desya gata; gata apoh apah keudroe keu ureuëng laén.
24 Dan ulôn, Yehezkiel jeuet keucuntoh nibak gata; gata teuma tapeubuet lagée nyang ulôn peubuet bak saát nyoe. TUHAN geupeugah bahwa meunyoe hainyoe teujadi, gata tateupeue bahwa Gobnyan kheueh TUHAN Nyang Mahamanyang."
25 TUHAN meufeureuman ubak ulôn, "Nyan, he manusia fana, Ulôn cok nibak awaknyan Baét Ulôn nyang kong nyan, nyang ka jeuet keubanggaan dan keuseunangan awaknyan, dan nyang awaknyan pandang dan jisaweue ngon galak até. Laju Lôn cok cit teuma aneuëk-aneuëk awaknyan.
26 Bak uroe Ulôn peubuet hai nyang lagée nyan, sidroe nyang hase teupeusie nibak keubinasaan nyan teuma teuka, dan geupeusampoe haba nyan ubak gata.
27 Bak uroenyan cit teuma gata jeuet tapeugah haba lom dan hana kalu le. Laju gata tamariet deungon ureuëng nyan. Meunan kheueh gata jeuet keutanda keu awaknyan; dan barô kheueh jiteupeue lé awaknyan bahwa Ulôn kheueh TUHAN."