## Yosua

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 1

1 Óh ka lheueh Nabi Musa wafeuet geutinggai donya nyoe, hamba TUHAN nyan, TUHAN geupeugah ubak waki Nabi Musa, nyan kheueh Yusoa aneuëk Nun.
2 TUHAN meufeureuman, "Hamba Ulôn Nabi Musa ka wafeuet. Teuma jinoenyoe bah kheueh gata dan banmandum umat Israel meusiab-siab keu tajak jeumeurang u meurandeh Krueng Yordan, dan gata tamong u nanggroe nyang Ulôn bri keu awaknyan.
3 Ulôn ka lheueh Lôn peugah ubak Nabi Musa bahwa tieb-tieb wilayah nyang gata gilo atranyan ka Ulôn bri keu gata, Yosua dan meunan cit keu banmandum umat Ulôn.
4 Wilayah gata teuma meureuntang phon di padang pasi siblaih u seulatan trok u gunong-gunong Libanon di utara dan phon Krueng Efrat nyang raya nyan di siblaih u timu trok laju u bansaboh nanggroe bansa Het dan trok laju lom u Laôt Teungoh di siblaih u barat.
5 Meusidroepi hana nyang hase jipeutaloe gata, Yosua, siumu udeb gata. Sabab Ulôn teuma na sabe meusajan gata lagée yoh masa ilée Ulôn meusajan deungon Nabi Musa. Ulôn hana teuma Lôn tinggai gata.
6 Bah kheueh gata yakén dan tajeuet, sabab gata teuma tapimpén bansa nyoe bak watée awaknyan jijak u nanggroe nyang ka Ulôn peujanji ubak indatu awaknyan.
7 Teuma, bah kheueh gata biet-biet yakén dan gata jeuet. Gata harôh tajaga mangat gata tataát ubak banmandum huköm nyang geupeusampoe lé Nabi Musa hamba Ulôn nyan keu gata dan bék tapeulalée hai nyan meubacutpi, teuma gata meuhase.
8 Kitab huköm nyan harôh kheueh beusabe na gatabeuet keu umat Ulôn. Gata meuruno kheueh nibak kitab nyan uroe ngon malam, mangat peue nyang na teutuléh didalam nyan sabe gata peubuet. Meunyoe gata tapeubuet banmandum nyan, udeb gata teuma makmu dan meuhase.
9 Ingat, Ulôn ka Lôn bri peurintah ubak gata mangat gata biet-biet yakén dan beurani! Bék kheueh gata takot dan kureueng seumangat, sabab ulôn TUHAN Po teu Allah gata sabe na meusajan gata bahpi ho mantong nyang gata jak."
10 Teuma Yosua laju geupeurintah ubak peumimpén-peumimpén umat Israel
11 mangat jijak keulileng banmandum khimah umat Israel dan laju teubri peurintah nyan lagée nyoe, "Gata peusiab kheueh laju beukai, sabab lhée uroe teuk gata ka tajeumeurang u meurandeh Krueng Yordan keu gata jak ubak nanggroe nyang ka geubri lé TUHAN Po teu Allah gata keu gata."
12 Keu sukée Ruben, sukée Gad, dan siteungoh nibak sukée Manasye, Yosua geupeugah,
13 "Ingat! Nabi Musa hamba TUHAN nyan ka geupeugah ubak gata bahwa tanoh di siblaih u timu Krueng Yordan nyoe geubri lé TUHAN Allah gata keu gata mangat jeuet keu nanggroe gata.
14 Banmandum aneuëk peurumoh gata meunan cit deungon beulatang peulara gata jeuet tinggai disinoe, teuma bubena ureuëng peujuang gata harôh kheueh siab jijak meuprang leubeh awai nibak ureuëng-ureuëng Israel nyang laén jijak jeumeurang Krueng Yordan.
15 Gata harôh tatulông awaknyan sampoe awaknyan jiteumé duek nibak tanoh disiblaih u barat Krueng Yordan nyoe nyang geubri lé TUHAN Po teu Allah gata keu awaknyan. Óh ka lheueh TUHAN geubri keuamanan keu banmandum bansa Israel, barô kheueh gata jeuet tagisa ubak tanoh gata keudroe disiblaih u timu Yordan nyoe, nyang ka geubri lé Nabi Musa hamba TUHAN nyan keu gata."
16 Teuma lé sukée Ruben, Gad dan siladum nibak sukée Manasye nyan laju jijaweueb, "Peue mantong nyang neupeurintah keu kamoe, hai nyan teuma kamoe peubuet, dan ho mantong nyang neuyue jak kamoe, meunan cit hai nyan teuma kamoe jak.
17 Kamoe teuma taát ubak droeneueh, saban cit lagée kamoe taát ubak Nabi Musa. Seumoga TUHAN Po teu Allah droeneueh sabe na meusajan droeneueh saban cit lagée TUHAN Po teu Allah na sabe meusajan Nabi Musa!
18 Soe mantong ureuëng nyang hana jitem tundok ubak keukuasaan droeneueh, atawa hana jitem seutôt peue nyang droeneueh peurintah, ureuëng nyan teuma teuhuköm maté. Bah kheueh droeneueh yakén dan beurani!"