## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 135

1 Pujoe kheueh TUHAN!
2 nyang meubakti di Baét TUHAN di teumpat tinggai Allah geutanyoe.
3 Pujoe kheueh TUHAN, sabab Gobnyan gét, dan pujoe kheueh nan Gobnyan, sabab Gobnyan murah até.
4 Gobnyan geupiléh Nabi Yakub keu droe Gobnyan, dan umat Israel geupeujeuet keu hak milék Gobnyan.
5 Sabab ulôn teupeue bahwa TUHAN nyan na kheueh keubit that raya, Gobnyan agong leubeh nibak dewa peue nyang na.
6 Gobnyan hase geupeubuet peue mantong nyang geugalak, di langét dan di ateueh bumoe, di laôt dan di samudra nyang lhok.
7 Nibak ujong bumoe Gobnyan geupeutron awan, dan geupeujeuet laju kilat keu geupeutron ujeuen. Óh lheuehnyan laju geupeurintah ubak angén mangat jiteubiet nibak teumpat jih teugumpôi.
8 Di Nanggroe Meusé Gobnyan geupoh maté banmandum aneuëk nyang tuha bah kheueh nyan aneuëk manusia meunan cit deungon aneuëk beulatang.
9 Disinan le that geupeubuet buet nyang ajaéb dan tanda keu geuhuköm raja meunan cit banmandum peugawée raja.
10 Gobnyan geupeubinasa bansa nyang le, dan geupoh maté raja-raja peukasa:
11 Sihon raja Amori dan Og raja Basan, dan banmandum raja di nanggroe Kanaan.
12 Laju nanggroe awaknyan geujok jeuet keuhak milék Israel, umat Gobnyan.
13 Ya TUHAN, Droeneueh teutab jijak peugah, dan nan Droeneueh ji ingat lé banmandum keuturonan,
14 sabab Droeneueh neubri keuadelan ubak umat Droeneueh, dan neugaséh banmandum hamba Droeneueh.
15 Beurala awaknyan teupeuget nibak méuh dan pirak, nyang jipeuget lé jaroe manusia.
16 Bak awaknyan na babah, teuma babah jihnyan hana hase jipeugah haba, na mata, teuma matanyan hana hase jikeumalon.
17 Bak awaknyan na ôn punyueng, teuma geulinyueng jihnyan hana hase meudeungoe, dan nibak lam babah jihnyan hana hase jiteubiet nafáh.
18 Seumoga meunan kheueh naseb ureuëng-ureuëng nyang jipeubuet nyan, dan nyang peucaya ubak jihnyan.
19 Pujoe kheueh TUHAN, hai umat Israel, pujoe kheueh Gobnyan, hai teungku-teungku imeum Allah!
20 Pujoe kheueh TUHAN, hai ureuëng-ureuëng Lewi, dan pujoe kheueh Gobnyan, hai gata banmandum nyang taqwa.
21 Pujoe kheueh TUHAN di Sion, di Yerusalem teumpat tinggai Gobnyan.