## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 7

1 TUHAN meufeureuman ubak ulôn,
2 "He manusia fana, Ulôn, TUHAN Nyang Mahamanyang, keuneuk peugah haba nyoe keu tanoh Israel: Nyoe kheueh keuneulheuh riwayat keu nanggroe nyoe!"
3 TUHAN meufeureuman, "He Israel, jinoenyoe ka trok watée gata habéh umu. Gata tarasa meureuka Ulôn. Gata Ulôn adili sipadan ngon buet gata nyang kutoe.
4 Ulôn hana Lôn gaséh atawa Lôn bri amphon keu gata. Ulôn kuhuköm gata sipadan deungon bandum buet nyang keuji nyang ka gata peubuet. Dan tateupeue kheueh lé gata bahwa Ulôn kheueh TUHAN."
5 Nyoe kheueh nyang geupeugah lé TUHAN Nyang Mahamanyang ubak bansa Israel, "Bala deumi bala jiteuka ateueh gata.
6 Jinoenyoe bandum ka keuneulheuh. Nyoe kheueh keuneulheuh gata. Hana harapan le nibak gata.
7 Bandum ka page keu gata, he bansa nyang tinggai nibak tanoh nyoe. Jinoe hana le khanuri-khanuri bak miseubah-miseubah di gunong-gunong, nyang na na kheueh karu sabe nyang hana reuda.
8 Hana treb le gata tarasa meureuka Ulôn nyang paleng teumakot. Gata Ulôn adili sipadan ngon buet nyang gata peubuet. Teuma Lôn balaih ateueh gata mandum buet nyang kuto.
9 Ulôn hana Lôn gaséh atawa Lôn bri amphon ubak gata. Ulôn kuhuköm gata sipadan deungon buet nyang kuto nyang ka gata peubuet. Dan barô kheueh gata teupeue bahwa Ulôn kheueh TUHAN dan Ulôn kheueh nyang huköm gata."
10 Uroe kiamat keu bansa Israel ka trok jiteuka. Keujeuhetan meuraja lela. Keusombongan ka trok bak puncak jih.
11 Keukeujaman meuakibat jih leubeh le keujeuhetan. Bandum keukayaan, keuagongan dan keujayaan awaknyan habéh hana meubeukaih.
12 Watée jih reujang teuka, uroe jih ka tô lumpah na! Ureuëng nyang bloe dan ureuëng peubloe hana meuteumé laba le, sabab huköman Po teu Allah rhot ateueh bandum manusia.
13 Hana ureuëng meukat nyang bagaih meurumpok lom peue nyang ka jipeubloe, sabab meureuka Po teu Allah rhot ateueh soemantong. Ureuëng nyang jeuhet hana seulamat.
14 Beureuguih jimeusu dan bandum ureuëng ka siab-siab. Teuma hana meusidroe pih nyang na jak u mideuen prang, sabab meureuka Po teu Allah rhot ateueh bandum manusia.
15 Bak rot-rot ueh raya lam banda na muprang, di rumoh-rumoh na bala peunyakét dan musém deuk. Soemantong nyang na di luwa banda maté di mideuen prang, dan nyang tinggai lam banda keunong peunyakét dan deuk.
16 Siladum teupeusie nibak mawöt dan jipeuplueng droe u gunong-gunong. Disinan awaknyan jeuet lagée cicém leuek nyang teuparôh di pantôn-pantôn; bandum meurang-rang sabab desya-desya awaknyan keudroe.
17 Somantong ureuëng leumoh jaroe dan guyah teuôt.
18 Awaknyan jingui ija krông dan bansaboh tuboh jih yo meugám-gám. Ulée awaknyan teucukoe ôk dan awaknyan teupeumalée.
19 Méuh dan pirak awaknyan böih bak rot raya lagée geutiek bröh, sabab bak uroe TUHAN teuka beungéh nyang luwa biasa nyan, méuh dan pirak nyan hana hase jipeuseulamat awaknyan, teuma ka jijeurumus awaknyan u dalam desya. Awaknyan hana hase jipeuguna nyan keu jipeupuih nafeusu atawa keu jipeutroe pruet awaknyan keudroe.
20 Yoh masa ilée awaknyan bangga deungon peumata nyang ceudah, teuma sabab awaknyan jipeuguna keu jipeugét beurala-beurala nyang lumpah luwatnyan, laju TUHAN geupeujeuet hareuta awaknyan keu sapeue-sapeue nyang lumah teumakot ngon gli.
21 TUHAN meufeureuman ubak bansa Israel, "Ulôn Lôn peubiyeu ureuëng-ureuëng aséng jijak reupah hareuta gata. Ureuëng-ureuëng jeuhet jireubot atra gata dan jipeukuto gata.
22 Ulôn hana Lôn tulông meunyoe Baét Ulôn jipeurusak dan jipeukuto lé peurampok-peurampok.
23 Bansaboh nanggroe ka jeuet keukaru ka-ák ka-ôk; dipat mantong na ureuëng teupoh maté dan keukeujaman.
24 Bansa-bansa nyang paleng juah Lôn peuteuka keu jijak duek bak rumoh-rumoh gata. Ureuëng-ureuëng nyang gata anggab hebat nyang paleng peukasa yo watée bansa-bansa nyan Ulôn peubiyeu jipeuhanco teumpat-teumpat iébadat gata.
25 Awaknyan keunong lé keuseudehan dan putôh asa, laju jimita keudaméan, teuma hana jiteumé.
26 Mala peutaka dan haba brok hana putôh-putôh teuka u ateueh awaknyan. Gata meudoá mangat bubena Nabi geutem ngieng kutika, teuma awaknyan hana hase. Meunan cit bubena teungku imeum hana kuasa peue nyang harôh geupeurunoe keu umat, dan dumna peumimpén ka habéh naseuhat.
27 Raja meuba-e, putra mahkota putôh asa dan rakyat yo sabab teumakot. Ulôn Lôn huköm gata nyang sisuai deungon peue nyang ka gata peubuet dan Lôn peusidang gata lagée gata nyang ka tapeusidang ureuëng laén. Dan barô kheueh gata teupeue bahwa Ulôn nyoe na kheueh TUHAN."